17 Aharah Fahu Americage Federal Sarukaarun Maruge Hukum Thanfeezu Koffi | Dhiislam\n17 އަހަރަށްފަހު އެމެރިކާގެ ފެޑެރަލް ސަރުކާރުން މަރުގެ ޙުކުމެއް ތަންފީޒު ކޮށްފިއެވެ.\nމިދިޔަ ޖުލައި މަހު ތަންފީޒު ކުރެވުނު މަރުގެ ޙުކުމަކީ 2003 އަހަރަށް ފަހު އެމެރިކާގައި ތަންފީޒު ކުރެވުނު ފުރަތަމަ މަރުގެ އަދަބެވެ. މިއަދަބު ދެވިފައިވަނީ މީގެ 24 އަހަރު ކުރިން އެއް އާއިލާއެއްގެ ތިން މެމްބަރަކު މަރާލި މައްސަލާގައި ހައްޔަރު ކުރި ޑެނިއެލް ލުއިސް ލީ އަށެވެ.\nޑެނިއެލް ޑޭ ލުއިސް ހައްޔަރު ކޮށްފައިވަނީ، 1996 ވަނަ އަހަރު، ވިލިއަމް މުލާ އާއި، އޭނާގެ އަންހެނުންނާއި، އޭނާގެ އަށް އަހަރުގެ ދަރިފުޅު މަރާލި މައްސަލައިގައެވެ. މިކުށުގައި ލީ އާއި އެކު ބައިވެރިވި އިތުރު ހަތަރު މީހުންނަކީ ދޮން ނަސްލަށް ނިސްބަތްވާ ބައެކެވެ. އަދި އެމީހުންނަކީ، އެބައިމީހުންނީ އެހެން ނަސްލުތަކުގެ މީހުންނަށް ވުރެ މާތް ބަޔެއް ކަމަށް ދެކޭ ޖަމްއިއްޔާއެއްގެ މެމްބަރުންނެވެ. މިގޮތުން އެމެރިކާގެ ނޫސް އޭޖެންސީތަކުން މަޢުލޫމާތު ދޭ ގޮތުގައި މަރާލެވިފައިވާ އާއިލާގެ ވިލިއަމް މުލަރ އަކީ ހަތިޔާރު ވިއްކާ މީހެއް ކަމުން، އެމީހުން މިޖަރީމާއަށް އަރައިގެންފައިވަނީ އެޖަމްޢިއްޔާގެ ބޭނުމަށް ހަތިޔާރުންނާއި ފައިސާއިން ވައްކަން ކުރަން އުޅުމުގެ ތެރޭގައެވެ.\nއެހެނަސް ލީ ދަޢުވާ ކުރާ ގޮތުގައި އޭނާ ވިލިއަމް މުލަރ އާއި އޭނާގެ ޢާއިލާ މަރާލުމުގައި ބައިވެރިވެފައެއް ނުވާނެއެވެ. "އަހަރެން އެކަމެއް ނުކުރަން. އަހަރެންގެ ދިރިއުޅުމުގައި ވަރަށް ގިނަ ގޯސް ހެދިފައިވޭ، ނަމަވެސް އަހަރެންނަކީ މީހުން މަރާ މީހެއް ނޫން. ތިޔަ މަަރަނީ މައުސޫމު މީހެއް،" ލީ ބުނެފައިވެއެވެ.\nމިއަދަބު ތަންފީޒު ކުރެވިފައިވަނީ ލީއަށް މަރުގެ އަދަބު ނުދިނުމަށް އެމެރިކާގެ ބައެއް ރައްޔިތުން ބުނަމުން ދަނިކޮށެވެ.\nލީއަށް މަރުގެ އަދަބު ނުދިނުމަށް ގޮވާލި މީހުންގެ ތެރޭގައި މުލާގެ އާއިލާގެ މެމްބަރުން ހިމެނެ އެވެ. އެގޮތުން މުލާގެ އަންހެނުން ނޭންސީގެ މަންމަ، އާލީން ޕީޓާސަން ވަނީ ލީއަށް މަރުގެ އަދަބު ދިނުމުގެ ބަދަލުގައި އޭނާ އުމުރަށް ޖަލަށް ލުމަށް ގޮވާލާފަ އެވެ.\nމިއީ އެމެރިކާގެ ފެޑަރަލް ސަރުކާރުން މިދިޔަ ފަހު އަހަރުތަކުގައި މަރުގެ ތަންފީޒު ކުރި ފުރަތަމަ ފަހަރު ކަމުގައިވިޔަސް، އެމެރިކާގެ ވަކިވަކި ސްޓޭޓުތަކުންދަނީ މަރުގެ އަދަބު ތަންފީޒު ކުރަމުންނެވެ. މިގޮތުން ފެޑެރަލް ސަރުކާރުން މިއަދަބު ތަންފީޒު ކުރެވިފައިވަނީ އެމެރިކާގެ ސްޓޭޓެއް ކަމަށްވާ އިންޑިއާނާގައި، އެސްޓޭޓުގެ ފެޑެރަލް ކަރެކްޝަނަލް އިންސްޓިޓިއުޓުގައި، ލީތަލް އިންޖެކްޝަން ބޭނުންކޮށްގެންނެވެ. ލީތަލް އިންޖެކްޝަނަކީ އެމެރިކާ އާއި، ޗައިނާއާއި، ތައިލެންޑާއި، ގުއަޓެމާލާ އާއި، ޓައިވާނާއި، ނައިޖީރިޔާއާއި، ވިއެޓްނާމު އަދި ރާއްޖޭގައި މަރުގެ އަދަބު ތަންފީޒު ކުރުމަށް ޤާނޫނީ ގޮތުން ހުއްދަ ކުރެވިފައިވާ އުސޫލެކެވެ.


Taxi application ah5husha helhumeh, mi mahu beynun kuran fashaane | Mihaaru\nރިންގްރޯޑުގައި ޓެކްސީތަކެއް ދުއްވަނީ -- ފޮޓޯ: ނިޝާން އަލީ/މިހާރު\nމީޓަރު ޓެކްސީ އެޕްލިކޭޝަނަށް ފަސް ހުށަހެޅުމެއް، މި މަހު ބޭނުންކުރަން ފަށާނެ\n15 ޖުލައި 2019 - 16:38 31 comments\nމީޓަރު ޓެކްސީ އެޕްލިކޭޝަންގެ ގޮތުގައި ފަސް ފަރާތަކުން ޕްރޮޕޯޒަލް ހުށަހަޅާފައިވާ ކަމަށާއި އެ އެއްޗެހިތައް ބެލުމަށްފަހު މި މަހުގެ ތެރޭގައި ބޭނުންކުރަން ފަށާނެ ކަމަށް ޓްރާންސްޕޯޓު މިނިސްޓަރު އައިޝަތު ނަހުލާ މިއަދު ވިދާޅުވެއްޖެ އެވެ.\nއެ މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ނަހުލާ ވިދާޅުވީ ރާއްޖޭގެ ދެ ފަރާތަކާއި ލަންކާގެ ތިން ފަރާތަކުން މީޓަރު ޓެކްސީގެ ޕްރޮޕޯޒަލް ހުށަހަޅާފައިވާ ކަމަށެވެ. ޝަރުތުތައް ހަމަވާނަމަ ވީހާ ވެސް ގިނަ ބަޔަކަށް ފުރުސަތުދޭނެ ކަމަށް ވިދާޅުވި އެވެ.\nހިދުމަތްތައް ރަނގަޅުކޮށް ވާދަވެރިކަން ބޮޑުކުރުމަށް އެ މަސައްކަތް އެއް ބަޔަކާ ހަވާލުނުކުރާނެ ކަމަށް ވިދާޅުވި އެވެ. މަސައްކަތްކުރާނީ ވީހާ ވެސް ގިނަ ބަޔަކު ޝާމިލްކޮށްގެން ކަމަށް ވިދާޅުވި އެވެ. އެއާއެކު ޓެކްސީގެ އާ އަގުތައް އިއުލާނުކުރާނެކަން މިނިސްޓަރު ފާހަގަކުރެއްވި އެވެ.\nޓެކްސީ ހިދުމަތްތަކާބެހޭ ގޮތުން ހިޔާލު ހޯދަން މިދިޔަ ޖެނުއަރީ މަހު ބޭއްވި ބައްދަލުވުމުގެ ތެރެއިން.---ފޮޓޯ: ހުސައިން ވަހީދު/މިހާރު\nއޭނާ ވިދާޅުވީ ޓެކްސީ ދަތުރުގެ އަގުތައް މިހާރު ފައިނަލްކޮށްފައިވާ ކަމަށެވެ. އެއީ ޓެކްސީ ޑްރައިވަރުންނަށް އަދި އާއްމުންނަށް ވެސް ފަސޭހަވާނެ އަގުތަކެއް ކަމަށް ވިދާޅުވި އެވެ.\n"މިނިސްޓްރީ އަށް އައިސް ޓެކްސީ ޑްރައިވަރުންގެ ހިތްހަމަނުޖެހުންތަކެއް، އެބޭފުޅުންނަށް އުނދަގޫވާ ކަންތައްތަކެއް ފާހަގަކުރެއްވިއިރު އެބޭފުޅުންނަށް އަޅުގަނޑު ދަންނަވާފައި ވާނީ އެބޭފުޅުންގެ ވެސް ހިޔާލާ އެކީގައޭ މިކަންތައް ދާނީ،" ނަހުލާ ވިދާޅުވި އެވެ.\nޓެކްސީ އަގުތައް ކަނޑައަޅާފައިވަނީ ކަމާބެހޭ ހުރިހާ އިދާރާއަކާ ވެސް މަޝްވަރާކޮށްގެން ކަމަށާއި އެހެންވެ އެ ބަދަލަށް އަމަލުކުރެވޭނެ ކަމަށް ވިދާޅުވި އެވެ.\nޓެކްސީތަކުގައި މީޓަރު ހަރުކޮށްގެން ދަތުރުކުރާ ގޮތަށް ހަދަން ސަރުކާރުން ނިންމީ މިދިޔަ ޖެނުއަރީ 10 ވަނަ ދުވަހެވެ. އެއާއެކު ބްރިޖުން ދަތުރުކުރާއިރު ހެލްމެޓް އެޅުން ވެސް މަޖުބޫރުކޮށްފައި ވެ އެވެ.\nއިތުރު ލިޔުންތައް ދަތުރުފަތުރު ޓެކްސީ ހިދުމަތް ޓްރާންސްޕޯޓް މިނިސްޓްރީ ޓެކްސީ ޑްރައިވަރުން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު މީޓަރު ޓެކްސީ\n"ޓެކްސީގައި މީޓަރު ބޭނުންކުރެވޭނީ ދެތިން މަސް ފަހުން"


Kuhveriaku jalun minivankuri massalaehgai officer aku suspend koffi\nމޯލްޑިވްސް ކަރެކްޝަނަލް ސާވިސްގެ ބައެއް އޮފިސަރުން -- ފޮޓޯ: ސަން\n27 މެއި 20190ކޮމެންޓް\nގަވައިދާ ހިލާފަށް ކުށްވެރިއަކު ޖަލުން މިނިވަން ކުރި މައްސަލައެއްގައި މޯލްޑިވްސް ކަރެކްޝަނަލް ސާވިސްގެ އޮފިސަރަކު ސަސްޕެންޑް ކޮށްފި އެވެ.\nރާއްޖޭގެ ނޫހަކުން ރިޕޯޓުކުރި ގޮތުގައި ދޫކުރަން ނުޖެހޭ ކުށްވެރިއަކު މިނިވަންކޮށްފައި ވަނީ މޯލްޑިވްސް ކަރެކްޝަނަލް ސާވިސްގެ އޮފެންޑާ މެނޭޖްމަންޓް ޑިޕާޓްމަންޓުގައި މަސައްކަތް ކުރަމުން އައި ސްޓާފް ސާޖެންޓެކެވެ.\nމިދިޔަ ބުރާސްފަތި ދުވަހު އޭނާ ސަސްޕެންޑު ކޮށްފައިވާއިރު އޭނާ އަކީ ކުށްވެރިން ދޫކުރަން ޗިޓް ހަދާ މީހެއް ކަމަށާއި އޭނާ ސަސްޕެންޑުކޮށްފައިވަނީ ކުށްވެރިޔާ ދޫކުރުމަށް ޗިޓް ހެދުމުން ކަމަށް "މިހާރު" ނޫހުން ވަނީ ރިޕޯޓުކޮށްފައެވެ.\nއެ ޗިޓުގައި އެ ޑިޕާޓްމަންޓުގެ ވެރިޔާ އާއި ކޮމިޝަނާ އޮފް ޕްރިޒަން ސޮއިކޮށްފައިވާއިރު ޗިޓުގައި ސޮއެކުރުމަށްފަހު އެ ކުށްވެރިޔާ މިނިވަން ކުރި ނަމަވެސް ފަހުން އެއީ އޮޅުމެއް ކަމަށް ބުނެ މީހާ ވަނީ އަލުން ޖަލަށް ލާފައެވެ.\nއެމައްސަލަ އާ ގުލީގެން ސަސްޕެންޑު ކުރި އޮފިސަރު ސަސްޕެންޑް ކޮށްފައިވަނީ ވަކި މުއްދަތެއް ނެތް ގޮތަށް ކަމަށާއި ޑިސިޕްލިނަރީ ބޯޑަށް އޭނާއާ ދޭތެރޭ އިތުރު ފިޔަވަޅު އެޅުމަށް ފޮނުވާފައިވާ ކަމަށް ވެސް އެނޫހުން ވަނީ ރިޕޯޓުކޮށްފައެވެ.\nއެކަމާ ގުޅިގެން ކަރެކްޝަންސްގެ މީޑިއާ އޮފިޝަލުގެ ބަހެއް ވަނީ ލިބޭ ގޮތް ނުވެފަ އެވެ.\nދެން ހުށަހަޅާނީ ބަރުލަމާނީ ނިޒާމު ގެނައުމުގެ މައްސަލަ: ޖާބިރު


🌟🌟Fathisthari Vaahaka🌟🌟: ފޯންކޯލް - 19 ވަނަ ބައި\nނަވީންގެ ކާރު ގޮސް އޮބާލަންދެން ބަލަން މާޔާ ހުއްޓެވެ. އެއް އޮފީހެއްގައި މަސައްކަތް ކުރަން ޖެހުމުން އުފެދުނު ގާތްކަން ފިޔަވައި އިތުރު ގާތްކަމެއް އެ ރީތި ޒުވާނާގެ ހިތުގައި އޭނައަށްޓަކައި އުފެދޭނެ ނަމަ ކޮންފަދަ ހެއްޔެވެ؟ އެފަދަ ދުވަހަކަށް އޭނަ އިންތިޒާރުކޮށްކޮށް ވަރުބަލި ވެއްޖެއެވެ. އެކަމަކު އަދިވެސް..........\nނާއުއްމީދުވެގެން ހުރެ ގޮސް މާޔާ ގެއަށް ވަދެއްޖެއެވެ."އަހަރެން ދެން ދަނީ ދިލް....މިހާރު ވަރަށް ލަސްވެއްޖެއެއްނު." ދިލްމާމެންގޭގެ ގޯތިތެރޭގައި ހުރި ޖޯލީގައި\nއިނދެފައި އިނާ އެރެއަށް ވަކިވުމުގެ ހުއްދައަށް އެދުނެވެ. ބަދިގޭގެ ކުޑަދޮރެއްގޮތަށް ކަނޑާފައި ހުރި ތަނުގައި ޖަހާފައި ހުރި ދާގަނޑު ހުރަސްކޮށް އިނާއަށް ދިލްމާ ފެންނަނީ ބަދިގެތރެއިންނެވެ.\n"އާއެކޭ ދޯ...." އެކުޑަދޮރާ ދިމާ ސީދާ ވާގޮތަށް ގޯތިތެރޭގައި ހުރި ޖޯލިފަތީގައި އިން އިނާއަށް ބަލާލަމުން ދިލްމާ، އޭނަ ކުރަން ހުރި ކަމެއް އަވަސްއަވަސްކޮށްލިއެވެ.\n"އަންނަންވާނެ އިނގޭ ދެން ތަންކޮޅެއް ގިނައިން...." ޕްލާސްޓިކް ބޮޑު ސިންގާ ތަށްޓަކަށް ގިފިލީ ވަޅުން ފެންއަޅައިގެން ނިކުތް ސަޢީދާވެސް އޭނަގެ ދަރިފުޅާއި އިނާއާއި ދެމެދުގައި އެ ދެކެވުނު ވާހަކައިގައި ބައިވެރިވިއެވެ.\n"އާދޭ ދާން...." ބަދިގޭ ހުރި ފޯއްދަޅުން ފޯއްކޮޅެއް ނަގާ އަނގައަށް ލައިގެން ދިލްމާ ހިނގައިގަތެވެ. އިނާއާއެކު ދޮރާއްޓާއި ހަމައަށް ދިއުމަށެވެ.\n"މާދަން އަހަރެން ދާނަން ތިގެއަށް. ހެނދުނުން." އިނާއާއެކު ކާރާއި ހަމައަށް ދެވުމުން ދިލްމާ އެންމެ ފަހު ވާހަކައަކަށް އެހެން ބުނެލިއެވެ.\n"ހެނދުނު.........؟ ކީއްކުރަން.....؟؟" ވަގުތުން އިނާ އެހިއެވެ.\n"މާދަން ހުކުރެއްނު. އުޅޭނަމެއްނު ގޭގަ.؟" އިނާ އެހާ ހައިރާންވީތީ ދިލްމާ އޮޅުންފިލުވައިދިނެވެ.\n"އާނ. އުޅޭނަން ގޭގަ. އެކަމަކު ހެނދުނު ނަޔަސް ވާނެނު. އާދޭ މެންދުރު ކާން އަހަރެމެންގެއަށް." އިނާ ހުށަހެޅިއެވެ.\n"މަންމަވެސް މާދަން ޚާއްޞަ ގޮތަކަށް ކައްކާނެހެން ހީވަނީ މެންދުރަށް. ނުކެރޭނެ ފުރަތަމަ ދުވަހު މަންމަ އެކަނި ކޮށްލާފަ އެހެން ގެޔަކަށް މެންދުރުކާންދާން. އެހެންވެ މި ބުނީ ހެނދުނު ދާނަމޭ." ދިލްމާ ބުނެދިނެވެ. އިނާއަށްވެސް އެކަން ގަބޫލު ކުރެވުނެވެ.\n"އެހެންވެއްޖިއްޔާ ހަވީރުވެސް ރަނގަޅުވާނެ." އިނާ ވަކި މާނައެއް ނެތް ގޮތަކަށް ބުނެލިއެވެ. އަދި ކާރަށް އަރަން ހިނގައިގަތެވެ.\n"ކީއްވެ އަހަރެން ތިގެއަށް ނުގެންދަން ތިއުޅެނީ.؟" ދިލްމާ ވަރަށް ފާޑަކަށް އަހާލިއެވެ.\n"އުނހޫ.........ނުގެންދާކަށެއް ނޫން. ދިލްވެސް ދައްކާ ވާހަކަ ދޯ. ނުގެންދާކަށް ނޫނޭ. ދިލްއަށް އަރާމުކޮށްލަންވެސް ބޭނުންވާނެނު ވަގުތުކޮޅެއް. އެހެންވެ. އެންމެ ރަނގަޅު. ދިލް އަންނަން ބޭނުންއިރަކުން އާދޭ. ދެން ދަނީ" ދިލްއާއި ސަލާމް ކޮށްލާފައި އިނާ ހިނގައްޖެއެވެ.\nއިނާ ސިއްރު ކުރަން އެ އުޅެނީ ކޮން ކަމެއް ބާވައެވެ. އޭނަ އެހާ ހެނދުނު އެގެއަށް ދާން ބޭނުންވަނީވެސް އިނާ އާއި ވާހަކަ ދައްކާލުމަށެވެ. ކޮންމެވެސް ބޮޑު ކަންތައްގަނޑެއްގެ ތެރޭގައި އިނާ އުޅޭވައްތަރު ވަރަށް ބޮޑަށްވެސް އިނާގެ މޫނުމަތިން ދިލްމާއަށް ފެނުނެވެ. އޭނައަށް އިނާ ނޯޅޭނެއެވެ. އޭލެވެލްއަށް ކިޔަވަން މާލެ ދިޔައީއްސުރެން އޭނަ އުޅެމުން އައީ އިނާއާއެކުގައެވެ. ވީއިރު އޭނައަށް އިނާ ނޭނގި ހުންނާނެހެއްޔެވެ.\nމާދަން ގޮސް ހުރިހާ ވާހަކައެއް އޮޅުންފިލުވުމަށް ގަސްދުކޮށްގެން ދިލްމާ ގޮސް ގެއަށް ވަދެ ބޭރު ދޮރާށީ ލައްޕާލުމަށްފަހު ދެ ދޮރުފަތުގައިވެސް ތަންޑު އަޅުވާލާފައި އެތެރެއަށް ވަދެއްޖެއެވެ. އެގެއަށް ދެން އަންނާނެ މީހަކު ނުހުންނާނެއެވެ.\nގޯތިތެރޭގައި ހުރި ފަނޑު ބޮކި އަލީގައި އަދިވެސް މަންމަ ކޮންމެވެސް އެއްޗިހިތަކެއް ދޮންނަން އުޅެއެވެ. ދިލްމާ އިށީނީ ޖޯލީގައެވެ. މަންމަ ނިމެންދެނެވެ.\n"އިނާ ހީވަނީ ބަލިވެ އުޅޭހެން. މަންމައަށް މިހީވީ ރަނގަޅަށްތަ؟" ތެއްޔެއް ދޮވެފައި އަށިގަނޑުގެ އެއްކޮޅުގައި ބާއްވަމުން ސަޢީދާވެސް އަހާލިއެވެ.\n"އެކަހަލަ ވައްތަރެއް ދޯ ޖަހަނީ. އަދި މަށެއް ނާހަން އެކަހަލަ އެއްވެސް އެއްޗެއް." ޖޯލީގައި އޮށޯވެލާފައި މައްޗަށް ބަލާލަމުން ދިލްމާ ބުނެލިއެވެ. ގަސްފުރެންދެން ޖަނބުރޯލު އެބަހުއްޓެވެ. ވާލުގެ ކަންތައް މިދުވަސްކޮޅު ވަރަށް ބޮޑުވާނެއޭ ދިލްމާ ހިތަށް އެރިއެވެ. އެކަމަކުވެސް މިގަސް ޖޯލިކައިރީގައި ހުންނަކަންވެސް ނަސީބެކެވެ. އެހެން ނޫންނަމަ ދުވާލުގެ އިރުގެ ހޫނުގައި މި ޖޯލީގެ ބޭނުން ނުހިފޭނެއެވެ.\n"ރަނގަޅަށް ތިހެދީ ދަރިފުޅު. ހިކްމާ ހެދިއެއްޗެއް ނިކަން ބަލާބަލަ. އެތެރެއަށް ވަން ގޮތަކަށް ޚަބަރެއް ނުވޭ. ހެދުންވެސް ބަދަލުނުކޮށް ނިދާފަވެސް އޮވެދާނެ." މަންމަ މިހެން ބުނުމުން ދިލްމާވެސް ޖޯލިން ތެދުވެގެން ގޭތެރެއަށް ވަންނަން ހިނގަން އޮތް ގޯޅިގަނޑުން އެތެރެއަށް ވަންނަން ހިނގައިގަތެވެ. ވައަތްފަރާތުން ހައްދާފައިވާ ބަގީޗާތެރެއަށް ބަލަމުންނެވެ.\nމީގެ އަށެއްކަ މަސް ކުރިން އޭނަ ދިޔައިރު ނެތް ކިތަންމެ ގަހެއް އެތާ ހުރިކަން ދިލްމާއަށް ފާހަގަ ކުރެވުނެވެ. އެންމެ ބޮޑަށް ފާހަގަ ކުރެވުނީ ބަގީޗާގެ ތަންކޮޅެއް އެތެރޭގައި ހައްދާފައި ހުރި ފިނިފެންމާގަސް ފުންޏަކުން ފަޅާފައި ހުރި ގަސްތަކުގައި އަޅާފައި ހުރި ފިނިފެންމަލެވެ. އެންމެ މަޑު ފިޔާތޮށި ކުލައާއި ހުދު ކުލައިގެ ފިނިފެންމާތައް ދިލްމާއަށް ފާހަގަ ކުރެވުނެވެ. ޖަނބުރޯލްގަހުގައި އައްސާފައި ހުންނަނީ އެންމެ ފަސް ވޯޓްގެ ބޮތްކެއްކަމަކު، އެ ބޮކީގެ އަލީގެ ސަބަބުން ރޭގަނޑުގެ އަނދިރިކަމުގެ ތެރޭގައިވެސް ގަސްތައް ވަކިވަކިން ފެންނަހާ ވެއެވެ.\nއޭނަގެ މަންމަގެ އުފަލަކީ އެއީއެވެ. ގެއަކީ ކިތަންމެ އާދައިގެ ގެއެއް ކަމަށް ވިޔަސް އަބަދުވެސް ރީތިކޮށް ބޭއްވުމަށާއި ގަސްތައް އިންދުމަށް އޭނަގެ މަންމަ އަބަދުވެސް ސަމާލުކަން ދޭނެއެވެ. އެއީ އޭނަގެ މަންމައަށް އެންމެ ހިތްހަމަޖެހުން ލިބޭ ކަމެވެ.\nކާރަށް އަރައި ހަމަޖެހިލުމާއެކު ފުން ނޭވާއެއް އިނާއަށް ލެވުނެވެ. ކީއްވެގެން ކަމަށް ހެއްޔެވެ؟ ދިލްމާގެ އެއްވެސް ސުވާލަކާއި އޭނައަށް ކުރިމަތިލާން ނުޖެހުމުންނެވެ.\nއޭނައަށްވުރެ ރަނގަޅަށްވެސް އޭނަގެ ރަހްމަތްތެރިޔާއަށް އޭނަ އެނގޭކަމީ އިނާ ގަބޫލު ކުރާ ހަގީގަތެކެވެ. އެހެންކަމުން އޭނަގެ މޫނުމަތިން ދިލް ކިތަންމެ ވާހަކައެއް މިހާރު ދެނެގަންނާނެކަންވެސް އިނާ އަށް އެނގެއެވެ. އެކަމަކުވެސް އޭނަގެ އެ ރަހްމަތްތެރިޔާ އަކީ އާދަޔާ ޚިލާފު ވިސްނުންތޫނު އަދި ތަހްޒީބު ރަހްމަތްތެރިއެކެވެ. ނާހަންވާ އެއްޗެއް ނާހަންވާ ދަނޑިވަޅުގައި ދުވަހަކުވެސް ނާހާނެއެވެ. ނުވެސް ބުނާނެއެވެ. އެކަމަކު....ރަނގަޅު ވަގުތުން ޖެހުމުން ދިލް އޭނައާއި ސުވާލުކުރާނެކަން އޭނައަށް އެނގެއެވެ. މައްސަލައެއް ނެތްތާއެވެ. އެއިން އެއްވެސް ސުވާލަކާއި މިރެއަކު އޭނަ ކުރިމަތިލާކަށް ނުޖެހުނެވެ.\nއިނާގޮސް ގެއަށް ވަންއިރު ސިޓިންގރޫމްގައި މަންމަ އިނެވެ. ފޯނަކުން ވާހަކަ ދައްކަމުން ދިޔައީ މާލޭގައި ހުރި އޭނަގެ ދޮންތަ ސޯނިޔާ އާއެވެ. އެހެންކަމުން އިނާވެސް މަންމަ ކައިރީ އެހެން ސޯފާއެއްގައި އިށީނދެއްޖެއެވެ.\n"ކަމެއް ގޯސްވީތަ މަންމާ..." މަންމަ ފޯން ބޭއްވުމުން އިނާ އަހާލިއެވެ.\n"ނޫނޭ.....އެކުދިންގެ ޚަބަރު ބަލާލަން މަންމަ ޖެހޭނެނު. އެހެންވެ ގުޅާލީ." ޝީލާ ޖަވާބު ދިނެވެ.\nއެއީ ތެދެކެވެ. ކޮންމެ ދުވާލަކު އެއްފަހަރު ރޭގަނޑަކު އެއްފަހަރު މަންމަ އެގެއަށް ގުޅާކަން އޭނައަށް އެނގެއެވެ.\n"ދަރިފުޅު ކީއްވެ ތަންކޮޅެއް އަވަހަށް ނައީ.......ޒިޔާދު އިނދެ އިނދެ ވަރުބަލިވެގެން އެ ދިޔައީ." ކުއްލިއަކަށް ހަނދާން ވެގެން ޝީލާ ބުނެފިއެވެ.\nއިނާއަށް ލިބުނު ހައިރާންކަމުގެ ކޮޅެއްވެސް ނެތެވެ. ޒިޔާދު އައީ ގަމުން އައި ގޮތަށް އެގެއަށް ހެއްޔެވެ؟ އިނާއަށް އޭނަގެ ހައިރާންކަންވެސް ސިއްރެއް ނުކުރެވުނެވެ. އަދި އަނގައަކުންވެސް ނުބުނެވުނެވެ.\n"ދަރިފުޅަކަށް ނޭނގޭތަ ޒިޔާދު އައިކަމެއް؟" އިނާގެ މޫނުގެ ހަރަކާތްތަކަށް ބަލަން އިން ޝީލާއަށްވެސް އެވަރު ވިސްނިއްޖެއެވެ.\n"ބައްޕަވެސް ނުގުޅުއްވާތަ......؟ ބައްޕަ ދިޔައީ ޒިޔާދުއާއި ވާހަކަވެސް ދައްކަވާފަ. ދަރިފުޅަށް ގުޅާފައިބުނާނަމޭވެސް ބުނި؟ ނުގުޅާ؟" އަދިވެސް ޝީލާ ސުވާލު ކުރަނީއެވެ.\n"ނުގުޅުއްވާ ބައްޕައެއް" ފޯން ނަގާ ބަލާލަމުން ޔަގީންކަމާއެކު އިނާ ބުންޏެވެ. ބައްޕަވެސް އަދި އެހެން މީހަކުވެސް އޭނަގެ ފޯނަށް މިއިން އިރަކު ގުޅާފައެއް ނެތެވެ.\n"ތިވާނީ ހޮސްޕިޓަލްތެރެއިން ކަމެއްގަ އުޅެންހަދައިގެން ބައްޕަ ހަނދާން ނެތުނީ ކަމަށް." ޝީލާ އަނެއްކާވެސް ބުންޏެވެ.\n"ޒިޔާދު.........." އިނާ އަހަން އުޅުނެވެ.\n"ޒިޔާދު މިހާރު ނެތް އިނގޭ. ހަމަ ދެންމެކަހަލަ ގޮތަކަށް އެދިޔައީ. ބުނީ ފޭދޫގަޔޯ މިފަހަރު ހުންނަނީ. މާދަން ދަރިފުޅާ ބައްދަލުކުރަން އަންނާނަމޭވެސް ބުނެފަ ދިޔައީ. އަސްލުވެސް ދަރިފުޅަކަށް ނޭނގޭތަ ޒިޔާދު އަންނަކަމެއް." އިނާ އާއި ޒިޔާދުގެ ދެމެދުގައި ކޮންމެވެސް ކަމެއް އެބައުޅޭހެން ޝީލާއަށް ހީވާން ފަށައިފިއެވެ.\nއިނާ އާނއެކޭ ބުނީ ބޮލުގެ އިޝާރާތުންނެވެ.\n"ކީއްވެ.....؟ ދަރިފުޅަށް ނުވެސް ގުޅާތަ ޒިޔާދު މި ހުރިހާއިރުވީއިރުވެސް....؟" ޝީލާ އަދިވެސް އަހަނީއެވެ.\nގޭގެ މައިދޮރާށި ހުޅުވިފައި ލެއްޕުނު އަޑު އިވުނީ ހަމަ އެވަގުތުއެވެ. ދެމައިންނަށް އެއްފަހަރާ ކުޑަދޮރުން ބޭރަށް ބަލާލެވުނެވެ. ދެމީހުންގެ ހިތުގައިވެސް އޮތީ ޒިޔާދު ކަމަށެވެ. ނަމަވެސް އެއީ ޚާލިދުއެވެ. އިނާގެ ބައްޕައެވެ.\nއިނާގެ ހާސްކަން ކުޑަވެގެން ދިޔައެވެ. ބައްޕައަށް އެ ދުރުވެވުނީ އެންމެ މުހިއްމު ވަގުތުއެވެ. އެހެން ނޫންނަމަ މިރޭ އޭނަގެ މަންމަގެ ސުވާލުތަކުން އޭނައަށް ސަލާމަތްވާން އުނދަގޫވީހެވެ.\n"ދަރިފުޅު ފެނުނީމަ މި ހަނދާންވީ. ދަރިފުޅަށް ގުޅައެއް ނުލެވޭދޯ ބައްޕައަށް....." ސިޓިންގރޫމަށްވަންއިރު އިނާ ފެނުމާއެކު ޚާލިދުގެ ހަނދާން ވިއެވެ.\n"ޒިޔާދު ކައިރީ ބައްޕަ ދިޔައީ ބުނެފައޭ ގުޅާނަމޭ ދަރިފުޅަށް. އެކަމަކު ދެން މާ ރަނގަޅަކަށްނު މި ދިމާވީ. ޒިޔާދު އިންދާ އާދެވުނު ދޯ؟" ގޮނޑިއެއްގައި އިށީންނަމުން ޚާލިދު އަހާލިއެވެ.\n"އިނާއަށް އާދެވުނުއިރު ޒިޔާދު ގޮއްސި" އިނާގެ ބަދަލުގައި ޖަވާބު ދިނީ ޝީލާއެވެ.\n"ހަމަ ރަނގަޅަށްތަ؟ އެކަމަކު އެއީ މައްސަލައެއްނޫންތާ ދޯ....ޒިޔާދު އަންނާނީ ގައިމުވެސް ދަރިފުޅަށް އެނގިގެނެއްނު ދޯ؟" ޝީލާއާއި އިނާ ދެންމެ ދެއްކި ވާހަކައާއި ދިމާ އިދިކޮޅު ވާހަކައެއް ޚާލިދު ބުނެލިއެވެ.\nޝީލާއާއި އިނާއަށް އެކަކު އަނެކެއްގެ މޫނަށް ބަލާލެވުނީ އެއްކޮށެވެ. ނަމަވެސް، ޒިޔާދު އައިކަން އިނާއަށް ނޭނގޭ ކަން އެ ދެމީހުންވެސް ޚާލިދުއަށް ސިއްރު ކުރިއެވެ.\n"ދަރިފުޅާއި ދައްކާލަންޖެހޭ ވާހަކައެއްވެސް އެބައޮތް....." ދެމައިންގެ ހިތުގެ ހާލު ނޭނގި ހުރެ ޚާލިދު ދައްކަން ފެށީ އޭނަ ދައްކަން މުހިއްމު ވާހަކައެކެވެ.\nއެއްޗެއް ނުބުނި ނަމަވެސް ކޮން ވާހަކައެއްހޭ އަހާލާ ކަހަލަ ގޮތަކަށް ޚާލިދު އާއި ޝީލާގެ މޫނަށް އިނާ ބަލާލިއެވެ.\nދެން ބައްޕަ ދެއްކެވި ވާހަކައިން އޭނައަށް ލިބުނީ ބުނަންވެސް ނޭނގޭވަރުގެ ހިތްހަމަޖެހުމެކެވެ. އޭނަގެ ކައިވެނި ލަސްކުރެވުނީއެވެ. ކޮންފަދަ ހެޔޮ ފާލެއްހެއްޔެވެ؟ ޒިޔާދުގެ ފަރާތުން ފެންނަމުންދާ އެކިއެކި ކަންތައްތަކުގެ ސަބަބުން އޭނަ އެހުންނަނީ ހަދާނެ ގޮތް ހުސްވެފައެވެ. އެ ވާހަކަތައް މީހަކާ ދެއްކޭކަށް ނެތެވެ. ލަފައެއް އަހަންވެސް އޭނަ ދައްކާނީ ކާކު ކައިރީ ހެއްޔެވެ. ކަމުގެ ހަގީގަތުން ކުޑަ މިންވަރެއްވިޔަސް އެނގެނީ ސޯފީ އަށެވެ. އެކަމަކު ސޯފީ އަކީ އެކަމުގައި އެއްވެސް ވަރަކަށް އޭނައަށް އެހީތެރި ވެވޭނެ މީހެއް ނޫނެވެ. ކަންމިހެން ހުއްޓާ ބައްޕަ މިރޭ އެދިނީ ކޮންފަދަ އުފާވެރި ޚަބަރެއް ހެއްޔެވެ.\nމިވީ ގޮތުން ޒިޔާދު އާއި ދޭތެރޭގައި ވިސްނަން އޭނައަށް ވަގުތުވެސް ލިބުނީއެވެ.\n"އަޅުގަނޑުވެސް އެދެނީ ތިގޮތް." ވަރަށްވެސް ބޮޑު ހިތްހަމަޖެހުމަކާއެކު އިނާ އޭނަގެ މަންމަ އާއި ބައްޕަ އެ ދެއްކެވި ވާހަކައަށް ތާއީދުކޮށް އެއްބަސްވިއެވެ.\nހިތުގައި އޮތް މިންވަރުން އެއީ ކުޑަ މިންވަރެކެވެ. އޭނަގެ ބޮޑުމަންމަ ނިޔާވިތާ އެހާ ކުޑަދުވަސްކޮޅެއްގެ ތެރޭގައި ބޮޑު ސިންގާ ކައިވެނީގެ ހަފްލާއެއް އެގޭގައި، އެ އާއިލާގެ ތެރޭގައި ބާއްވާކަށް އޭނަ ބޭނުމެއް ނުވެއެވެ. އޭނައަށް ވެގެން ވާނެނަމަ އެކަން އޭނަ ހުއްޓާނެއެވެ. ނަމަވެސް އޭނައަށް އެ ވާހަކަ ދައްކަން ހިތްވަރު ނުލިބި ހުއްޓާ ބައްޕަ އެވާހަކަ ދެއްކެވުން އެއީ އޭނަގެ ނަސީބޭ އިނާގެ ހިތަށް އެރިއެވެ. އޭނަގެ ބޮޑުމަންމައާއެކު އެހެން ނޫންނަމަ އޭނަވެސް ދިރިހުއްޓާ ކަފުންކުރެވޭނެއެވެ.\nއެކަމަކު......ޒިޔާދު އޭނައަށް އެއްފަހަރުވެސް ނުގުޅީ ކީއްވެހެއްޔެވެ؟ އޭނަ ގޭގައި ނެތްކަން އެނގުމުންވެސް ނުގުޅީ ކޮން ގޮތަކަށް ވިސްނާފަ ބާވައެވެ؟\nއަނެއްދުވަހު ހެނދުނު އިނާއަށް ހޭލެވުނީވެސް މާބޮޑަށް ފިނިވެގެންނެވެ. ބޯކޮށް ވާރޭވެހެނީކަން އެނގުނީވެސް އިރުކޮޅެއް ފަހުންނެވެ. ނިދީގެ ތެރޭގައި އޮވެފައި އިނާ ގަޑިބަލާލިއިރު ހަތްގަޑި ފަނަރަ ވެއްޖެއެވެ. ހުކުރު ދުވަހެވެ. އަދި އިރުކޮޅަކު އޮވެލާނަމޭ ހިތާ އަނެއްކާވެސް އިނާ ލޯމަރާލިއެވެ. ނަމަވެސް ހަމަޖެހިލުމުގެ ކުރިން އަތްދިއްކޮށް ސައިޑް ކަބަޑް މަތީ އޮތް ރިމޯޓުން އެއަރކޯންވެސް ނިއްވާލިއެވެ. ރަޖާ އަޅައިގެން އޮންނައިރުވެސް ފިނި ވަނީ މާބޮޑަށެވެ.\nނިދޭތޯ އުޅެއުޅެ އިނާއަކަށް ނުނިދުނެވެ. އެކިއެކި ޚިޔާލުތައް ސިކުނޑިއަށް އުނދަގޫ ކުރާ ވަރުންނެވެ. ޒިޔާދު އައީ ކީއްކުރަންހެއްޔެވެ؟ ކައިވެނި ލަސްކުރާވާހަކަ ބައްޕަ ބުނުމުން ޒިޔާދު ބުނީ ކީކޭހެއްޔެވެ؟ އެކަމާ ދޭތެރޭ ޒިޔާދު ދެކެނީ ކޮން ގޮތަކަށް ބާވައެވެ؟ ޒިޔާދު އައިސް އޭނައާއި އެ ވާހަކަ ދައްކާނެކަން ޔަގީނެވެ. ދިލްވެސް އަންނާނެއެވެ.\nއިނާއަކަށް ލޯމަރައިގެންވެސް ނޯވެވުނެވެ. ކުޑަދޮރުގެ ފޮތިގަނޑު ދަމާފައި ހުރުމުގެ ސަބަބުން ބޭރު ނުފެނުނެއްކަމަކު ވާރޭ އެ ދަނީ އިރެއް އިރަކަށް ބޯކުރަމުންކަން އިނާއަށް އެނގުނެވެ. އިވޭ އަޑުތަކުން އެކަން ހެކިކޮށްދެއެވެ. ތެދުވެގެން ގޮސް ބަލާލަން ކިތަންމެ ފަހަރަކުވެސް ހިތް އެދުނެވެ. އެކަމަކު ތެދުވެވުނީ އެކަމަށް ހިތް އެދޭތާ އެތައް އިރެއްފަހުންނެވެ. ނޯވެވިގެން ތެދުވެގެން ގޮސް ފޮތިގަނޑު ކަހާލާފައި ބަލާލިއެވެ. ވަރަށް ވަރަށް ބޯކޮށް ވާރޭ ވެހެއެވެ. ހެނދުނުގެ ގަޑިން ހަތްގަޑިބައިވާން ދިޔައެއްކަމަކު މާހައުލު ހީވަނީ އަދި ކިރިޔާ ފަސްގަޑިބައިވެގެން އުޅޭހެންނެވެ. އެހާވެސް އުޑުމަތިބަނަވެފައި ވިއްސާރައެވެ.\nދުނިޔެމައްޗަށް ވެރިވެފައިވާ ވިއްސާރަ ވިލާތަކާއި ވެހެމުންދާ ވާރޭގެ ސަބަބުން އިނާގެ މޫނަށް ހިނިތުންވުން އައެވެ.\nދުވާލުން ނުވައެއް ޖެހިއިރުވެސް ކޮންމެވެސް ވަރަކަށް ވާރޭ ވެހެއެވެ. ކުއްލިއަކަށް މޫސުމަށް މިއަދި ބަދަލުގެ ސަބަބުން އިނާގެ ފިކުރުތަކާ ހާސްކަން ކެނޑި ހިތުގައި އުފާވެރި ރާގެއް ކުޅެލައިފިއެވެ. ނަފްސަށް ލުއި ލިބިއްޖެއެވެ. ވެހެމުން ދިޔަ ވާރެއަށް ބަލަން ޓެރަސްގެ އުނދޯލީގައި އިން އިނާގެ މޫނުމަތިން ފެންނަނީ އުފާވެރިކަމާއި ތާޒާކަމުގެ ސާފު ކުލަވަރެވެ.\nދާދި ކައިރީގައި އޮތް ފޯން ވައިބްރޭޓް ވަމުންދާކަންވެސް އިނާއަށް އިހްސާސް ނުކުރެވެނީ އެހެންވީމަކަމަށްވެދާނެއެވެ. އިއްޔެއްސުރެން ފޯނުގެ ރިންގް އޮފް ކޮށްލައިގެން އިނާ އުޅެނީ ޒިޔާދުގުޅިވަރު ގިނަކަމުން، ދެންވެސް ޒިޔާދުގެ ކޯލްތަކުގެ ސަބަބުން އުނދަގުލެއް އަމިއްލަ ނަފްސަށް ލިބިދިޔަ ނުދިނުމަށްޓަކައެވެ.\n"ގެއްލިފަ ދޯ.............." މިއަޑަށް އިނާ ދިޔައީ ސިއްސައިގެންނެވެ. ބަލާލިއިރު ޓެރަސްއަށް އައިސް އެ އެރީ ދިލްމާއެވެ.\n"ފޯންވެސް ތިއޮތީނު ކައިރީ.....އެކަމަކުވެސް ނޭނގުނު ދޯ ގުޅިކަމެއްވެސް...." އިނާ އިން އުނދޯއްޔާއި ދިމާލަށް އަންނަމުން ދިލްމާ ޝަކުވާ ކުރިއެވެ.\n"ނޭނގުނީއޭ........" އިނާ ފޯން ނަގައި ބަލާލިއެވެ.\n"ނޭނގޭނެ......ތި ހުންނަނީކީ މިބިމަކު ނޫނެއްނު." ދިލްމާވެސް އައިސް އިށީނީ އެ އުނދޯލީގައެވެ.\n"މިހާ ވިއްސާރައިރު ނައިސް އަހަންނަށް ގުޅާލިނަމަ....ކާރު ފޮނުވަދިނީމުސް." ދެންމެ ދިލް އެ ބުނި އެއްޗަކަށް ސަމާލުކަން ނުދޭންވެގެން އިނާ ދެއްކީ އެހެން ވާހަކައެކެވެ. ދިލްމާ އެއްވެސް އެއްޗެއް ނުބުނެއެވެ. ނަމަވެސް އިނާއާއި ދިމާލަށް އެ ބަލާލި ގޮތުން އޭނަ އެގޮތް ބޭނުން ނުވާނެކަމާ އެކަހަލަ ކުދިކުދި ކަންތައްތަކުގަ އިނާގެ އެހީ އޭނަ ބޭނުން ނުވާނެކަން އިނާއަށް އެނގެންވާނެނޫންހޭ ބުނާކަހަލަ ގޮތެއް ހުއްޓެވެ.\n"ދެން ބުނަންވީނު. ކިހިނެއްވެގެންތަ ތިއުޅެނީ؟" އިރުކޮޅެއްގެ ހިމޭން ކަމަށްފަހު ދިލްމާ ދިޔައީ ސީދާ މައުޟޫއަށެވެ.\n"ތިބުނީ.............؟" ދިލްމާގެ ވާހަކައިގެ މަގްޞަދު އިނާއަށް އަދި ވިސްނައެއް ނުގަނެވެއެވެ.\n"މިބުނީ.......ރޭއްސުރެން....އަހަރެން ބަލާދިޔައީއްސުރެން.....އަށްމަސް ދުވަސްފަހުން އިނާ ފެނުނީއްސުރެން...ތިހުންނަނީ ކިހިނެއްވެފަހޭ؟ އެހާ ދުވަސްފަހުން ދިމާވުމުންވެސް އެއްވެސް އުފާވެރިކަމެއް އިނާގެ ފަރާތުން ނުފެންނަނީ ކީއްވެހޭ؟ އަހަރެން އެކޮޅުގައި ހުރިއިރު ހީވީ އަހަރެން ނައިސްގެން ހުރިހެން. އެކަމަކު އައީމަ މި ފެންނަނީ......ހަށިގަނޑާ ހިތާ ދެތަނެއްގަ ހުންނަ އަންހެނެއް." ދިލްމާ އަކީ އަބަދުވެސް ދުރުދުރުން، އެފަދަ ގޮތަކަށް ވާހަކަ ދައްކާ އަންހެންކުއްޖެކެވެ.\nއިނާ އެއްފަހަރު ދިލްމާއަށް ބަލާލާފައި އަނެއްކާވެސް ބަލަން ފެށީ ފޯނަށެވެ.\n"ކަމެއްވީތަ އަނެއްކާ........؟" ދިލްމާގެ އަޑާ ރާގުގައިވެސް ހުރީ މުހިއްމު ވާހަކައެއްގެ ގޮތެވެ.\nދިލްމާއާއި ދިމާލަށް ނުބަލާ އިނާ އިންގޮތުންވެސް ކަމެއްވެގެން އުޅޭކަން ދިލްމާ ގަބޫލުކޮށްފިއެވެ. އެކަމެއް އޭނައަށް ނޭނގުނަސް ވަރަށް ބޮޑު ކަމެއްވެއްޖެކަން ދިލްމާއަށް އެނގިއްޖެއެވެ.\n"މިވަގުތު އެވާހަކަ ދައްކަން ބޭނުން ނޫނިއްޔާ ނުދައްކާނީ....އެކަމަކު ރޭއްސުރެން އަހަންނަށް އެބަފެނޭ އިނާއަށް ވެފަ ތިހުންނަ ގޮތް. އަހަންނަށް ވެވުނު........." ދިލްމާ ބުނަން ފެށިއެވެ.\n"ޒިޔާދު އެބައުޅޭ އައިސް......" އިތުރު އެއްޗެއް ދިލްމާ ބުނުމުގެ ކުރިން ދިލްމާގެ ވާހަކަ މެދުކަނޑާލާފައި އިނާ ބުނެފިއެވެ.\n"ދެން........؟ އުފަލެއްނޫންތަ ވާންވީ.؟" ޒިޔާދު އައިސް ހުރުމުން އިނާ އެހާ ކަންބޮޑުވެފައި ހުންނަންވީ ސަބަބެއް ދިލްމާއަކަށް ނުވިސްނުނެވެ.\nދިލްމާގެ އެ ސުވާލަށް އިނާ ޖަވާބެއް ނުދެއެވެ. ހަމަ މަޑުމަޑުންއިނީއެވެ.\n"މިހާރު މިކޮޅުގަ ކައިވެނި ކުރާގޮތަށްތަ...؟" ދިލްމާ ހީކުރީ ޒިޔާދު އައިސްއުޅެނީ އެހެންވެގެން ކަމަށެވެ.\n"ނޫން.......މާލޭގަ." އިނާގެ ޖަވާބު ކުރެވެ. އަބަދުގެވެސް އާދައިގެމަތިންނެވެ.\n"ދެން ކީއްވެ އެހާ އަވަހަށް އެއައީ. އިނާ ބަލާދޯ؟" ދިލްމާ އެހިއެވެ.\nއޯވހ.......އެހެންވީމަ އިނާ ދެރަވެފަ އެ ހުންނަނީ އެކަމާތާއެވެ. އޭނަ ޗުއްޓީއަށް އައި ތަނުން އިނާ ދާންޖެހޭތީތާއެވެ. ދިލްމާއަށް މިހެން ވިސްނުނީ ކުއްލިއަކަށެވެ.\n"އެއީ އެވަރުގެ ކަމެއްތަ؟ އަހަރެންވެސް އެކޮޅަށް ދާނެއެއްނު؟ ކަންބޮޑުނުވެ ހަމަޖެހިބަލަ." ވިސްނާލާފައި ދިލްމާ ބުނީ މިހެންނެވެ. އެއީ ތެދެކެވެ. އިނާގެ ކައިވެނި މާލޭގަ ކުރެވުނު ކަމުގައި ވިޔަސް އެ ކައިވެންޏަށް ދިލްމާ ދާނެއެވެ. ދިލްމާ ގެންދިއުމުގެ ހުރިހާ ޒިންމާއެއް އިނާ އޮތީ ނަގާފައެވެ. ޓިކެޓާއި ހުރުމާއި ކެއުމާއި ނިދުމާއި މިނޫނަސް ހުރިހާ ކަމަކަށް އިނާގެ އާއިލާއިން ޚަރަދު ކުރާ ގޮތަށް މާކުރިންވެސް އޮތީ ހަމަޖެހި އެއްބަސްވެވިފައެވެ.\n"ޒިޔާދު އައީ ރޭގަ. ދިލްވެސް އައި ފްލައިޓުން. ދިލްއާއެއްކޮށް." ބޮޑު ސިއްރު އިނާ ހާމަ ކުރިއެވެ.\nދިލްމާގެ ދެބުމަ އުފުލިގެން ދިޔައެވެ. ހައިރާންވެގެން ގޮސް ބުނާނެ އެއްޗެއް ނޭނގުނެވެ.\n"އަސްލުތަ؟ ކީއްވެ އަހަންނަށް ނުދެއްކީ؟ ކީއްވެ އަހަންނަށް ނޭނގުނީ؟" މި ތިން ސުވާލު ދިލްމާއަށް ކުރެވުނީވެސް އިރުކޮޅެއް ފަހުންނެވެ.\n"އަހަރެން ފޫހިވޭ ޒިޔާދުދެކެ." އިނާގެ ޖަވާބަކީ އެއީއެވެ.\n"އަޅޭ........ކީއްވެ....؟" ދިލްމާއަށް ލިބެމުންދަނީ ހައިރާންކަމުން ފުރޭކަހަލަ ޖަވާބު ތަކެވެ.\n"އިނާ...........!!! އަހަންނަށް މި ހީވަނީ ރަނގަޅަށްތަ؟" އޭނަ އެ ސުވާލުތައް ކުރުމުންވެސް އިނާ އަނގައަކުން ނުބުނެ އިން ގޮތުން ދިލްމާއަށް ކޮންމެވެސް ވަރަކަށް ވިސްނިއްޖެއެވެ.\nއިނާ އޭނަގެ ރަހްމަތްތެރިޔާއަށް ޒިޔާދުގެ ވާހަކަ ކިޔައިދޭން ފެށިއެވެ. ބޮޑުމަންމަ ބަލިވެގެން މާލެ ގޮސް އުޅުނުއިރު އެ އިވުނު ފޯންކޯލްގެ ވާހަކައިން ފެށިގެން ލެކިއުޓް ތެރޭން ފެނުނު މަންޒަރާއި ހަމައަށެވެ. މާލެއިން އައުމަށްފަހު ޒިޔާދު ކުރަމުން ދިޔަ ފޯންކޯލްތަކާއި ފޮނުވަމުން ދިޔަ މެސެޖްތަކުގެ ވާހަކައެވެ. ރޭ ކުއްލިއަކަށް އެއަރޕޯޓުން ޒިޔާދު ފެނުނު ވާހަކައާއި، ޒިޔާދު ފެނުމުން އޭނަ ކަންތައް ކުރި ގޮތުގެ ވާހަކަ އާއި، ރޭގަ އޭނަ ގެއަށް ނާންނަނީސް ޒިޔާދު އެގެއަށް އައި ވާހަކައެވެ. ކުރުކުރު އެހެނަސް ބޮޑު ތަފްޞީލެކެވެ. ނަމަވެސް އެ ވަރުން ދިލްމާއަށް ހުރިހާ އެއްޗެއް ވިސްނުނެވެ.\n"ތިކަމުގެ ހަގީގަތް ހޯދަން އުޅެމާ؟ ތިހާ ފަސޭހައިން ތިކަހަލަ ކަންތައް ދޫކޮށްލައިގެން ކަމަކުނުދާނެނު؟" ދިލްމާ ގޮތެއް ހުށަހެޅިއެވެ.\n"އިތުރަކަށް ހޯދާނެ ހަގީގަތެއް ނެތް." އިނާ އިނީ ގޮތް ނިންމައިގެން ކަހަލައެވެ.\n"ދެން އެއީ ކޮން އަންހެނެއްތޯވެސް އިނާ ނުބަލަމުތަ؟ ބަލާކަށް ބޭނުމެއްވެސް ނުވޭތަ؟" ދިލްމާ ނަމަ ނުބަލައެއް ނުދޫކޮށްލާނެކަން މި ސުވާލުން އެނގުނެވެ.\n"ކޮބާ ބެލުމުގެ ބޭނުމަކީ؟ ވީކަމެއް ނުވާކަމަށް ދެން ވާނެތަ؟" އިނާވެސް ސުވާލުތަކެއް ކޮށްލިއެވެ.\n"އެހެންނެއް ނުވާނެ. އެކަމަކު....ކުށް ކުރި މީހާ ހަމަ އެހާ ފަސޭހައިން ދޫކޮށްލަން ޖެހޭނެތަ؟ އަދި ހަމަ އޭގަ އޮވެދާނެނު އަހަރެމެން މި ހީކުރާ ހަގީގަތް ނޫން ހަގީގަތެއްވެސް." ދިލްމާ ބުންޏެވެ.\n"ވެދާނެ ތިހެންވެސް. އެކަމަކު......އަހަރެން ބޭނުމެއް ނޫން ޒިޔާދު އާއި އިތުރަށް ދެން އެ ވާހަކަ ދައްކާކަށް. ޒިޔާދު ބުނި އަންހެންކުއްޖަކީ އެއީ ކަމަށްވަންޏާ....ކީއްވެގެންތަ ލެކިއުޓް ތެރެއިން ފެނުނީމަ ސޯފީ އެއީ ނޭނގޭ މީހަކަށް އޭނަ ހަދަންވީ؟" އިނާގެ ހިތުގައި އަބަދުވެސް އުފެދެމުން އަންނަ ސުވާލު އިނާ އެކުރީ ދިލްމާއާއެވެ.\n"ވެދާނެނު އެއީ....ޒިޔާދު އެބުނިހާ ކަންތައް ބޮޑު އަންހެނެއްވެއްޖިއްޔާ....ސޯފީ އެއީ ކާކުކަން އެނގިއްޖެއްޔާ އަނެއްކާ އެތައް ތަފްޞީލަކަށް ދާން ޖެހިދާނެތީ ކުރުކޮށްލީކަންނޭނގެއެއްނު. އެހެންވެސް ވެދާނެނު؟" ދިލްމާ ވާހަކަ ދައްކަނީ ވެދާނެކަމަށް ލަފާ ކުރެވޭގޮތަށެވެ. ރަހްމަތްތެރިޔާ ހިތްރުއްސަން، ރަހްމަތްތެރިޔާ ވިސްނާގޮތަށް ވިސްނަން ކޮންމެހެން ނުޖެހޭނެކަން ދިލްމާ ދަނެއެވެ. ވާހަކަ ދައްކަންޖެހޭނީ އަބަދުވެސް މަސްލަހަތަށްވެސް ވިސްނައިގެންކަން ދިލްމާ ދަނެއެވެ.\n"ތިއީ ދިލްއަށް ހީވާގޮތް. އަހަންނަކަށް ހިއެއް ނުވޭ ތިހެން." އިނާ އޭނަގެ ރަހްމަތްތެރިޔާއާއި ދެކޮޅުހެދިއެވެ.\n"އަހަންނަށް އެނގޭ ކަމަކީ ޒިޔާދުއަށް ހައްގެއް ނޯންނާނެކަން އެގޮތަށް އަހަރެންގެ ދިރިއުޅުމާ ކުޅުމުގެ ހައްގެއް. އަހަންނެއް ނޫން ޒިޔާދު ހޯދަން ދިޔައީ. ޒިޔާދު އަމިއްލައަށް އަހަރެން ހޯދަން އައީ." އިނާއަކީ ކިތަންމެ ބަސްމަދު ހިމޭން އަންހެންކުއްޖެއްވިޔަސް، އޭނަގެ އެންމެ ގާތް ރަހްމަތްތެރިޔާއާއެކު ވާހަކަތައް ހިއްސާކުރުމުގައި އިނާއަށް ދަތިކަމެއް ނޯންނަ ފަދައެވެ.\n"އިނާ ހާޞިލް ކުރަން އޭނަ އަމިއްލައަށް އޭނަ އެހެރީ މަސައްކަތް ކޮށްފައެއްނު. ލޯބިނުވާނަމަ އެހެނެއް ނޫޅޭނޭނު؟" ސުވާލެއްގެ ގޮތުގައި ވިޔަސް ދިލްމާ އެ ފާޅުކުރީ އޭނައަށް ވިސްނޭ ގޮތެވެ.\n"އެކަމަކު މިހާރު އެއީ އެ ޒިޔާދެއް ނޫން. ޒިޔާދު އެހެރީ ބަދަލުވެފަ." އިނާ މިހެން ބުނީ ވަރަށް މަޑު އަޑަކުންނެވެ.\n"ކޮން ގޮތަކަށް........؟" ދިލްމާ އެހިއެވެ.\n"އިނާ.......ތި ފޮރުވައިގެން އުޅޭ ވާހަކަތައް ކިޔާދީބަލަ. އޭރުންނެއްނު އެނގޭނީ އެހީއެއްވާންވެސް. ހިތުގަ ހުރިހާ ވާހަކައެއް ބަހައްޓައިގެން އުޅުމަކުން ރަނގަޅު ރާހަތެއް ނުކުރާނެ." އިނާ ކައިރީ އަބަދުވެސް ދިލްމާ ދައްކާ ވާހަކައަކީ އެއީއެވެ.\n"ބުނެބަލަ.........ޒިޔާދު ބަދަލުވެފައޭ ތިބުނަނީ ކޮންގޮތަކަށް...." ދިލްމާ އަދިވެސް އެހިއެވެ. އިނާ ގެ ކިބައިން އެއްޗެއް އޮޅުންފިލާނީ އެހާވަރުންކަން ދިލްމާއަށް އެނގެއެވެ. އެހީއަކަށް ބޭނުންވެގެން މީހެއްކައިރިއަކަށް އިނާއެއް ނުދާނެއެވެ. ގަދަކމުން މީހަކު ޖެހޭނީ އިނާއަށް އެހީ ދޭށެވެ. މިއީ ދިލްމާ ދަންނަ ހަގީގަތެކެވެ.\n"ޒިޔާދު އަހަންނަށް ޝައްކުކުރޭ....ނަވީންއާއި އަހަންނާދެމީހުން ފެނުނު ފުރަތަމަދުވަހުއްސުރެ ޝައްކު ކުރޭ. އެއީ ފެށުން..." ވާރޭގެ ތެރެއިން ނަޒަރު އަނބުރާ ގެނެސް ފޯނަށް ހުއްޓާލަމުން އިނާ ބުނެދިނެވެ.\n"ނަވީން.........؟؟ އެއީ ކާކު.........؟" ދިލްމާއަށްޓަކައި އެއީ މުޅީން އާ ނަމެކެވެ.\nއެހުރިހާ ދުވަސްވީއިރުވެސް ދިލްމާ ކައިރީ ނަވީންގެ ވާހަކަ އިނާ ދައްކާފައެއް ނުވެއެވެ. އެ ނަންވެސް ބުނެފައި ނުވެއެވެ.\n"އެއީ މިރަށުގައި ހުންނަ ދިރާގުގެ އެމް.ޑީ. އަހަރެންގެ ރައްޓިއްސެއް." ނަވީންގެ ވާހަކަ އޭނައަށް ދެކެވުނީ އެންމެ ރަނގަޅު ދަނޑިވަޅުގައި ނޫނޭ އިނާގެ ހިތަށް އެރީ އެ ވާހަކަ ދެއްކުނު ފަހުންނެވެ.\n"ކޮންއިރަކުއްސުރެ؟ ގައިމު އަހަންނަކަށް ނެތް އެނގިފައެއް. ކީއްވެ؟" ދިލްމާއަށް ކޮންމެވެސް ގޯހެއްގެ އިހްސާސް ކުރެވެން ފެށިއެވެ.\n"އެއީ........ދިލްއަށް ނޭނގޭ ރައްޓެހިންވެސް އަހަރެންގެ ހުންނާނެއެއްނު. މިހާރު މީ ތިންވަނަ އަހަރު ބޭރުގަ އުޅޭތާ." އިނާ ކުށްވެރި ކުރީ ދިލްމާއެވެ. އޭނަ ކިޔަވަން ބޭރަށް ދިޔައީތީއެވެ.\n"ހޫނ.........ތީ ވަރަށް މޮޅު ވާހަކައެއް. ބުނެބަލަ. ނަވީންއަށް ޒިޔާދު ޝައްކު ކުރަންވީ ކީއްވެ؟" ދިލްމާއަށްޓަކައި އެއީ ބޮޑު ސުވާލެކެވެ.\nއެހިސާބުން ދިލްމާއަށް ހުރިހާ އެއްޗެއް ކިޔާދިނުމަށް އިނާއަށް މަޖްބޫރުވިއެވެ.\nނަވީން އާއި އޭނައާއި ދިމާވި ގޮތާއި، އޭނައާއި އޮތް ގުޅުމާއި އާއިލާއާއި އޮތް ގުޅުމުގެ ވާހަކަ އިނާ ކިޔައިދިނެވެ. އޭނަގެ އާދައިގެ މަތިން ކުރުކުރުކޮށެވެ. މާބޮޑު ތަފްޞީލެއް ނެތް ގޮތަކަށެވެ. އޭނަގެ ހިތުގައި ނަވީނަށްޓަކައި ދެވިފައި އޮތް "ޚާއްޞަ މަގާމް" ދިފާޢުކުރަން ހުރިހާއިރަކުވެސް މަސައްކަތް ކުރަމުންނެވެ. އެ ވާހަކަ ސިއްރުކޮށްފައި ބޭއްވުމަށްޓަކައި ވާހަކަ ދައްކަން ޖެހުނީ ، ދައްކާ ވާހަކައަށް ވަރަށް ބޮޑު ސަމާލުކަމެއް ދީގެންކަމުގައިވިޔަސް، އިނާ އެކަން ކުރިއެވެ.\nދިލްއަކީ އޭނަގެ އެންމެ ގާތް، އޭނައަށް އެންމެ ހެޔޮ އެދޭ އަދި އެންމެ ފަސޭހައިން އޭނަގެ ވާހަކަތައް ވިސްނޭ ރަހްމަތްތެރިޔާ ކަމުގައިވިޔަސް، ކައިވެންޏަކަށް ހަމަޖެހި ނިމިފައި ހުރެގެން އެހެން މީހަކާއި ދޭތެރޭ ހިތުގައި ލޯބި އުފެދިގެން އުޅޭ ވާހަކަ ދިލްއަށް ކިޔައިދޭން އިނާ ޖެހިލުންވިއެވެ. ކިޔައިދޭކަށް ނުކެރުނެވެ.\n"އަސްލު އެ އެކްސިޑެންޓްގެ ފަހުން އަހަންނަށް ޔަގީންވީ ޒިޔާދު އަހަންނަށް ޝައްކު ކުރާކަން." ނަވީންއާއި ޒިޔާދުގެ ކާރު އެކްސިޑެންޓްގެ ވާހަކަ ކިޔައިދީފައި އިނާ ބުންޏެވެ.\n"ދެން ކިހިނެއް ހަދަނީ.........؟" އިނާއެކޭ އެއްވަރަށް ދިލްމާގެ ކަންބޮޑުވުންވެސް ބޮޑުވެގެން ދިޔައެވެ.\n"ނޭނގެ އަހަންނަކަށް. އަހަރެން ފޫހިވެއްޖެ ޒިޔާދު ދެކެ މުޅިން." ވެހެމުންދާ ވާރެޔާއި ދިމާލަށް ބަލަން އިނދެފައި އިނާ ބުންޏެވެ. ދިލްމާއަށްވެސް ބުނާނެ އެއްޗެއް ނޭނގުނެވެ. ކަމުގެ ހަގީގަތް ރަނގަޅަށް އެނގުމުން، އިނާއަށް އެ ހުރެވުނީ ކިހާ ނުބައި ފައްތަރެއްގަ ކަން ދިލްމާއަށްވެސް ވިސްނައިގަނެވުނެވެ.\nއެހެންކަމުން ދެން އިތުރަށް އެއްޗެއް ބުނުމުގެ ކުރިން ވިސްނާލަން ދިލްމާއަށް މަޖްބޫރު ވެއްޖެއެވެ.\n"އެކަމަކު........މަށަކަށް ނުފެނޭ ފޫހިވެއޭ ބުނެފަ ތިހާ ފަސޭހައިން އަދި ދޫކޮށްލާކަށެއް. ތިހެން ކިހިނެއް ކަމުދާނީ. ހިތްވަރުގަދަ ކުރަންވާނެ. އިންސާނާ ކޮންމެފަދަ މީހަކަށް ވުމުގެ ގާބިލްކަން ވަނީ ހިތްވަރާ ގުޅިފަ. އިނާ ބޭނުމިއްޔާ ތިކަމުން ފިލަން ދުވިދާނެ. އެކަމަކު......ކިހާ ދުވަހެއްވަންދެންތަ މައްސަލަތާ ދުރަށް ދާނީ. މައްސަލަތަކާއެކު އުޅެން ދަސްކުރަންވާނެ." ވިސްނާލަން ވަގުތުކޮޅެއް ހޭދަކުރުމަށްފަހު ދިލްމާ ނަސޭހަތްތެރިވީ ހިތްވަރުގަދަ ކުރުމަށެވެ.\n"އަހަރެންނަކަށް ނޫޅެވޭނެ މައްސަލަތަކާއެކު. މައްސަލަތައް ޖެހެންޖެހޭތަ ކޮންމެހެން.؟ " އެއީ ދިލްމާއަށް އާ ވާހަކައެއް ނޫނެވެ. އިނާ އަކީ އަބަދުވެސް މައްސަލަތައް ދެކެ ނަފްރަތު ކުރާ އަންހެންކުއްޖެކެވެ. އެއްވެސް އިރެއްގައި މައްސަލަތަކާއެކު ނޫޅެވޭނެކަމަށް އިނާ އަބަދުވެސް ބުނެއެވެ.\n"ޖެހޭކަށް ނުއެއް ޖެހޭ. އެކަމަކު މައްސަލައެއް ނުޖެހޭ ގުޅުމެއް އޮންނާނެތަ؟" ދިލްމާ ވާހަކަ ދައްކަމުން ދަނީ އިނާއަށް އެހީވުމުގެ މަގްޞަދުގައެވެ. ހެޔޮއެދޭ ރައްޓިއްސެއްގެ ވާޖިބަކީ އެއީ ކަމަށް ވާތީއެވެ.\n"އެކަމަކު މައްސަލަ ޖެހޭ ގުޅުމެއްގަ ވާނެ ގޮތަކީ ގިނަ މައްސަލަތައް ޖެހެންޏާ އެކަކު އަނެކަކަށް އޮންނަ ސެލްފް ރެސްޕެކްޓް ގެއްލެނީ...ދިލްއަށް ނޭނގޭ ކަމެއްތަ މިއީ. އެ ރެސްޕެކްޓް ގެއްލުނީމަ ދެން އެއީ ވަރަށް ހަޑި ގުޅުމަކަށް ވަނީ... އަހަރެން ބޭނުމެއް ނުވޭ އަހަރެމެން އެކަކު އަނެކަކަށް އޮތް ސެލްފް ރެސްޕެކްޓް އިތުރަށް ގެއްލޭކަށް. ޒިޔާދުގެ ކުރިމަތީގަ އަހަރެންގެ އަގުވެސް އަދި އަހަރެންގެ ކުރިމަތީގަ ޒިޔާދުގެ އަގުވެސް ވެއްޓޭކަށް އަހަރެން ބޭނުމެއް ނޫން." ދިލްމާއަށް ބަލަން އިނދެ އިނާ އޭނަގެ ހިތުގެ ހަގީގަތް ކިޔައިދިނެވެ.\n"ފަހަރެއްގަ ވެދާނެ އަހަންނަށް މާ ކުޑަ ކަންތައް ވެސް ބޮޑު ކުރެވެނީ ކަމަށްވެސް. އެކަމަކު އަހަންނަށް އެއްވެސް ކަމަކީ މާނައެއް ނެތް ކަމެއް ނޫން. އަހަންނަށް ކޮންމެ ކަމަކީވެސް މުހިއްމު ސީރިއަސް ކަމެއް. އެހެންވެ އެގޮތަށް މާނަ ކުރެވެނީވެސް." އިނާގެ އަޑު ވަރަށް މަޑެވެ.\n"އެހެންދޯ..............." ވަކި މަގްޞަދެއް ނެތި ދިލްމާ ބުނެލިއެވެ. ވިސްނުމެއްގެ ތެރޭގައި އިނދެފައެވެ.\n"އިރުއިރުކޮޅާ މައްސަލަ ޖެހުމަށްވުރެ އެއްވެސް ވަރަކަށް މައްސަލަ ނުޖެހޭ ގޮތެއް އަހަރެން ބޭނުން ވަނީ." އިނާ އެބުނީ މާނަ ހުރި ޖުމްލައެއްކަން ޔަގީނެވެ. ދިލްމާއަށް ވިސްނިއްޖެއްޔާ ރަނގަޅެވެ.\nހިއެއް ނުވޭ މައްސަލަތައް ނުޖެހޭ ގުޅުމެއް އެއީ ހަރުދަނާ ގުޅުމަކަށް ވާނެހެނެއް." ދިލްމާއަށް ނުވިސްނުނީކަމެއް ނުވަތަ ގަސްތުގައި އަޅާނުލީކަމެއް ނޭނގެއެވެ. ގައިމުވެސް ދިލްމާ ވާހަކަ ދެއްކީ އިނާއާއި އެއްބައިވާ ގޮތަކަށް ނޫނެވެ.\n"ކަމެއް ވީލަ ފިލަން ދުވިޔަސް...އެނބުރި އެނބުރިފަވެސް އައިސް ޖެހޭނީ ހަމަ އެތާ ކަމަށް އަހަރެން ވަރަށް ފަހުން ކީ ވާހަކައެއްގައިވެސް އޮތް." ހިނިތުންވެލަމުން ދިލްމާ ބުންޏެވެ. އެކަމަކު ދިލްމާ ބުނީ ތެދެކެވެ.\n"އެއީ ވާހަކައެއް. މިއީ ހަގީގީ ދިރިއުޅުން" އިނާ ރުންކުރު ގޮތަކަށް ބުންޏެވެ.\n"ހަގީގީ ދިރިއުޅުމުގަވެސް ކަން ހުރީ އެހެން. އެންމެންވެސް މި އުޅެނީ އެއް ދުނިޔެއެއްގައެއް ނޫންތަ؟" ދިލްމާވެސް އޭނަ ބުނި އެއްޗެއް ދިފާޢުކޮށް އަނެއްކާވެސް ބުންޏެވެ.\n"އަތުގެ ދިހަ އިނގިލީގެ ނިޝާން އެއް ނިޝާން އަނެއް ނިޝާނާ ތަފާތުވާ ބީދައިން ކޮންމެ އިންސާނަކީވެސް ތަފާތު މީހެއްކަން ދިލްއަކަށް ނޭނގޭތަ؟" އިނާވެސް އޭނަގެ މަގާމުގައި ހުރި ކޮންމެ މީހަކުވެސް ދައްކާނެ އުޞޫލުން ވާހަކަ ދެއްކިއެވެ.\n"އަޑެއް ނާހަންތަ މީހުން ބުނާ އަޑެއް...މަލެއް މަލަކަށް ވަނީ ވަހެއް ހުރީމަ. ގުޅުމެއް ގުޅުމަކަށް ވަނީ މައްސަލަތައް ޖެހުނީމަ. މިހެން ބުނާތީ ނާހަންތަ؟" ދިލްމާ މަސައްކަތް ކުރަމުން ދަނީ މައްސަލަތަކާއެކު އުޅެން ޖެހޭނެކަން އިނާއަށް ވިސްނައިދެވޭތޯއެވެ.\n"ތިއިން އެއްވެސް ކަމަކާ އަހަރެން ތާއީދެއް ނެތް. ވަސް ނުހުންނަ މަލަކީ ދެން ކޯޗެއް. މައްސަލަ ނުޖެހޭ ގުޅުންތަކަކީ ދެން ކޯޗެއް. އެއަށް ކިޔާނެ އެހެން ނަމެއް އެބައޮތްތަ؟" އިނާއަށް ވިސްނައިދިނުން ވަރަށް ދަތިކަން އެބައެނގެއެވެ.\n"ހެޔޮ ގަބޫލު ނުކުރިޔަސް. ނުޖެހޭ ގަބޫލުކުރަންވެސް. އެކަމަކު ތިބުނި ކަހަލަ ގުޅުންތަކަކީ އެއީ ނެގިމަޑުވުން.....ރަހައެއް ނެތް ކުލައެއްވެސް ނެތް، ވަކި ތައްގަނޑަކަށް ފެތި ނިމިފަ ....ޖޯޝެއް ނެތް...ކޮޅިގަނޑަކާ ކުރިމަތި ނުލާ އަމާން ބަނދަރަކަށް ދާން އެދެނީ....އެކަމު ކޮޅިގަނޑަކާ ކުރިމަތިވީމަ އެނގޭނީ މީ ކިތަންމެ ގަދަ ވިޔަސް އައްސޭރި އަތުލެވޭނެ މާލިމީއެއްކަން." އަރަތެއްފަދަ ވާހަކަކޮޅެއް ދިލްމާ ދެއްކިއެވެ.\nއެކަމަކުވެސް އެއީ ކިހާ ބޮޑު ހަގީގަތެއް ހެއްޔެވެ؟ އެއީ ކިހާ ބޮޑު ތެދެއް ހެއްޔެވެ؟ ކަމެއް ތަޖްރިބާނުކޮށް އެކަމެއްގައި ހުރި ތަކްލީފަކާއި ތަސައްލީއެއް އިހްސާސް ކުރެވޭނެހެއްޔެވެ؟ އިނާއަށްވެސް މިކަން ނޭނގެނީކީ ނޫނެވެ. އެކަމަކުވެސް.....\n"ތިގޮތަކަށް ނުވޭ ކަންތަކެއް. ތީހަމައެކަނި ފޮތުގަ އޮންނަން ރަނގަޅު ވާހަކަތަކެއް ނޫންތަ؟" އިނާ އެއްގޮތަކަށްވެސް ދިލްމާ ބުނާ އެއްޗެއް ގަބޫލެއް ނުކުރެއެވެ. ދެރަހްމަތްތެރިންގެ ވިސްނުން އުޑާ ބިމާހާ ތަފާތެވެ.\n"މަށަށް ހީވަނީ މިއީ ހަގީގަތް ހެން" ދިލްމާ ބުންޏެވެ.\n"ހީނާފަތުން ކުލަ ލިބެނީވެސް ހިމުންކުރީމައެއްނު. އެހެންވީމަ، ކަމެއް ވާއިރަށް ގުޅުން ކަނޑާލުމަކީ ހައްލެއް ނޫން. ތިމާ ކޮންމެ ކަމެއް ކުރިޔަސް، ކޮންމެ އެއްޗެކޭ ބުންޏަސް ތިމާއާއެކުވާނެމީހެއްކަން އެނގޭނީ މައްސަލަވެސް ޖެހި އެ މައްސަލަތައް ދެމީހުން ވެގެން ހައްލުކުރީމައެއްނު؟" ދިލްމާ އަދިވެސް ބުންޏެވެ. އިނާއަށް ވިސްނައިދިނުމުގެ މަގްޞަދުގައެވެ.\n"ތިއެއް ދެން ނޭނގެ. އެކަމަކު ދިލްއަށް އެނގޭތަ........މިއިން ކޮންމެ މައްސަލައަކާއެކު އަހަރެންގެ ހިތުން އޭނައަށްޓަކައި ބައެއް މަރުވާފަދަ. އިހްތިރާމް ކުޑަވެ އަގެއް ނެތް މީހެއްގެ ގޮތުގަ އަހަންނަށް މިހާރު ޒިޔާދު ފެންނަނީ." އިނާ ވަރަށް މަޑު އަޑަކުން ޖަވާބު ދިނެވެ.\n"ދެން އެހެންވީމަ ކިހިނެއް ހަދަން އިނާ ތި ގަސްތު ކުރަނީ؟" ދިލްމާ އުޅެއުޅެވެސް އިނާގެ ވިސްނުން އެހެން ގޮތަކަށް ބަދަލު ނުވިކަން އެނގުމުން އެންމެ ފަހުން ދިލްމާ އަނެއްކާވެސް އެހިއެވެ.\n"ނޭނގެ.....އަދި ޒިޔާދުއަކާ އަހަންނާ ދިމައެއް ނުވޭ."\n"ނުވެސް ގުޅާތަ؟" ދިލްމާ ޔަގީން ކުރިއެވެ.\n"ފަހަރެއްގަ ވެދާނެ ދޯ އިނާ ރޭގައި ގޭގަ ނެތީމަ ޒިޔާދު ރުޅިއައީކަމަށްވެސް؟" ދިލްމާ ވިސްނާލިއެވެ.\n"ވެދާނެ.........އެކަމަކު ޒިޔާދު އެއައީ މަގޭ ކައިރީ އަންނަ ވާހަކަ ބުނެފައެއް ނޫން" އިނާވެސް އެހެރީ އޭނަގެ އަމިއްލަ ދިފާޢުގައި ތައްޔާރުވެގެން ފަދައެވެ.\nއޭގެ ފަހުން ދެ ރަހްމަތްތެރިންވެސް އިތުރު އެއްޗެއް ނުބުނެއެވެ. ދެމީހުންމެ ދިޔައީ ވިސްނަމުންނެވެ. ވެހެމުންދާ ވާރެޔަށް ބަލަން ތިބި އިރު ދެމީހުންގެ ހިތުގައިވެސް ހިނގަމުން ދިޔައީ އެއް ފިކުރެކެވެ.\nއިނާ ވިސްނަމުން ދިޔައީ އޭނަ ދެން ކަންތައް ކުރާނެ ގޮތަކާ ދޭތެރޭގައެވެ. ދިލްމާ ވިސްނަމުން ދިޔައީ އިނާއަށް އެހީވާން އޭނައަށް ކޮށްދެވޭނެ ކަމަކާ ދޭތެރޭގައެވެ. އެފަދަ ހާލަތެއްގައި ހުންނަ މީހަކު ނިންމަން އެންމެ ރަނގަޅު ގޮތަކަށްވާނީ ކޮން ގޮތެއްތޯ ދިލްމާ ވިސްނަމުން ދިޔައެވެ. ނަމަވެސް އަދި ހަމަ އެ ފިކުރުތަކުގެ ތެރެއިންވެސް ދިލްމާގެ ސިކުނޑީގައި އެހެން ވާހަކައެއްވެސް މާ ބާރަށް އެނބުރެމުން ދެއެވެ.\nއެބުނާ ނަވީން އަކީ އިނާއަށް މާ ޚާއްޞަ މީހެކޭ އޭނައަށް މި ހީވަނީ ކީއްވެހެއްޔެވެ؟ ނަވީންގެ ވާހަކަ ދައްކާ ކޮންމެ ފަހަރަކު އިނާގެ މޫނުގެ ކުލަ ބަދަލުވެ ރާގު ބަދަލުވާގޮތްވެސް ދިލްމާއަށް ފެނިއްޖެއެވެ. ނަމަވެސް މި ސުވާލުތައް ކުރެވުނީ ހަމަ އެކަނި ދިލްމާގެ ހިތާ ހިތާއެވެ. ދުލަކުން މިއިން ސުވާލެއް ދިލްމާ ނުކުރެއެވެ.\nދުވަހަކީ ބަންދު ދުވަހަކަށްވެފައި، ގަދައަށް ވިއްސާރަ ދުވަހެއްކަމުން، ކޮޓަރީގެ ފިނި މާހައުލުގެ އުފާ ލިބިގަންނަން ޖައްސާލައިގެން އޮތް އިނާއަށް ހަވީރުވެސް ނިދުނީއެވެ. މާބޮޑަށް ސިކުނޑި ވަރުބަލިވެފައި ހުރީކަމަށްވެސް ވެދާނެއެވެ.\n"ޓިކް ޓީކް.......ޓީކް ޓީކް........ޓިކް ޓީކް....." އިނާގެ ފޯން ރިނގު ވާންފެށިހެން ނިދީގެ ތެރެއިން އިނާއަށް ހީވިއެވެ. ނަމަވެސް ރިންގު އަޑު ކެނޑުނުއިރުވެސް އިނާ އަޅައެއް ނުލައެވެ. ހައްތާވެސް އެއީ ހީވާގޮތެކޭ ހީކޮށެވެ.\nއަނެއްކާވެސް ރިންގު ވާން ފެށިއެވެ. މިފަހަރު އިނާއަށް ޔަގީން ވެއްޖެއެވެ.\nފޯން ނަގާފަ ބަލާލިއެވެ. ޒިޔާދު.......އެ ގުޅަނީ ޒިޔާދުއެވެ.\nފޯނުން ވާހަކަ ދައްކަން ފެށުމުގެ ކުރިން ތެދުވެފައި އެނދުން ބޭރަށް ދެފައި އެލުވާލައިގެން އިނާ އިށީނދެލިއެވެ.\n"ހަލޯވ..........." ޒިޔާދުއާއި ކުރިމަތިލުމަށް ތައްޔާރުވެލައިގެން އިނާ ގޮވާލިއެވެ.\n"އުނހު....އެނގޭ އައިކަން." އިނާ ބުންޏެވެ.\n"ކަމެއް ނުވޭ......" އިނާ ޖަވާބު ދިނެވެ.\n"މިހުރިހާއިރު ވީއިރު ގުޅަން ބޭނުންނަމަ ޒިޔާދުވެސް ހުންނާނީ ގުޅާފަތާ؟ ނުގުޅާނީ ބޭނުން ނުވާތީނު؟" އިނާވެސް އެކޮޅުން ބުނި އެއްޗަކާ ވިއްދާފައި ޖަވާބު ދިނެވެ.\n"ޒިޔާދު ކަންތައް ކުރަމުން ތި އަންނަ ގޮތުން ހިއެއް ނުވޭ ބޭނުންވާނެހެނެއް." އަދިވެސް އިނާ ބުންޏެވެ.\n"އެއްތަނަކަށްވެސް ނުދެވޭނެ އަހަންނަކަށް. ޒިޔާދު ބޭނުމިއްޔާ މިގެއަށް އައީމަ އަހަންނާ ދިމާވާނެ." އިނާ މިހެން ބުނެފައި ފޯން ކަނޑާލައިފިއެވެ.\nPosted on 2011-03-05 01:48:10 | Report this Comment\nވާއޮ...........ވާހަކައިގެ ރޭވުން ހާދަ ސަޅިއޭ.......ކީޕް ައޕް ދަ ގުޑްވޯކް ސޮފް......ވަރަށް އޮބި މި ވާހަކަ.\nފަތިސްތަރި: ޝުކުރިއްޔާ އައްމި....!!!\nPosted on 2011-03-05 01:52:36 | Report this Comment\nވާރޭ ވެހޭ މަންޒަރު ސިފަކޮށްދީފަ ހުރިގޮތް ވަރަށް ރީތި. އަސްލުވެސް ވާރޭ އެހާބޯކޮށް ވެހޭކަމަށް ހީވެ ބޭރުވެސް ބަލާލެވިއްޖެ. މޮޅު އިނގޭ!\nފަތިސްތަރި: ހޫމް..........ވާރެއަކީ އަސްލު ސިފަކޮށްދޭން ކުޅަދާނަވާ ވަރަށްވުރެ އާދަޔާޚިލާފަށް ރީތި މަންޒަރެއް. ޝުކުރިއްޔާ!!!\nPosted on 2011-03-05 05:58:41 | Report this Comment\nސޮފާގެވާހަކަ ކިޔަމުން ދާއިރު ހީވަނީ ލޮލަށާއިކަންފަތައްހަގީގީ އަޑާއި މަންޒަރުސިފަވާ ހެންވަރައްރީތި ދެންނަވީން ގެތަންކޮޅެއް ގެނެސްދޭންވީނު\nފަތިސްތަރި: އެހެންތަ އަނާ؟ އުފާކޮށްފިން އިނގޭ. ނަވީންގެ ބައިވެސް އަދި އަންނާނެ. މަޑުކޮށްލާ އިނގޭ....!!!\nPosted on 2011-03-05 08:17:03 | Report this Comment\nވަރަށް ސަޅި ...އަނެއްބަޔަށް އިންތިޒާރު ކުރަން\nފަތިސްތަރި: ޝުކުރިއޔާ ޝިއު....!!!\nPosted on 2011-03-05 08:56:55 | Report this Comment\nވަރަށް ސަޅި މި ބައި ވެސް. މި ވާހަކަ ކިޔާލީމަ އަސްލު ދުވަސް ފުރިހަމަ ވަނީ ^^\nފަތިސްތަރި: އޯވހ.........އަސްލުތަ....؟ ހެހެހެހެ.............ޝުކުރިއްޔާ!!!\nހިއްޓޭ: ތިޔާ ބުނީ ހަމަ ތެދެއް.............ހޭލެވޭ ގޮތަށް މި ބަލާލެވެނީ ފަތިސްތަރި ވާހަކަ އަޕްކޮށްފިތޯ؟ މިއަދުވެސް މިވީ އެހެން. އަދިއެއް އެކަމަކު ނުކުރޭ. އެކަމަކު ކުރާނަން ދޯ ވަރަށް އަވަހަށް.\nPosted on 2011-03-05 08:58:17 | Report this Comment\nސަޅި. އިނާލައްވަ ވާހަކަ ދައްކުވަން ޖެހޭނީ ދިލްމާއަށްދޯ! އިނާގެ ހިތް ހާވާލައިގެން ދޯ އިނާ ބޭނުންވާ ގޮތް އެނގޭނީ. އިނާ ކަހަލަ މަޑުމައިތިރި "ފޮރުވަން" އުޅޭ ކުއްޖެއްގެ ވަށައިގެން ލާފައިވާ "ތޮށިގަނޑު ފަޅާލާފައި" އެތެރޭގައި އޮތް އެއްޗެއް ނެރެދޭން މަސައްކަތްކޮށްފައި ހުރިގޮތް ވަރަށް ކަމުދޭ! ކުރިޔަށް ވަޑައިގަންނަވާ\nފަތިސްތަރި: ސޮފާ އަބަދުވެސް މި ބުނަނީ ހަންޑިންނަށް ވަރަށް އެނގޭނެޔޭ އިންސާނުންނަށް ނޭނގޭ ކަންތައް. ތެދެއް ތިބުނީ. އެކަހަލަ އަންހެންކުއްޖެއްގެ އަނގައިން ވާހަކައެއް ދެއްކޭނީ އެހެން ހަދައިގެން. ޝުކުރިއްޔާ...!!!\nPosted on 2011-03-05 08:59:45 | Report this Comment\nމިބައި ފެށިގެންއައި އިރު ކުޑަކޮއް ފޫހި. އެކަމް ފަހުން ވަރަށް ނައިސް.. ވަރަށް އަވަހަށް އަނެއް ބައި ގެނެސްދޭނެ ކަމަށް އުންމީދު ކުރަން..\nފަތިސްތަރި: ޝުކުރިއްޔާ ނ. އަށް. އަނެއްބައިވެސް މާ ލަހެއް ނުވާނެ ކަމަށް ލަފާކުރެވެނީ އިނގޭ....!!!\nPosted on 2011-03-05 09:40:20 | Report this Comment\nހާދަ ރީއްޗޭ މި ބައި ވެސް، ސިފަ ކުރުންތައް ވެސް ވަރަށް ފުރިހަމަ.... ވާހަކަ ކިޔަމުން ދާއިރު ހީވަނީ ހަމަ ވާހަކައިގެ ތެރޭގަ އުޅެވޭހެން... ސޮފާ ހާދަ މޮޅޭ!!! ކީޕް އަޕް ދި ގުޑްވޯކް....\nފަތިސްތަރި: އުފާކޮށްފިން ނާގެ ތަޢުރީފަށް. ޝުކުރިއްޔާ...1!!\nPosted on 2011-03-05 10:11:51 | Report this Comment\nފަތިސްތަރި: ޝުކުރިއްޔާ ނަޖޫ......!!!\nPosted on 2011-03-05 11:02:42 | Report this Comment\nއަޅޭ ވަރަށް ސަޅި ، މިއަހަރުގެ އެންމެ ރީތި ވަހަކަ މީ!!!!!! މަމްވެސް އިނީ ޖާދޫގަ ޖެހިފަ ސޮފާގެ .. ހެހެހހެހެހެހ ނަވީން އާ އިނާ އާ ދިމާކޮށްބަލަ ހޮސްޕިޓަލްތެރެއިން ވިޔަކަސް ޕްލީޒް ޕްލިޒް :)\nފަތިސްތަރި: ވާއޮ........ހާދަ އުފާވެއްޖެއޭ...!!! މަމްއޭ..؟ އައްމި މަންމަވެސް ސޮފާގެ މި ވާހަކަ ކިޔައިތަ؟ ވަރަށް ބޮޑަށްވެސް އުފާވެއްޖެ. ކިޔައްޗޭ އަބަދުވެސް އިނގޭ. ސޮފާ ޔަގީންކަން ދެން މިހާރަށްވުރެވެސް ކުރިއަށް އޮތް ބައިތައް ޝައުގުވެރިވާނެކަމުގެ. ނަވީން އާއި އިނާ ދިމާވާނެ. އެއީ ޔަގީންކަމެއް. ދިމާވާއިރު އައްމި ތި އިށީނދެ އިން ގޮނޑިންވެސް އައްމި ވެއްޓޭނެ އިނގޭ. ތައްޔާރަށް ހުންނާތި. އެހާ ލަހެއް ނުވާނެ ދެން ނަވީން ފެންނައިރު. ކުޑަކުޑަ ކެތެއް ކުރޭ...!!! ހެހެހެހެހ އެނީވެސް.........އޭމް ސޯ ގްލޭޑް. ތޭންކްސް.\nޝަޒް: ޔާރައްބީ!!!!!!!!!!! އަދި ތިހެން ބުނީމަ ވަކިން ބޮޑަށް ދެން ވާނެ ގޮތާ ދޭތެރޭ ވިސްނެން ފަށައިފި............. މައި ގޯޑް.........ކާންޓް ވެއިޓް................ :)\nފަތިސްތަރި: ޝަޒްއަށް: ވިސްނާ ވިސްނާ....ސޮފާގެ މައްސަލައެއް ނެތް. ސޮފާއަށް ޔަގީންވާ ކަމެއްގެ ވާހަކަ އިނގޭ ބުނެފަ އެ އޮތީ....!!!\nPosted on 2011-03-05 11:17:20 | Report this Comment\nޔޭ ސޮފާ ހާދަ ރަގަޅޭ ، ހެޕީ :)\nފަތިސްތަރި: ބީ ހެޕީ.........:(\nPosted on 2011-03-05 12:06:04 | Report this Comment\nހެހެ.. ސޮފާ އައް އިނގޭތަ؟ ވުލްފް ގެ ފްރެންޑެއް ވެސް އިންނާނެ ހަމަ އިނާ ކަހަލަ ކުއްޖެއް. ކިތަންމެ ބޮޑު ކަމެއް ދިމާވިޔަކަސް އެއްވެސް މީހަކާ ޝެއަ ވެސް ނުކޮއްލާނެ.. 'ޝެލް' އަކައް ވަދެ ފިލާ އިންނަހެން ހީވަނީ... ވ.ސަޅި މިބައި ވެސް...\nފަތިސްތަރި: އެހެންތަ؟ ސޮފާއަށް ހީވަނީ ވަރަށް ގިނަ އަންހެންކުދިންގެ ހުންނަ ސިފައެއް ހެން އެއީ. ދޯ؟ ޝުކުރިއްޔާ އިނގޭ ގާރލް.\nPosted on 2011-03-05 12:24:39 | Report this Comment\nޒިޔާދަކީ ހާދަ ފޫހި މީހެކޭ! އަޅެ ނަވީނަށް އިނާ ލިބޭ ގޮތް ހަދައްޗޭ :)\nފަތިސްތަރި: ޒިޔާދުކަހަލަ މީހުންދެކެ ކޮންމެ މީހަކުވެސް ފޫހިވާނެ.\nPosted on 2011-03-05 12:46:11 | Report this Comment\nވަރަށް ސަޅި....ކީޕް އިޓްއަޕް.........!!!!!\nފަތިސްތަރި: ޝުކުރިއްޔާ އަޒޫ........!!!\nPosted on 2011-03-05 12:57:37 | Report this Comment\nއިނާ ހަމަ ގަދަ އިނގޭ ! ސޮފްވެސް ހަމަ އެހާ ގަދަ !\nPosted on 2011-03-05 13:58:47 | Report this Comment\nފްރެންޑާ ބުނަންބޭނުންވާ ގިނަ އެއްޗެހި މީހުންގެ ކޮމެންޓް ތަކުގަ އެބަހުރި، މިސާލަކަށް ވާރޭ ސިފަކޮށް ދިނުންވެސް. ހީވަނީ ވާހަކައިގެ ތެރޭގަ ފްރެންޑާ އަށްވެސް އުޅެވޭހެން.\nފަތިސްތަރި: ޝުކުރިއްޔާ ފްރެންޑާ.....!!! މީހުންގެ ކޮމެންޓްތަކުގަ ހުއްޓަސް.....ފްރެންޑާގެ ކޮމެންޓްގައި އެވާހަކަ ހިމަނާލީމަ ހާދަހާވާ އުފަލެކޭ ލިބެނީ. އެނގެންވާނެނު އެކަން........!!!\nPosted on 2011-03-05 14:26:56 | Report this Comment\nވވވވވވވވވވވވވ ސަޅި މިބައި.... :)\nފަތިސްތަރި: ވވވވވވވވވވވވވވވ ބޮޑަށް ޝުކުރިއްޔާ...!!!\nPosted on 2011-03-05 14:57:16 | Report this Comment\nWOW. ވާހަކަ ލިޔުމުގަ ސޮފާގެ ހުރި ހުނަރު މިބައިން ވަރަށް 'ސާފު'. ސޮފާ ޕްލީޒް! ހެޔޮނުވާނެ، މިކަން ހުއްޓާ ނުލާތި އިނގޭ! ހުށައަޅައިދިނުމަށް ހަމަ .100\nހެހެހެހ: ހެހެހެ ފަޖުރުތަރި ފަތިސްތަރިއަށް މާކުސް ދެނީތަ! ދެން ފަޖުރުތަރިއަށް މާކުސް ދޭނީ ކާކުބާ\nފަތިސްތަރި: ޝުކުރިއްޔާ ފަޖުރުތަރި...!!! ސޮފާ ގަސްތެއް ނުކުރަމޭ ހުއްޓާލާކަށް. އެއީ އެމީހުން އަރުވައިގެން އުޅޭ އަޑެއް. ސޮފާއެއް ނުބުނަން އެހެން. ހިއެއް ނުވެސް ވޭ ސޮފާއަށް ހުއްޓާލެވޭނެހެންވެސް. ތިދިން މާކްސް އަށް ވަރަށް އުފާކޮށްފިން. ޝުކުރިއްޔާ....!!!\nފަތިސްތަރި: ފަޖުރުތަރިއަށް މާކްސް ދީބަލަ ތި "ހެހެހެހެހެ" ކިއުންތެރިޔާ....އޭރުން ރަނގަޅުވާނެ ނު؟\nPosted on 2011-03-05 15:56:53 | Report this Comment\nމި ދުވަސްކޮޅު ވާރޭވެހޭތީވެ ހަމަ ހީޥީ ރިއަލިޓީއެއްހެން..އަދި އިއްޔެ ހުކުރުދުވަހު ވާރޭވެސް ވެހުނު.....ވަރަށް ލައިފާއި ގުޅޭ.....ސިފަކުރުންތައް ވަރަށް ރީތި...ހީވަނީ ހަމަ ވާހަކައިގެ ތެރޭގަ އުޅެވޭހެން.... ކީޕް އިޓް އަޕް!!! ހޯޕް ޓު ސީ ދަ ނެކްސްޓް ޕާޓް ސޫން....(:\nފަތިސްތަރި: ހަމަ ރަނގަޅަށްތަ ފާތުން؟ ކޮން ރަށެއްގަ ފާތުން ތިއުޅެނީ؟ ވާރޭ ވެހެޔޭ އޮތީމަ އަހާލީ އިނގޭ. ވާހަކައިގެ ތެރޭގަ އުޅެވޭހެން ހީވަންޏާ ތިޔަ ވީ އިގޭ......އުފާކުރަން. އިރާދަކުރެއްވިއްޔާ މާދަން ހެނދުނަށް އަނެއްބައި އަޕްކޮށްދެވޭތޯ ބަލާނަން. އޯކޭ ދޭ އެގޮތް.؟


SunOnline: Mi ee emme bodu humanitarian operation: MNDF\nމިއީ އެންމެ ބޮޑު ހިއުމެނިޓޭރިއަން އޮޕަރޭޝަން: އެމްއެންޑީއެފް\nއަހުމަދު ޖައިޝަން 24 Mar 2020, 17:41\nކޮރޯނާވައިރަހާ ގުޅިގެން ސަރުކާރުންނާއި އިތުރު އިދާރާތަކުން ގުޅިގެން ކުރަމުންދާ މަސައްކަތަކީ ފަހުގެ ތާރީހެއްގައި ރާއްޖޭގައި ހިންގާ އެންމެ ބޮޑު ހިއުމެނިޓޭރިއަން އޮޕަރޭޝަންކަމަށް އެމްއެންޑީއެފްއިން ބުނެފިއެވެ.\nކޮރޯނާއާ ގުޅިގެން މިއަދު އޮތް ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވީ އެ އޮޕަރޭޝަންގައި ރާއްޖޭގެ ވަރަށް ގިނަ އޭޖެންސީތައް އެކުގައި މަސައްކަތް ކުރަމުން ގެންދާ ކަމަށެވެ.\n"މީގައި އެންމެ ބޮޑު އެއް ފޯކަސް އެއް އޮތް އޭރިއާ އަކީ ޓެކްޓިކަލް ލެވެލް، ފަސްޓް ރެސްޕޮންޑާސް ނުވަތަ އާރުއާރުޓީ ޓީމްތައް ގޮސް މީހުން ތަންތަނަށް ޓްރާންސްފާ ކުރުން،" އޭނާ ވިދާޅުވިއެވެ.\nއޭގެއިތުރުން އޭޖެންސީތައް ގުޅިގެން ސްޓްރެޓެޖީތައް ހެދުމާއި އެނޫންވެސް މަސައްކަތްތައް އެއްކޮށް ގުޅިގެން ކުރުމަކީ އެ އޮޕަރޭޝަން ރާއްޖޭގެ ތާރީހުގައި ބޮޑު އޮޕަރޭޝަނަކަށް ވާ ސަބަބުކަމަށް ޝަމާލް ވިދާޅުވިއެވެ.\nމާޗް 24، 2020: ކޮވިޑް19 އާއި ބެހޭ އެންމެ ފަހުގެ މައުލޫމާތު ދިނުމަށް ދަރުބާރުގޭގައި ބާއްވާ ނޫސްވެރިންގެ ބައްދަލުވުމުގެ ތެރެއިން -- ސަން ފޮޓޯ/ ފަޔާޒު މޫސާ\nއެ އޮޕަރޭޝަންގެ ލޮޖިސްޓިކްސްގެ އެންމެ ބޮޑު ބައެއް އޮތީ އެމްއެންޑީއެފްއަށް ކަމަށް އޭނާ ފާހަގަކުރެއްވިއެވެ.\nނޭޝަނަލް ޑިޒާސްޓާ މެނޭޖްމެންޓް އޮތޯރިޓީއާއި ހެލްތު މިނިސްޓްރީ އާދި ހެލްތު ޕްރޮޓެކްޝަން އޭޖެންސީ އާއި ފުލުހުންގެ އިތުރުން ޑޮކްޓަރުންގެ ޓެކްނިކަލް ޓީމުވެސް އެ މަސައްކަތުގައި އިސްކޮށް އުޅޭކަމަށް ޝަމާލް ވިދާޅުވިއެވެ.\nކޮރޯނާވައިރަހާ ގުޅިގެން އެމްއެންޑީއެފް އިން އަންނަނީ ގިނަ އޭޖެންސީތަކާ ގުޅިގެން ތަފާތު މަސައްކަތްތައް ކުރަމުންނެވެ. އެގޮތުން، މާލެ ސިޓީ ކައުންސިލާ ގުޅިގެން، މާލޭގެ މަގުތައް ޑިސްއިންފެކްޓުކުރުމުގެ މަސައްކަތް ވަނީ އިއްޔެ އެމްއެންޑީއެފްއިން ފަށާފައެވެ.\nމޫސުން ވަރަށް ގޯސް، ކަނޑުދަތުރު ކުރުމުގައި ސަމާލުވޭ!\nއިންޖީނު ހުއްޓިގެން ލޯންޗެއް ފަރަށް އަރައިފި


MDP ge PG groupge bahdhaluvunthah live kuran hushahalhanee\nއެމްްޑީޕީގެ ޕީޖީ ގްރޫޕްގެ ބައްދަލުވުންތައް ލައިވްކުރަން ހުށަހަޅަނީ\nގަލޮޅު ދެކުނު ދާއިރާގެ މެންބަރު މީކާއީލް އަހުމަދު ނަސީމް -- ފޮޓޯ: މަޖިލީސް\nއެމްޑީޕީގެ ޕާލަމަންޓްރީ ގްރޫޕްގެ ބައްދަލުވުންތައް ލައިވް ކުރަން ހުށަހަޅުއްވާނެ ކަމަށް ގަލޮޅު ދެކުނު ދާއިރާގެ މެންބަރު މީކާއީލް އަހުމަދު ނަސީމު ވިދާޅުވެއްޖެ އެވެ. -- ޕާލަމަންޓްރީ ގްރޫޕްގެ ބައްދަލުވުންތައް މިހާރު ބާއްވާނީ ސިއްރުން ނެވެ.\nމީކާއީލް މިހެން ވިދާޅުވީ ވެންޓިލޭޓަރު ހިޔާނާތުގެ މައްސަލަ ތަހުގީގު ކުރަން ގޮވާލައި މިއަދު މަޖިލީހަށް ހުށަހަޅާފައިވާ މައްސަލައިގެ ބަހުސްގައި ވާހަކަ ދައްކަވަމުން ނެވެ.\nވެންޓިލޭޓަރު މައްސަލައިގެ ތަހުގީގުކޮށް ޕްރޮސިކިއުޓާ ޖެނެރަލް އޮފީހަށް ފޮނުވި ނަމަވެސް ޕީޖީ އޮފީހުން ނިންމާފައި ވަނީ އެކަމުގައި ޝާމިލްވާ ފަރާތްތަކުގެ މައްޗަށް ދައުވާ ނުކުރާށެވެ. އެ މައްސަލައިގައި އޭސީސީގެ ރައީސް މަރިޔަމް ޝިއުނާގެ މައްޗަށް އިތުބާރު ނެތް ކަމަށް ފެނޭތޯ ބަލަން އިއްޔެ ވަނީ އެމްޑީޕީގެ ޕާލަމަންޓްރީ ގްރޫޕްގެ ބައްދަލުވުމެއް ވެސް ބާއްވައިފަ އެވެ.\nނަމަވެސް ޝިއުނާ ވަކި ކުރަން ފެންނަ ކަމަށް ވޯޓު ދެއްވީ 13 މެމްބަރުންނެވެ.\nމިއަދު މަޖިލީހުގައި މީކާއިލް ވިދާޅުވީ ވެންޓިލޭޓަރުގެ މައްސަލައިން އެމްޑީޕީގެ ބޮލުގައި "ވަގު" ލޭބަލެއް އެޅެމުންދާ ކަމަށެވެ.\nއޭނާ އެހެން ވިދާޅުވި އިރު މަޖިލީހުގެ ރައީސް މުހައްމަދު ނަޝީދު ވެސް ވަނީ ހަމަ އެމޭރުން ވާހަކަ ދައްކަވައި "ވަގު ސަރުކާރާއެކު" އެމްޑީޕީ އޮންނަން ރައްޔިތުން ނޭދޭނެ ކަަމަށް ވިދާޅުވެފަ އެެވެ.\n"މި ޕާޓީ [އެމްޑީޕީ] ވަގު ލޭބަލްއިން ސަލާމަތް ކުރަން ބޭނުން ވާނަމަ ކުރަންޖެހޭ މުހިންމު އެއް ކަމަކީ އަޅުގަނޑުމެންގެ ޕާޓީގެ ޕާލަމަންޓްރީ ގްރޫޕްގް މީޓިންތައް ލައިވް ކުރުން. އަޅުގަނޑު އެކަން މިއަދު ޕާލަމަންޓްރީ ގްރޫޕް ލީޑަރަށް ހުށަހަޅާނަން. މިކަންކަން އަޅުގަނޑުމެން ކުރަން ޖެހޭ. 65 ގޮނޑި އަޅުގަނޑުމެންނަށް ދިނީ ޒިންމާތަކަކާއެކު. ބާރުތަކެއް އެކަންޏެއް ނޫން. އެއީ އަޅުގަނޑުމެން މާލިއްޔަތުގެ ގާނޫނަށް ހުރުމަތްތެރިކަން ހިތާނެކަމަުގެ ޒިންމާ. ގާނޫނު އަސާސީއަށް ހުރުމަތްތެރިކަމަށް ހިތާނެކަމުގެ ޒިންމާ" މީކާއީލް ވިދާޅުވި އެވެ.\nވަޒީރެއް ނުވަތަ ސަރުކާރުގެ އިސް މުވައްސަސާއެއްގެ އިތުބާރު ނެތް ކަމުގެ ވޯޓު އެމްޑީޕީއިން މަޖިލީހަށް ހުށަހެޅުމުގެ ކުރިން ހުށަހަޅަނީ އެމްޑީޕީގެ ޕާލަމަންޓްރީ ގްރޫޕަށެވެ. އަދި މަޖިލީހަށް ހުށަހަޅަނީ އެ ގްރޫޕުން އެކަން ފާސްވުމުން ނެވެ.\nއެމްޑީޕީ ރައީސް މުހައްމަދު ނަޝީދު އަލީ އާޒިމް + މީކާއީލް އަހުމަދު ނަސީމް\n"ހިޔާލުފާޅުކުރާނަން، ބިރެއް ނުދެއްކޭނެ"


Poco C3 Phone Aaeku Salhi Bundle Eh Sotti Biz In Libeyne - Vaguthu\nޕޮކޯ ސީ-3 ފޯނާއިއެކު ސަޅި ބަންޑަލްއެއް ސޮއްޓި ބިޒްއިން ލިބޭނެ\nޒިއޯމީގެ ޕޮކޯ ސީރީސްގެ ފޯނުތަކަކީ އާމުންގެ މަގުބޫލުކަން ހޯދަމުން އަންނަ ފޯނުތަކެކެވެ. އެގޮތުން ޕޮކޯ ސީރީސްގެ ޕޮކޯ ސީ -3 އަކީ އަތަށް ލުއި ބަލާލަން ރީތި ފޯނެކެވެ. އެޗް-ޑީ މޮޅު ޑިސްޕްލޭއެއް މިފޯނުގައި ހުރުމުން ގޭމު ކުޅެން މިފޯނު ހާއްސަ ވެގެންދެއެވެ. މިފޯނުގެ ޑިސްޕްލޭގައި ހުންނަނީ 6.43 އިންޗިއެވެ. އަދި ބަރުދަނުގައި 194ގ ހުރެއެވެ.\nމިފޯނުގެ ކެމެރާއަށް ބަލާލާއިރު ފޮޓޯ ނަގަން މިފޯނު ވަރަށް ކަމުދެއެވެ. އެގޮތުން މެއިން ކެމެރާގައި 13 އެމްޕީ އަދި ސެލްފީ ކެމެރާގައި5އެމްޕީ ހުރެއެެވެ.\nޕޮކޯ ސީ-3 ފޯނުގެ އެންމެ ފާހަގަކޮށްލެވޭ އެއް ކަމަކީ މިފޯނުގައި ފޭސް އަންލޮކް ކުރެވޭ ފީޗަރވެސް ހިމެނޭތީއެވެ.\nމިފޯނު ސޮއްޓި ބިޒްއިން ލިބެން އެބަހުރިއެވެ. އަދި މިފޯނު ގަންނަ ފަރާތްތަކަށް ހިލޭ ހަދިޔާ ބަންޑަލްއެއް އެފިހާރައިން ލިބޭނެއެވެ. ޕޮކޯ ސީ-3ގެ 32ޖީބީ މެމޮރީގެ ފޯނު ހަދިޔާ ބަންޑަލްއާކާއި އެކު ސޮއްޓި ބިޒްއިން ލިބޭނީ 2550 ރުފިޔާއަށެވެ.\nމި ބަންޑަލްގެ އެންމެ ހާއްސަ ކަމަކީ 64ޖީބީގެ 400 ރުފިޔާގެ އަގުހުރި އެސް-ޑީ ކާޑެއް ހިލޭ ފޯނާއިއެކު ލިބޭނެއެވެ. މި ކާޑަކީ ސޭން-ޑިސްކް ބްރޭންޑްގެ މޯބައިލް ފޯނުތަކަށް ހާއްސަ ކާޑެކެވެ. އަދި މިއީ ފަހުގެ ޓެކްނޮލޮޖީގެ ކާޑެކެވެ.\nމިފޯނަކީ ބަޖެޓް ފޯނެއްކަމުން އަގުހެޔޮ ރަނގަޅު ފޯނެއް ގަނެލަން ބޭނުންވާ ފަރާތްތަކަށް މިއީ ރަނުގެ ފުރުސަތެކެވެ.\nޕޮކޯ ސީ- 3ގެ ހަދިޔާ ބަންޑަލް\n➢ 64ޖީބީ އެސް-ޑީ ކާޑް\n➢ ޓެމްޕާރޑް ގްލާސް\n➢ ލެންސްލޭ ޗޮކޮލެޓް ފޮށި\nބައެއް މުހިންމު ފީޗާރސް\n• އެންޑްރޮއިޑް 10\n• އެފްއެމް ރޭޑިއޯ\n• ދެސިމް ލެއްވޭނެ އަދި ވަކިން މެމޮރީ ކާޑު ލެއްވޭނެ\n• 5000 އެމް-އޭ-އެޗް ބެޓަރި\nސޮއްޓި ބިޒް މޯބައިލް ޝޮޕް އިން ފަހުގެ އެކި ބްރޭންޑްތަކުގެ ފޯނު ލިބެން ހުންނާނެއެވެ.އަދި އެފިހާރައިން ފޯނު މަރާމާތު ކުރުމުގެ ހިދުމަތްވެސް ލިބޭނެއެވެ. ސޮއްޓި ބިޒްހުންނަނީ ޗާންދަނީ މަގު ޖަލާލުއްދީން މިސްކިތް ކުރިމަތީގައެވެ. އެފިހާރައިން ވިޔަފާރި ކުރުމަށް އިންސްޓަރގްރާމް، ފޭސްބުކް އަދި ވައިބަރ މެދުވެރިކޮށް ވެސް އޯޑަރު ކުރެވޭނެއެވެ. ރާއްޖޭގެ ކޮންމެ ރަށެއްގައި ހުރިމީހަކަށްވެސް ސޮއްޓި ބިޒްއިން ވިޔަފާރި ކުރެވޭނެއެވެ. އެގޮތުން މާލެ، ހުޅުމާލެ އަދި ބޯޓުތަކަށްވެސް އެފިހާރައިންޑެލިވަރީކޮށްދެއެވެ.\nއިތުރު މައުލޫމާތު ހޯދުމަށް 7750004/7449955 އާއި ގުޅައިގެން ނުވަތަ ވައިބަރ ކޮށްލުމުން ލިބޭނެއެވެ.\nވެކިއުމް ރޯލުގެ އައު ސްޓޮކެއް ސޮއްޓިބިޒް އަށް ލިބިއްޖެ\nރެޑްމީ9އޭ-ޓީ އާއި އެކު ހަދިޔާ ބަންޑަލްއެއް ހިލޭ!\nސެމްސަންގް ގެލެކްސީ އޭ 12 ފޯނު ސޮއްޓިބިޒްގައި


Heyokuri agugai qaumee airline in ticket vikkan fashaifi - vNews.mv\nހެޔޮކުރި އަގުގައި ގައުމީ އެއާލައިނުން ޓިކެޓު ވިއްކަން ފަށައިފި\nހަދީޖާ އާނަސްތު 10 January 2019, 10:50\nމޯލްޑިވިއަން އިން އަގު ހެޔޮ ކުރި އެތެރޭގެ އުދުހުންތަކުގެ ޓިކެޓް މިއަދުން ފެށިގެން ވިއްކަން ފަށައިފި އެވެ.\nރާއްޖޭގެ އެތެރޭގެ އުދުހުންތަކުގެ އަގުތައް ބޮޑުކަމުގެ ޝަކުވާ އަކީ ރައްޔިތުން ކުރަމުންދިޔ ޝަކުވާއަކަށް ވާއިރު މިކަމަށް ހައްލެއް ހޯދައިދީ އަގުތައް ހެޔޮ ކުރުމަކީ ސަރުކާރުގެ ފުރަތަމަ 100 ދުވަހުގެ ތެރޭގައި ކުރުމަށް ނިންމާފައިވާ ކަމެކެވެ.\nއައިލެންޑް އޭވިއޭޝަން އިން އަގުތަކަށް ގެނައި މި ބަދަލާއެކު މޯލްޑިވިއަން އިން ދަތުކުރާ މަންޒިލްތަކުގެ ދެކޮޅު ޓިކެޓްގެ އަގުތައް ވަނީ މިއަދުން ފެށިގެން ހެޔޮވެފަ އެވެ.\nމޯލްޑިވިއަން އިން މިއަދުން ފެށިގެން މާލެ އާއި ހަނިމާދޫގެ ދެކޮޅު ދަތުރާއި މާލެއާއި ތިމަރަފުށީގެ ދެކޮޅު ދަތުރު އަދި މާލެއާއި ކައްދޫގެ ދެކޮޅު ދަތުރަށް ޓިކެޓް ވިއްކާނީ 1،610 ރުފިޔާއާއި 2،226 ރުފިޔާއާ ދެމެދުގެ އަގުތަކެއްގައެވެ.\nއަދި މާލެއާއި އިފުރާއި ދެމެދުގެ ދެކޮޅު ދަތުރާއި މާލެއާއި ކުޑަހުވަދޫގެ ދެކޮޅު ދަތުރަށް ޓިކެޓް ވިއްކާނީ 1،500 ރުފިޔާއާއި 2،056 ފުރިޔާއާއި ދެމެދުގެ އަގުތަކެއްގައެވެ.\nމާލެއާއި ކޫއްޑޫ އަދި މާލެއާއި ކާޑެއްދޫގެ ދެކޮޅު ދަތުރަށް 1،652 ރުފިޔާއާއި 2،442 ރުފިޔާއާއި ދެމެދުގެ އަގުތަކެއްގައި ޓިކެޓް ވިއްކާއިރު މާލެއާއި ފުވައްމުލައް އަދި މާލެއާއި އައްޑޫ އަށް ދެކޮޅު ޓިކެޓް ވިއްކަނީ 1،698 ރުފިޔާއާއި 2،598 ރުފިޔާއާ ދެމެދުގެ އަގުތަކެއްގައެވެ.\nމާލެ އާއި އައްޑޫގެ ދެކޮޅު ދަތުރުގެ އަގު މީގެ ކުރިން ހުރީ 3،554 ރުފިޔާއަށެވެ.


Covid ge bodu alaamaatheh nethi haalu boduvaa Dhivehin ginavejje | Mihaaru\nކަންބޮޑުވުމެއް: ކޮވިޑްގެ ބޮޑު އަލާމާތެއް ނެތި ހާލު ބޮޑުވާ ދިވެހިން ގިނަވެއްޖެ\nކޮވިޑަށް ޕޮޒިޓިވް ވެފައި ވަނިކޮށް، ކުރިން ނުވާ އުނދަގުލެއް ވާ ނަމަ އެކަން އެޗްޕީއޭ އަށް އަަވަހަށް އަންގައި ފަރުވާ އަވަސްކުރަން ޖެހޭ\nކޮވިޑް ބަލީގެ މީހުންނަށް ޚާއްސަ ކޮށްގެން ހުޅުމާލޭގައި ގާއިމުކޮށްފައިވާ މެޑިކަލް ފެސިލިޓީގައި ބާއްވާފައިވާ މީހަކަށް ފަރުވާ ދެނީ.\n23 ފެބުރުއަރީ 2021 - 14:48\nރާއްޖޭގައި ކޮވިޑް-19 އަށް ޕޮޒިޓިވްވާ މީހުންގެ އަދަދު ވަރަށް ބޮޑަށް މައްޗަށް ގޮސްފައި ވާއިރު ބަލީގެ މާ ބޮޑު އަލާމާތެއް ނެތި ކުއްލިއަކަށް ހާލު ބޮޑުވާ މީހުންގެ އަދަދު އިތުރުވެފައިވާ ކަމަށާއި އެއީ މިހާރު އޮތް ކަންބޮޑުވުމެއް ކަމަށް ޑރ. މޫސާ މުރާދު ރޭ ވިދާޅުވެއްޖެ އެވެ.\nހެލްތު އިމަޖެންސީ އޮޕަރޭޝަން ސެންޓަރުގައި ބޭއްވި މީޑިއާ ބްރީފިންގައި، އައިޖީއެމްއެޗުގެ ކްލިނިކަލް މެނޭޖްމަންޓް އެޑްވައިޒަރީ ޓީމް (ސީމެޓް)ގެ މެންބަރު ޑރ. މުރާދު ވިދާޅުވީ އެޑްމިޓްކޮށްގެން ފަރުވާދޭން ޖެހޭ މީހުންގެ ތެރޭގައި ކުރިއާ އަޅާބަލާއިރު ޒުވާން އުމުރުގެ މީހުން މިހާރު ގިނަ ކަމަށެވެ. އޭގެ ތެރޭގައި އެންމެ ގިނައީ މެދު އުމުރުގެ މީހުން ކަމަށް އޭނާ ވިދާޅުވި އެވެ.\nކުރިން ކޮވިޑްގެ ނުރައްކާ އާންމުކޮށް ބޮޑުވަނީ އުމުރުން ދުވަސްވީ މީހުންނަށެވެ.\nބަލިޖެހޭ މީހުންގެ އަދަދު ދަށްކޮށްގެން ނޫނީ އެކަށީގެންވާ ސިއްހީ ފަރުވާ ދޭން ދަތިވާނެކަން ތަކުރާރުކޮށް ފާހަގަކުރައްވަމުން ޑރ. މުރާދު ވިދާޅުވީ ބަލިޖެހޭ މީހުން އިތުރުވުމާ އެކު ދެން އޮތް ކަންބޮޑުވުމަކީ ބަލީގެ އަލާމާތެއް މާ ބޮޑަށް ނުފެނި ހުރެފައި ކުއްލިއަކަށް ހާލު ބޮޑުވާ މީހުން ގިނަވުން ކަމަށެވެ.\n"ވަރަށް ގިނަ ފަހަރަށް އަޅުގަނޑުމެންނަށް އެބަ ފާހަގަކުރެވޭ އެހާ ބޮޑެތި އަލާމާތްތަކެއް ފެންނަން ނެތް ކަމުގައި ވިޔަސް ވެސް ކުއްލިއަކަށް ހާލު ދެރަވާ މީހުން،" މިއީ ސިއްހީ އެހީތެރިންގެ ނަޒަރުން ވިސްނާއިރު އޮތް ކަންބޮޑުވުމެއްކަން ފާހަގަކުރައްވަމުން ޑރ. މުރާދު ވިދާޅުވި އެވެ.\nކޮވިޑަށް ޕޮޒިޓިވް ވިޔަސް ބަލީގެ އަލާމާތް މާ ބޮޑަށް ނުފެންނަ ނަމަ ގޭގައި ވެސް ބައެއް މީހުން ބައިތިއްބަ އެވެ. އެހެންކަމުން ޑރ. މުރާދު އެދިވަޑައިގަތީ ކުރިން ނުވާ އުނދަގުލެއް ވާން ފަށައިފި ނަމަ ވީހާވެސް އަވަހަށް އެކަން އެޗްޕީއޭ އަށް އަންގައި އަވަހަށް ފަރުވާ ހޯދާށެވެ.\nޑރ. މޫސާ މުރާދު: އޭނާ ވިދާޅުވީ ކޮވިޑްގައި ފަރުވާދޭން ޖެހޭ ޒުވާނުންނާއި ކުއްލިއަކަށް ހާލު ބޮޑުވާ މީހުން ގިނަވެއްޖެ ކަމަށް.\nކޮވިޑާ ދެކޮޅަށް ވެކްސިން ދޭން ފަށައި އެތައް ބަޔަކު ވެކްސިން ޖަހާފައި ވިޔަސް މިއީ އަދި ބައްޔާ މެދު ފަރުވާ ކުޑަކޮށްލައިގެންވާނެ ވަގުތެއް ނޫން ކަމަށް ޑރ. މުރާދު ވިދާޅުވި އެވެ. ވެކްސިން ޖެހުމަކީ ބަލި ނުޖެހޭނެ ކަމުގެ 100 ޕަސެންޓް ޔަގީންކަން އޮތް ކަމަކަށް ނުވާތީ އަދި މިހާތަނަށް ދީފައި ވަނީ ވެކްސިންގެ އެންމެ ޑޯޒަކަށް ވާތީ، ބަލި ޖެހޭ މީހުންގެ އަދަދު މަދުކުރެވޭނީ ބަލިން ރައްކާތެރިވާން އާންމުކޮށް އަޅަން ޖެހޭ ފިޔަވަޅުތަކުން ކަމަށް އޭނާ ވިދާޅުވި އެވެ.\nވެކްސިން ޖަހާފައި ވަނިކޮށް ކޮވިޑްގެ ކުޑަ އަލާމާތެއް ފެނުނަސް ޓެސްޓުކުރުމުގެ ބޭނުމެއް ނެތް ކަމަށް ބައެއް މީހުން ދެކެ އެވެ. ޑރ. މުރާދު ވެސް ވިދާޅުވީ ވެކްސިން ޖެހި ބައެއް މީހުން ކޮވިޑަށް ޓެސްޓްކުރަން ސާމްޕަލް ދޭން އިންކާރުކުރާ ކަމަށެވެ.\nމި އަހަރާ އެކު، ކޮވިޑް ޖެހޭ މީހުންގެ އަދަދު ރާއްޖޭގައި ވަނީ ވަރަށް ބޮޑަށް މައްޗަށް ގޮސް އަދި ބަލި ފެތުރުން ހަލުވި ވެސް ވެފަ އެވެ. އެއާ އެކު ހޮސްޕިޓަލުގައި އެޑްމިޓްކުރަން ޖެހޭ މީހުންގެ އަދަދު އިތުރުވެ އެނދުތައް ދަނީ ފުރެމުންނެވެ. މި އަހަރުގެ މިހާތަނަށް ކޮވިޑްގައި ހަ މީހަކު މަރުވެ އަދި ބަލީގައި ދުނިޔެ ދޫކުރި މީހުންގެ އަދަދު ވަނީ 60 އަށް އަރައިފަ އެވެ.\nއިއްޔެގެ ނިޔަލަށް ރާއްޖޭން 18،930 މީހަކު ކޮވިޑަށް ޕޮޒިޓިވް ވެފައިވެ އެވެ. އޭގެ ތެރެއިން ބަލިން ރަނގަޅުވީ 16،351 މީހުންނެވެ. އެހެންވެ މިހާރު ބަލި ޖެހިފައި ތިބި މީހުންގެ އަދަދު 2،500 އަށް ވުރެ މައްޗަށް އަރަ އެވެ. މިއީ ބަލީގެ ހާލަތު ރާއްޖޭގައި އެންމެ ބިރުވެރިކޮށް އޮތް އިރު ވެސް ނުދާހާ މައްޗެވެ.\nސިއްހަތު ހެލްތު ޕްރޮޓެކްޝަން އެޖެންސީ ޑރ. މޫސާ މުރާދު\nއެހެންވިއްޔާ އެއީ ކޮވިޑް އެއް ނޫނެއްނު؟!؟ ބައިވަރު އެހެން ބަލި ބަލީގަވެސް ހާލު ބޮޑުވެދާނެއެއްނު؟!؟\nތި އިއުލާންކުރާ ކޮވިޑުގެ އަދަދު ގަބޫލުކުރަން މަށަށް ވަރަށްދަތި. ތިބުނާ އަދަދުތަކަކީ ކިތަށްދުވަހުން އެއްކޮށްފަ ނެރޭ ނަތީޖާއެއްކަންވެސް ހާމައެއްނުވޭ. އަދި މަގުމަތިން ކޮވިޑަށް ޓެސްޓްކުރަން މީހުން ކިއުގަތިބޭ މަންޒަރެއްވެސް ނުފެނޭ. ކޮވިޑު ވެކްސިން ސެންޓަރުތަށް ހުހަށް ހުންނައިރު ދުވާލަކު 3،4ހާސް މީހުން އަމިއްލައަށް ތިޓެސްޓު ނަހަދާނެދޯ؟ އަނެއްކޮޅުން އާބާދީގެ %20 އަށް ވެކްސިންދިއިރުވެސް ކޮވިޑު މެހުހަށްޖަހާފަ މައްޗަށްދަނީ ދޯ؟ މުޅިންވެސް ޑްރާމާ!\nވެކްސިން ޖެހިޔަސް އޭގެ އަސަރު ކުރަނީ3ހަފްތާ ފަހުން. މާލޭގެ ތިން ހަތަރު ހިސާބު މަގުމަތިން ދުވާލަކަށް 1000-2000 މިންވަރަށް ޕީސީއާރު ޓެސްޓު އެބަ ހަދާ. ވަރަށް ގިނަ މީހުން ޕޮޒިޓިވްވެ، އެޑްމިޓްކުރަމުން އެބަދޭ. މި ގައުމު ހަލާކުވަނީ މިކަހަލަ ރޯނު އެދުރުންނާހުރެ\nމިޤައުމުގައި ދަނޑިމާރު އަޅައިގެން ނޫނީ އެއްވެސްކަމެއް ނުވާނެ. ސަރުކާރަށް ދިވެހިން ނޭގުނު. ހަރުކަށި ސިޔާސަތަކުން ނޫނީ ނުވާނެ މިކަމެއް. ނޫނީ މިކަމެއްގައި އަދި5އަހަރު އުޅެންޖެހިދާނެ.\nކޮވިޑް-19 ޖެހޭ މީހުންގެ އަދަދު ދަށަށް ގޮސް، ކޮވިޑު ކޮންޓްރޯލްވީ ވޭނީ ލޮކްޑައުނަކަށްފަހު. ލޮކްޑައުން ނިމޭއިރަށް ދިވެހިން ދިވެހީންގެ ގަމާރުކަމާއި ގޮތްދޫނުކުރުމުގެ މަތީގައި ދިޔައީ ކުރިއަށް. ދަތްދޮޅީގައި މާސްކު އަޅައިގެން ހަވާއަރުވާތަން ބަލަން އެތައް ހާސް ބަޔަކު ޖުމްހޫރީ މައިދާނަށް އެއްވުމާއ، ބޮޑެތި ކުޅިވަރު އިވެންޓުތަކާއި ޕާޓީތަކާއި ޝޯތައް ބޭއްވުމާއި، ބަލި އިތުރުވަނީއޭ ބުނުމުން ތިއީ ސިޔާސީކަމެކޭ ކިޔާ ބޮލުން ކަޓުވާލުމާއި މިހެންގޮސް ކިޔާނެކަމެއް ނެތް\nހިގާ ދޯ ނިއުއިޔާ ސުލުބުރޭޓް ކޮއްލަން ލަންޑަނައް ދާން\nތިވާހަކަ އަޑުއިވޭ ބަޔަކު ތިބިހެން ހީނުވޭ. ހިތާމައިގެ ކޮޅެއް ނެތް.\nއަސްލުވާގޮތަކީ ބަލިވީމަ ޓެސްޓުކުރަން ނުގޮސް މަގުމަތީގަހޫރިފަ ކޮއްޅަށް ނުހުރެވޭވަރުވީމަ ޓެސްޓު ހަދަން މިދަނީ ދާއިރު އޭނާގެ ސަބަބުން އެހެންމީހުންވެސް ތިބެނީ މިބަލިޖެހިފަ


Telaviv ga huri US embassay Qudus ah badhalukoffi Telaviv ga huri US embassay Qudus ah badhalukoffi\nޓެލްއަވީވްގައި ހުރި އެމެރިކާގެ އެމްބަސީ ޤުދުސަށް ބަދަލުކޮށްފި\nފަލަސްތީނުގެ ރައްޔިތުން މުޒާހަރާކުރަނީ؛ އެމެރިކާގެ ނިންމުމާ ދެކޮޅަށް މުޒާހަރާ ކުރި ގިނަ ބަޔަކު ވަނީ ޝަހީދުކޮށްލާފައި-\nއެމެރިކާގެ ރައީސް ޑޮނަލްޑް ޓްރަމްޕްގެ ވަޢުދު ފުއްދެވުމަށް އެ ޤައުމުން އިސްރާއީލުގައި ޤާއިމުކޮށްފައިވާ އެމްބަސީ ޤުދުޞަށް ބަދަލުކޮށްފިއެވެ. މުސްލިމުންގެ މުޤައްދަސް ބިމެއް ކަމަށްވާ ޤުދުސަށް އެމެރިކާގެ އެމްބަސީ ބަދަލުކުރުމުގެ ރަސްމިއްޔާތުގައި އެމެރިކާ އާއި އިސްރާއީލުގެ މަތީ ފަންތީގެ ވެރިން ބައިވެރިވަޑައިގެންފައިވެއެވެ.\nއެމެރިކާގެ އެމްބަސީ ތެލްއަވީވުން ގުދުސަށް ބަދަލުކޮށްފައިވަނީ ޤުދުސަކީ އިސްރާއީލުގެ ވެރިރަށްކަމަށް އެމެރިކާއިން ޤަބޫލުކުރާކަމަށް އެޤައުމުގެ ރައީސް ޑޮނަލްޑް ޓްރަމްޕް ވިދާޅުވެފައިވާ ދަނޑިވަޅެއްގައެވެ. އެމްބަސީ ބަދަލުކުރުމުގެ ރަސްމިއްޔާތަށް އެމެރިކާގެ ރައީސް ވަޑައިގަންނަވާ ގޮތަށް ހަމަޖެހިފައިވީ ނަމަވެސް އޭނާގެ ބަދަލު ރަސްމިއްޔާތަށް ވަޑައިގެންފައިވަނީ އޭނާގެ ދަރިކަނބަލުން އިވަންކާ ޓްރަމްޕާ އޭނާގެ ފިރުކަލުން ޖަރެޑް ކުޝްނަރއެވެ.\nއެމެރިކާ އާއި އިސްރާއީލުގެ ހީލަތްތެރި ރޭވުމާ އަނިޔާވެރި ނިންމުންތަކާ ދެކޮޅަށް ފަލަސްޠީނުގެ އެކި ކަންކޮޅުތަކުގައި ވަނީ ވަރުގަދަ މުޒާހަރާތަކެއް ފަށައިފައެވެ. އެ ގޮތުން ޕަލަސްޠީނިއަން ލިބަރޭޝަން އޯގަނައިޒޭޝަން ޕީ.އެލް.އޯ.ގެ ގޮވާލުމަށް އިޖާބަދީ ފަލަސްޠީނުގެ އެތައް ހާސް މީހުން ވަނީ އެމެރިކާ އާއި އިސްރާއީލާ ދެކޮޅަށް މުޒާހަރާކޮށްފައެވެ. މައުލޫމާތު ލިބިފައިވާ ގޮތުގައި މުޒާހަރާގެ ބައިވެރިންނާ ދެކޮޅަށް އިސްރާއީލުގެ ޔަހޫދީ ސިފައިން ދިން ރަހުމުކުޑަ ޙަމަލާތަކުގައި މިހާތަނަށް ފަންސާހެއްހާ މީހުން ވަނީ މަރުވެފައެވެ.\nފަލަސްޠީނުން ބޭނުންވަނީ މުސްތަޤުބަލުގައި އުފެދޭ ފަލަސްޠީނުގެ މިނިވަން ދައުލަތުގެ ވެރިރަށަކީ ޤުދުސްކަމުގައި ކަނޑައެޅުމަށެވެ. ނަމަވެސް ބައިނަލްއަޤްވާމީ މުއާހަދާތަކާ ޤާނޫނުތަކާ ޤަރާރުތަކާ ދެކޮޅަށް އިސްރާއީލުން ވަނީ ގުދުސް އިސްތިއުމާރުކޮށްފައެވެ.


Terrorist Hamala: Muslimaku Kuri kameh Nama Hulhanguge Media in5Guna Ithurah Evaahaka Dhakka - Dhiraasaa | ungoofaaru.com\nބަނޑޭރިގަނޑު/ޚަބަރު/ދުނިޔެ/ޓެރަރިސްޓް ހަމަލާ: މުސްލިމަކު ކުރި ކަމެއް ނަމަ5ގުނައަށް ހުޅަނގުގެ މީޑިއާއިން އެވާހަކަ ދައްކާ – ދިރާސާ\n0 3792މިނެޓުން ކިޔާލެ\nމާތްﷲ އެކަލާންގެ ދިނާގެން އުންމަތުގެ ރަސޫލާ މުޙަމަދު (صلى الله عليه وسلم ) ފޮނުވީއްސުރެ މި ދީނުގެ އަގު ވައްޓާލުމަށް ދީނުގެ އަދުއްވުން ކެނޑި ނޭޅި ދަނީ މަސައްކަތް ކުރަމުންނެވެ. އިސްލާމް ދީނާ ދެކޮޅަށް ކުރަމުން އައި ހަނގުރާމަތަށް ސުލްޙައި ނަމުގައި ފަރުދާގެ ފުރަގަހުގައި ފޮރުވި ތިބެ އުކަމުންދާ ފިކުރީ ހަނގުރާމައިގެ ތީރުތަކަކަށް މި ވަނީ ވެފައެވެ. މި ހަނގުރާމައިގެ އެންމެ ބާރުގަދަ ހަތިޔާރަކަށް އެމީހުން މިއަދު ބޭނުން ކުރަމުން އަންނަނީ މީޑިއާއެވެ. ހުޅަނގުގެ މީޑިއާއިން މުސްލިމުންނަކީ އަނިޔާވެރި ޓެރަރިސްޓުންތަކެއް ކަމަށް ދުނިޔެއަށް ދައްކައިދެން ކުރަމުންދާ މަސައްކަތް ހަމަ ބުއްދި ސަލާމަތުން ހުރި މީހަކަށް ވިއްޔާ ވަރަށް ރަނގަޅަށް ފެންނާނެއެވެ. ދާދި ފަހުން ކުރި ދިރާސާ އަކުން ވެސް މިކަން ވަރަށް ރަނގަޅަށް މި ވަނީ ހާމަވެފައެވެ.\nދާދި ފަހުން ޖޯޖިއާގެ ސްޓޭޓް ޔުނިވާސިޓީގެ ސައިންސްވެރިން ކުރި ދިރާސާ އަކުން ދައްކާ ގޮތުގައި އެމެރިކާގައި ދީފައި ހުރި ޓެރަރިސްޓް ހަމަލާތައް އެއީ މުސްލިމަކު ދިން ހަމަލާއެއް ނަމަ އެމެރިކާގެ މީޑިއާ ތަކުން އެ ހަބަރަކަށް5ގުނަ އިތުރަށް ސަމާލުކަން ދެއެވެ. ގޮތް ގޮތަށް ރިޕޯޓްތައް ހަދައިގެން ކެނޑި ނޭޅި އެވާހަކަ ދައްކައެވެ.\nމި ދިރާސާ ގައި 2011 ވަނަ އަހަރުން 2015 ވަނަ އަހަރަށް އެމެރިކާގައި ދީފައި ހުރި އެކި ކަހަލަ ޓެރަރިސްޓް ހަމަލާތައް ބަލާ އެ ހަމަލާތަކުގެ ވާހަކަ މީޑިއާގައި ދައްކާފައި ހުރި ނެތް މިންވަރު ބެލިއެވެ. މި ދިރާސާއިން އެނގުނު ގޮތުގައި އެ ހަމަލާ އަކީ މުސްލިމުންނާ ގުޅުން ހުރި ހަމަލާއެއް ނަމަ މީޑީއާގެ ސަމާލުކަން 449 އިންސައްތަ އިތުރުވެފައި ވެއެވެ. އެހެން ނަމަވެސް އެމެރިކާގައި މި މުއްދަތުގައި ދީފައިވާ ޓެރަރިސްޓް ހަމަލާތަކުގެ ތެރެއިން މުސްލިމުންގެ ބައިވެރިވުން އޮތީ އެންމެ 12.4 އިންސައްތަ ޓެރަރިސްޓް ހަމަލާގައެވެ. އަނެއް 87.6 އިންސައްތަ އަކީ މުސްލިމުން ނުން މީހުން ދީފައި ހުރި ޓެރަރިސްޓް ހަމަލާ ތަކެވެ. އެހެން ނަމަވެސް އެންމެ 12.4 އިންސައްތަ އަށް 41.4 އިންސައްތައިގެ މީޑިއާ ކަވަރޭޖް ލިބިފައި ވާ ކަމަށް ދިރާސާއިން ދައްކައެވެ.\nމި ދިރާސާ ހެދި ޓީމުން ފާހަގަ ކުރި ގޮތުގައި މީޑިއާއިން މުސްލިމުންނާ މެދު މީހުންގެ ހިތުގައި ބިރުވެރިކަން އުފައްދަން މަސައްކަތް ކޮށްފައި އެބަހުއްޓެވެ. މި ދިރާސާގައި 2011 ން 2015 އަށް ދީފާއި ހުރި ޓެރަރިސްޓް ހަމަލާތަކުގެ ތެރެއިން ކޮންމެ ހަމަލާ އަކަށް ޙާއްސަކޮށް މީޑިއާގައި ލިޔެފައިވާ ލިޔުންތަކާއި އެ ލިޔުންތަކުގެ އަދަދު ވެސް ބެލިއެވެ.\nދިރާސާގައި މިސާލެއްގެ ގޮތުން ފާހަގަ ކުރި ބައެއް ކަންތައްތަކަށް ބަލާއިރު 2013 ވަނަ އަހަރު ބޮސްޓޯން މެރަތޮން ގައި ދިން ބޮމުގެ ހަމަލާއަކީ2މުސްލިމަކު ވެގެން ދިން ބޮމުގެ ހަމަލާއެކެވެ. އެ ހަމަލާގައި މަރުވީ3މީހުންނެވެ. އެ ހަމަލާއަށް މުޅި5އަހަރު ދުވަހުގައި ދީފައިވާ ޓެރަރިސްޓް ހަމަލާތަކަށް ނުލިބޭހާ މީޑިއާގެ ސަމާލުކަން ލިބުނެވެ. މުޅި5އަހަރު ދުވަހުގެ މުއްދަތުގައި ދިން ހުރިހާ ޓެރަރިސްޓް ހަމަލާތަކަކަށް ދީފާއިވާ ސަމާލުކަމުގެ 20 އިންސައްތަ ސަމާލުކަން ހަމަ އެކަނި އެ ހަމަލާއަށް ވެސް ލިބިގެން ދިޔައެވެ.\nއެއާ ހިލާފަށް 2012 ވަނަ އަހަރު ސިކުންގެ ފައްޅި އަކަށް ދިން ޓެރަރިސްޓް ހަމަލާއެއްގައި6މީހުން މަރުވިއެވެ. އެ ހަމަލާ ދީފައި ވަނީ އެމެރިކާގެ ދޮން ނަސްލަށް ނިސްބަތްވާ ކާފަރެކެވެ. މި ހަމަލާއަށް ލބުނީ މީޑިއާގެ އެނެމް 3.8 އިންސައްތަ ސަމާލުކަމެވެ. ވިސްނާށެވެ. މި ހަމަލާގައި ބޮސްޓޯން މަރަތަން އަށް ދިން ހަމަލާއަށް ވުރެ މަރުވި މީހުންގެ އަދަދު ވެސް ގިނައެވެ. އެހެން ނަމަވެސް މި ހަމަލާ ދިނީ މުސްލިމަކަށް ނުވާތީ މިއީ މާ ބޮޑު ކަމަކަށް ނުވިތާއެވެ.\nދިރާސާގައި ފާހަގަ ކުރި އެހެން މިސާލަކަށް ބަލާއިރު އެމެރިކާގެ ކެރޮލިނާގައި ހުރި ނަޞޯރާއިންގެ ފައްޅިއަކަށް ދިން ބަޑީގެ ހަމަލާތަކެއްގައި9މީހުން މަރުވިއެވެ. މި ހަމަލާ ދިނުމުގައި ބައިވެރިވީ ޑިލަން ރޫފް ކިޔާ އެމެރިކާ އަދި އެފްރިކާއަށް ނިސްބަތްވާ ދޮން ނަސްލުގެ ކާފަރެކެވެ. މި ހަމަލާ އަށް ލިބުނީ އެންމެ 7.4 އިންސައްތަ މީޑިއާ ކަވަރޭޖެވެ. 2014 ވަނަ އަހަރު ކެންސަސްގައި ހުރި ޔަހޫދީން އަޅުކަން ކުރަން ބޭނުން ކުރާ ތަނަކަށް ދިން ޓެރަރިސްޓް ހަމަލާއަކަށް ވެސް ލިބުނީ 3.3 އިންސައްތަ މީޑިއާ ކަވަރޭޖެވެ.\nމި ދިރާސާ ހެދި ޓީމުން ބުނި ގޮތުގައި މި ދިރާސާއިން އެމެރިކާގެ ރައީސް ޑޮނަލްޑް ޓްރަންޕުގެ ވާހަކަ ފުޅުގެ ދޮގު ކަން ހާމަކުރެއެވެ. މި އަހަރު ފެބްރުއަރީ މަހު ޑޮނަލްޑް ޓްރަންޕް ވިދާޅުވެފައި ވަނީ އެމެރިކާގެ މީޑިއާތަކުން މުސްލިމުން ދޭ ޓެރަރިސްޓް ހަމަލާތައް ރިޕޯޓް ނުކުރާކަމަށެވެ. އެހެން ނަމަވެސް ކަން އޮތީ ދިމާ އިދިކޮޅަށެވެ. މިހާ ހިސާބުން އެފެދޭ ސުވާލަކީ އެމެރިކާގެ މީޑިއާ ތަކުން މުސްލިމުންގެ ކުއްހޯދާއި ދުނިޔޭގެ ކުރިމަތީގައި މުސްލިމުންގެ އަގު ވައްޓާލަން މަސައްކަތް މި ކުރަނީ ކީއްވެ ބާއެވެ؟ ތަފާސް ހިސާބުތަކުން ދައްކާ ގޮތުގައި އެމެރިކާގެ އެކި ހިސާބުތަކުގައި އެ ޤައުމުގެ ރައްޔިތުން އެކަކު އަނެކަކަށް ދޭ ބަޑީގެ ހަމަކާތަކުގައި ދުވާލަކު އެތައް ބަޔަކު މަރުވެއެވެ. އެހެން ނަމަވެސް މީޑިއާގެ ފަލަ ސުރުހީތަކުން މި ހަބަރުތަކަށް މި ވަނީ ޖާގަ ނުލިބިފައެވެ. (ރިޕޯޓް: ދަ އިންޑެޕެންޑެންޓް)\nދިރާސާ ޓެރަރިސްޓް ހަމަލާ


ކޯވިޑް19 އަށްފަހު އާންމު އިންތިޚާބު ބާއްވާނަން: މެލޭޝިއާގެ ބޮޑުވަޒީރު |\nމެލޭޝިއާގެ ބޮޑުވަޒީރު މުހުޔިއްދީން ޔާސިން\nކޯވިޑް19 އަށްފަހު އާންމު އިންތިޚާބު ބާއްވާނަން: މެލޭޝިއާގެ ބޮޑުވަޒީރު\nކޯވިޑް ބަލީގައި އިތުރު މީހަކު ނިޔާވެއްޖެ\nކޯވިޑްގެ ދެވަނަ ރާޅުގައި އިންޑިއާގެ 719 ޑޮކްޓަރަކު ވަނީ މަރުވެފަ\nއޮލިމްޕިކްސް މުބާރާތް ލަސް ކުރެވޭކަށް ނެތް: ޖަޕާން އޮލިމްޕިކްސް ކޮމިޓީ\nމުޅި ދުނިޔެއަށް ކުރިމަތިވެފައިވާ ކޯވިޑް19 ކާރިސާގެ ހާލަތު ރަގަޅުވުމުން، މެލޭޝިޔާގެ އާންމު އިންތިޚާބު ބާއްވާނެކަމަށް، އެގައުމުގެ ބޮޑުވަޒީރު މުހިޔިއްދީން ޔާސީން ވިދާޅު ވެއްޖެއެވެ.\nމުހުޔިއްދީ އިންތިޚާބު ބާއްވާނެކަމަށް ވިދާޅުވެފައިވަނީ ހޮނިހިރު ދުވަހު އެގައުމުގެ ގާނޫނު ހަދާ މަޖިލިހުގައި ބޭއްވުނު ޖަލްސާގައި މުހިއްޔިއްދީންގެ ސަރުކާރުން ހުށަހެޅި ބަޖެޓް ހަނި އަގުލަބުއްޔަތުން، ފަހުވަގު ފާސްވެގެން ދިއުމާ ގުޅިގެންނެވެ.\nމެލޭޝިއާގެ ތާރީޚުގައި މިހާތަނަށް ފާސްކުރެވުނު އެންމެ ބޮޑު ބަޖެޓް ފާސްވެގެން ދިޔައީ، ބަޖެޓާއިމެދު ހަފްތާއެއްވަންދެން ގާނޫނު ހަދާ މަޖިލީހުގައި ކުރެވުނު ބަހުސްތަކުގައި، އިދިކޮޅު މެމްބަރުންނާއި އަދި މުހިޔިއްދީންގެ ޕާޓީގެ ބައެއް މެމްބަރުންވެސް ބަޖެޓަށް ވޯޓު ނުދޭނެކަމުގެ އިންޒާރު ދީ، މެލޭޝިއާގެ ސިޔާސީ މަސްރަހު ކާރިސާއަކަށް ހިގައިދާނެ ކަމުގެ ބިރު ހީވެފައިވަނިކޮށެވެ.\n“އިރާދަ ކުރެއްވިޔާ، ކޯވިޑް19 ކާރިސާ ނިމުމަކަށް އައިހާ އަވަހަކަށް އާންމު އިންތިޚާބެއް ބާއްވާނަން”، އޮންލައިންކޮށް ބޭއްވުނު، މުހިޔިއްދީން ނިސްބަތްވާ ބަރްސާތު ޕާޓީގެ އާންމު ބައްދަލުވުމެއްގައި މުހިޔިއްދީން ވިދާޅުވިއެވެ.\n“އަހަރުމެން ވެރިކަމުގެ ޒިންމާ ރައްޔިތުންނާ ހަވާލު ކުރާންނަ. އެހާހިސާބުން މެލޭޝިއާގައި ވެރިކަން ކުރަންވީ ސަރުކާރު އައްޔަންކުރުމުގެ ހުރިހާ އިޚްތިޔާރެއް އޮންނާނީ ރައްޔިތުންގެ އަތްމަތީގައި.”\nމުހުޔިއްދީންގެ އެންމެ 8 މަސްވީ ސަރުކާރަށް މިހާރު މަޖިލީހުގެ މެޖޯރިޓީ ލިބިފައިވަނީ ސަރުކާރު ދެމެހެއްޓުމަށް ބޭނުންވާ މެޖޯރިޓީ އެންމެ2ގޮޑީގެ ތަފާތުން ލިބިގެންނެވެ. ނަތީޖާއެއްގެ ގޮތުން، އިދިކޮޅު ލީޑަރު އަންވަރު އިބްރާހިމްގެ ފަރާތުން މުހުޔިއްދީނަށް ވަނީ ބޮޑެތި ގޮންޖެހުންތަކާ ކުރިމަތިލާން ޖެހިފައެވެ. އަދި މުހުޔިއްދީންގެ ވެރިކަން ކުރާ ކޯލިޝަންގައި ހިމެނޭ އެންމެ ބޮޑު ޕާޓީ، ޔުނައިޓެޑް މެލޭސް ނޭޝަނަލް އޯގަނިޒޭޝަން (އަމްނޯ)އާއިވެސް ވަނީ ބޮޑެތި ޚިޔާލުތަފާތުވުންތަކެއް އުފެދިފައެވެ.\nމިހަފްތާގައި މުހުޔިއްދީން ވަނީ އަމްނޯގެ ރައީސް އަހުމަދު ޒާހިދު ހަމީދީ އާއި ބައްދަލު ކުރައްވާ، ދެޕާޓީގެ ދެމެދުގައި ހުރި ޚިޔާލު ތަފާތުވުންތައް ފިލުވާލުމާ ބެހޭގޮތުން ވާހަކަ ދައްކާފައެވެ. އަދި ކުރިޔަށް އޮތް އާންމު އިންތިޚާބުގައި ދެޕާޓީން އެއްބަސްވާ އެއް ކެޑިޑޭޓެއް ނެރުމާ ބެހޭގޮތުންވެސް ވާހަކަ ދައްކާފައެވެ.\nމެލޭޝިއާގައި ކޯވިޑް19ގެ ހާލަތު މިހާރު ދަނީ ގޯސްވަމުންނެވެ. އަދި ސެޕްޓެމްބަރު މަހަށްފަހު، މެލޭޝިއާގައި ދަނީ އާދަޔާ ޚިލާފަށް ބާރު މިނުގައި ބަލި ފެތުރެމުންނެވެ. މިހަފްތާގެ ހުކުރރު ދުވަހު އެކަނިވެސް 60،000 މީހުންނަށްވުރެ ގިނައިން މެލޭޝިއާގައި ކޯވިޑް19 އަށް މީހުން ވަނީ ޕޮޒިޓިވް ވެފައެވެ.\nކޯވިޑް19, މުހުޔިއްދީން, މެލޭޝިއާ


ރާއްޖޭގައި މިވަގުތު ޖަހަނީ ކޮވިޝީލްޑް ވެކްސިން\nޖުމްލަ 90،865 މީހުން ކޮވިޑް-19ގެ ވެކްސިން ޖަހާފައިވޭ\nރާއްޖޭގައި ވެކްސިނޭޝަން ޕްރޮގްރާމް ފަށާފައި ވަނީ ފެބްރުއަރީ 1 ގައި\n24 ފެބްރުއަރީ 2021 | ބުދަ 22:42\nމަޖިލީހުގައި އާއްމުންނަށް ވެކްސިން ޖެހުން\nމުޅި ރާއްޖެއިން މިހާތަނަށް ޖުމްލަ 90،865 މީހުން ކޮވިޑް-19ގެ ވެކްސިން ޖަހާފައިވާ ކަމަށް އެޗްޕީއޭއިން އާންމުކުރި ތަފާސްހިސާބުތަކުން ދައްކައިފިއެވެ.\nއެޗްޕީއޭއިން ބުނީ ބުދަ ދުވަހު ރާއްޖެއިން ޖުމްލަ 5،755 މީހުން ވެކްސިން ޖަހާފައިވާ ކަމަށެވެ. އޭގެ ތެރެއިން 3،123 މީހުން ވެކްސިން ޖެހީ މާލެ ސަރަހައްދުންނެވެ. އަތޮޅުތެރެއިން ވެކްސިން ޖެހީ 2،632 މީހުންނެވެ. މިއާއެކު މާލެ ސަރަހައްދުން ވެކްސިން ޖެހި މީހުންގެ ޖުމްލަ 64،900ށް އަރާފައިވާއިރު އަތޮޅުތެރެއިން ވެކްސިން ޖެހީ 25،965 މީހުންނެވެ.\nމި މަހުގެ އެއް ވަނަ ދުވަހު މުޅި ރާއްޖޭގައި ގައުމީ ވެކްސިން ޖެހުމުގެ ކެމްޕޭނެއް ފަށާފައިވާއިރު، މިހާރު ރާއްޖޭގައި އުމުރުން 25 އަހަރުން މަތީގެ އެންމެނަށް ވެސް ވެކްސިން ޖެހޭނެއެވެ. އުމުރުން 18 އަހަރާއި 25 އަހަރާއި ދެމެދުގެ އުމުރުފުރައިގެ މީހުންގެ ތެރެއިން ދިގު މުއްދަތަކަށް ބޭސް ބޭނުންކުރާ މީހުންނަށް ވެސް ވެކްސިން ދޭން ވަނީ ނިންމާފައެވެ.\nމިދިޔަ ހޮނިހިރު ދުވަހުން ފެށިގެން ރާއްޖޭގައި ގަވާއިދާ ހިލާފަށް އުޅޭ ބިދޭސީންނަށްވެސް ވެކްސިން ޖަހަން ފަށާފައިވާއިރު އެ މަސައްކަތް ކުރިއަށް ގެންދަނީ މޯލްޑިވްސް ރެޑް ކްރެސެންޓުންނެވެ.\nކުންފުނިތަކާއި ކުޅިވަރު ކުލަބު ޖަމިއްޔާތަކާއި ފަތުރުވެރިކަމުގެ ހިދުމަތް ދޭ ތަންތަނާއި މަސްވެރިކަމާއި ދަނޑުވެރިކަމުގެ ދާއިރާއާ ގުޅުންހުރި މުވައްޒަފުން، ގުރޫޕު ވެކްސިނޭޝަނަށް ރަޖިސްޓްރީވުމުގެ ފުރުސަތުވެސް ވަނީ ހުޅުވާލާފައެވެ. މި ފުރުސަތު ހުޅުވާލާފައިވަނީ ހަތަރު ބަޔަކަށް ބަހާލައިގެންނެވެ. އެގޮތުން ކޮންމެ ގްރޫޕެއްގައިވެސް ހިމެނޭ މީހުން އެޕޮއިންޓްމަންޓް ހެއްދުމަށް ގުޅާނެ ވަކި އިދާރާއެއް ވަނީ ކަނޑައަޅާފައެވެ.\nމި މަހުގެ 1 ވަނަ ދުވަހުން ފެށިގެން ރައްޖޭގައި ވެކްސިން ޖެހުމުގެ ގައުމީ ކެމްޕެއިން ފަށާފައިވާއިރު، ކޮންމެ ހަފުތާއެއްގެވެސް ހުކުރު ފިޔަވައި މާލެ އަދި ހުޅުމާލޭގައި ހެނދުނު 9:00ން ހަވީރު 4:30ށް ވެކްސިން ދިނުމުގެ ކަންކަން ކުރިއަށް ދާނެއެވެ. އަދި ވިލިމާލޭގައި ހެނދުނު 9:00ން މެންދުރު 1:00ށް ވެކްސިން ޖެހުމުގެ ކަންކަން ކުރިއަށްދާނެ ކަމަށް އެޗްޕީއޭއިން ބުނެއެވެ. އަދި ރާއްޖޭގެ ހުރިހާ އަތޮޅަކަށް ވެކްސިން ފޮނުވާފައިވާ ކަމަށް ވެސް އެޗްޕީއޭއިން ވަނީ ބުނެފައެވެ.\nގައުމީ ކޮވިޑް-19 ވެކްސިން ޖެހުމުގެ ޕްރޮގްރާމް


ޗާޕްކުރުމުގެ ޚިދުމަތް 1 (އެކެއް) އަހަރު ދުވަހުގެ މުއްދަތަށް ހޯދުމަށް ބޭނުންވެއްޖެ\nމިކޮމިޝަނުން ދޭ މަޢުލޫމާތާއި އެއްގޮތަށް ޗާޕްކުރުމުގެ ޚިދުމަތް 1 (އެކެއް) އަހަރު ދުވަހުގެ މުއްދަތަށް ފޯރުކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\nޗާޕްކުރުމުގެ ޚިދުމަތް 1 (އެކެއް) އަހަރު ދުވަހުގެ މުއްދަތަށް ހޯދުން\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2020 ފެބްރުއަރީ 01 ވާ ހޮނިހިރު ދުވަހުގެ 10:30 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2020 ފެބްރުއަރީ 02 ވާ އާދީއްތަ ދުވަހުގެ 10:30 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސުންގަޑި: 02 ފެބުރުވަރީ 2020 1030


"Nivairoalhi" ge ticket vikkan fashaifi | Mihaaru\n"ނިވައިރޯޅި" ގެ ޕޯސްޓަރެއް: ފިލްމު ޕްރިމިއާ ކުރާނީ އަންނަ މަހުގެ3ވަނަ ދުވަހުގެ ރޭ.\n"ނިވައިރޯޅި"ގެ ޓިކެޓް ވިއްކަން ފަށައިފި\n20 ޑިސެމްބަރ 2018 - 14:086comments\nއަންނަ އަހަރު އަޅުވާ ފުރަތަމަ ދިވެހި ފިލްމު "ނިވައިރޯޅި" ގެ ޓިކެޓް މިއަދު އޮލިމްޕަހުން ވިއްކަން ފަށައިފި އެވެ.\nބަތަލާ އަދި ޕްރޮޑިއުސަރު ނިއުމާ މުހައްމަދު ބުނީ އޭނާގެ ވަދާއީ ފިލްމުގެ ޓިކެޓް މިއަދުން ފެށިގެން ކޮންމެ ދުވަހަކު ވެސް އޮލިމްޕަހުން މެންދުރު ފަހު 2:00 އިން ރޭގަނޑު 9:00 އަށް ވިއްކާނެ ކަމަށެވެ.\nއަންނަ މަހުގެ3ވަނަ ދުވަހުގެ ރޭ ޕްރިމިއާ ކުރާ "ނިވައިރޯޅި" ގެ ޕްރިމިއާ ޝޯގެ ޓިކެޓް 150ރ. އަށް ވިއްކާ އިރު، ދެން ހުރި ޝޯތަކުގެ ޓިކެޓް ވިއްކާނީ 100ރ. އަށެވެ.\n"މި ފަހަރު އަހަރެމެން ޓިިކެޓް ނޯޓެއް ނުކުރަން. އެހެންވެ އެކަމަށް ހާއްސަ ވަކި ނަމްބަރެއް ވެސް ނީންނާނެ. އޮލިމްޕަހަށް ގޮސްގެން ޓިކެޓް ގަނެވޭ ގޮތަށް ހަމަޖެހިފައި އިންނާނީ،" ނިއުމާ ބުންޏެވެ.\nއޭނާ ބުނީ އޮލިމްޕަހުގައި ކުލަގަދަ އިވެންޓަކާ އެކު ފިލްމު ޕްރިމިއާ ކުރުމަށް ފަހު، އަންނަ މަހުގެ5ވަނަ ދުވަހުގެ ރޭ ހދ. ކުޅުދުއްފުށީ ތިލަ ދެކުނު ސިނަމާގައި ވެސް ފިލްމުގެ ކުލަގަދަ ޕްރިމިއާއެއް ބާއްވާނެ ކަމަށެވެ. މީގެ އިތުރުން އަންނަ މަހުގެ ތެރޭގައި، މަދުވެގެން 30 ރަށެއްގައި "ނިވައިރޯޅި" ދައްކަން ވަނީ އަމާޒު ހިފައިފަ އެވެ.\n"ނިވައިރޯޅި" ގެ ޓްރެއިލާއެއް.\nމި އަހަރު އަޅުވަން ނިންމާފައި ފަހުން އަންނަ އަހަރަށް ފަސްކުރި "ނިވައިރޯޅި" އަކީ މޫމިން ފުއާދު ލިޔެ، ޑައިރެކްޓްކޮށްފައިވާ ފިލްމެކެވެ. މިއީ 2011 ގެ "ލޫދިފާ" އަށް ފަހު ސިނަމާ އަށް އަންނަ އޭނާގެ ފުރަތަމަ ފިލްމެވެ.\n"ނިވައިރޯޅި" އިން ނިއުމާއާ އެކު ފެނިގެންދާ ތަރިންގެ ތެރޭގައި ޔޫސުފް (ޔޫއްޕެ) ޝަފީއު، ޒީނަތު އައްބާސް، އިސްމާއީލް ޒާހިރު، މަރިޔަމް ޝަކީލާ އަދި އައިނިމަތު (އައިންތު) ރަޝީދާ، އައިމިނަތު ރިޝްފާ، އަހުމަދު ސައީދު، ނާޝިދާ (ނާއްކޮ) މުހައްމަދު، އަހުމަދު (އަޒޭ) އަޒްމީލް، މަރިޔަމް ހަލީމް، އަހުމަދު ޒިޔާ، އަޖްނާޒް އަލީ، އަހުމަދު އާސިމް އަދި އައިމިނަތު އިޝާލް ރަޝީދު ހިމެނެ އެވެ.\nއިތުރު ލިޔުންތައް މޫމިން ފުއާދު ދިވެހި ފިލްމް އިންޑަސްޓްރީ ނިއުމާ މުހައްމަދު އޮލިމްޕަސް ސިނަމާ


Council ge raeesun hovumuge furusathu rayyithunah libey gothah gaanoonu asaasee ah islaahu husha alhaifi | Mihaaru\nކުޑަހުވަދޫ ދާއިރާގެ މެމްބަރު އަހުމަދު އާމިރު. ކައުންސިލްގެ ރައީސުން ހޮވުމުގެ ފުރުސަތު ރައްޔިތުންނަށް ލިބޭ ގޮތަށް ގާނޫނު އަސާސީއަށް މިއަދު އޭނާ ވަނީ އިސްލާހު ހުށަހަޅުއްވާފައި. - ފޮޓޯ: މަޖިލިސް\nކައުންސިލްގެ ރައީސުން ހޮވުމުގެ ފުރުސަތު ރައްޔިތުންނަށް ލިބޭ ގޮތަށް ގާނޫނު އަސާސީއަށް އިސްލާހު ހުށަހަޅައިފި\n18 ޖުލައި 2016 - 22:389comments\nކުޑަހުވަދޫ ދާއިރާގެ މެމްބަރު އަހުމަދު އާމިރު ހުށަހެޅުއްވި އިސްލާހު ހުށަހެޅުއްވި ސަބަބެއްގެ ގޮތުގައި އޭނާ ވިދާޅުވީ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ނިޒާމަކީ ރައްޔިތުންގެ ބައިވެރިވުން ވީހާ ވެސް ބޮޑަށް އޮންނަ ނިޒާމަކަށް ހެދުމަކީ ކޮންމެހެން ކުރަން ޖެހޭ ކަމެއް ކަމަށެވެ.\nކައުންސިލްތަކުގެ ރައީސް އާއި ނައިބު ރައީސަކީ އެ ކައުންސިލެއްގައި ހިމެނޭ މެމްބަރުންގެ ސިއްރު ވޯޓަކުން އިންތިހާބުކުރާ ބައެއްގެ ގޮތުގައި އޮތުމަކީ ރައްޔިތުންގެ ޑިމޮކްރަސީގެ އުސޫލަށް ބަލާއިރު، އެންމެ ޑިމޮކްރަޓިކް ގޮތް ކަމުގައި ނުދެކޭ ކަމަށް ވެސް އާމިރު ވިދާޅުވި އެވެ.\nނަމަވެސް ރައްޔިތުންގެ ވޯޓަކުން ކައުންސިލްތަކުގެ ރައީސް އާއި ނައިބު ރައީސުން އިންތިހާބު ކުރުމަކީ އެންމެ ފުރިހަމަ ކައުންސިލެއް ގާއިމު ކުރެވޭނެ ގޮތް ކަމަށް ވެސް އާމިރު ފާހަގަކުރެއްވި އެވެ.\nރައްޔިތުންގެ މަޖިލީހުގެ މެމްބަރުންތަކެއް ޖަލްސާއެއްގައި. ގާނޫނު އަސާސީއަށް ހުށަހެޅި ދެ އިސްލާހުގެ ފުރަތަމަ ކިޔުން މިއަދު ވަނީ އިއްވާފައި. - ފޮޓޯ: މަޖިލިސް\nގާނޫނު އަސާސީގެ 231 ވަނަ މާއްދާގެ (ހ) އަށް ހުށަހެޅި އިސްލާހުގައި ވަނީ ކައުންސިލްތަކުގައި ހިމެނޭ މެމްބަރުން ޑިމޮކްރަސީގެ އުސޫލުގެ މަތިން އިންތިހާބު ކުރާނެ ގޮތް ގާނޫނުގައި ކަނޑައެޅިފައި އޮންނާނެ ކަމަށެވެ.\nގާނޫނު އަސާސީގައި މިހާރު އޮތް ގޮތުން ކައުންސިލްތަކުގައި ހިމެނޭނީ ހަމައެކަނި އެ ކައުންސިލަށް ނިސްބަތްވާ ސަރަހައްދުގެ ރައްޔިތުން ސިއްރު ވޯޓަކުން އިންތިހާބުކުރާ މެމްބަރުންނެވެ.\nލޯކަލް ކައުންސިލާއި ސިޓީ ކައުންސިލްތަކުގެ ރައީސް އާއި ނައިބު ރައީސް ހޮވުމުގެ ފުރުސަތު ރައްޔިތުންނަށް ލިބޭ ގޮތަށް ގާނޫނު އަސާސީއަށް އިސްލާހު ގެނައުމުގެ ބިލުގެ ފުރަތަމަ ކިޔުން މިއަދު ވަނީ އިއްވައިފަ އެވެ. ގާނޫނުއަސާސީއަށް ބަދަލު ގެނެވޭނީ މަޖިލީހުގެ ހަތަރު ބައިކުޅަ ތިން ބައި ވޯޓު ލިބިގެންނެވެ. އެއީ 54 މެމްބަރުންގެ ވޯޓެވެ.\nލޯކަލް ކައުންސިލްތަކުގެ އުމުރު ތިން އަހަރުގެ ބަދަލުގައި ފަސް އަހަރަށް ބަދަލު ކުރަން ގާނޫނު އަސާސީއަށް ގެނައި އިސްލާހުގެ ފުރަތަމަ ކިޔުން ވެސް މިއަދު ވަނީ އިއްވައިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ރަށު ކައުންސިލް އަތޮޅު ކައުންސިލް ސިޓީ ކައުންސިލް މެމްބަރު އަހުމަދު އާމިރު (ކުޑަހުވަދޫ) އެލްޖީއޭ


LIVE: Covid-19: Gina Gaumuthah Hulhuvaalanee - Vaguthu\nވެކްސިން ޖެހި އަދަދު ހަތަރު ލައްކައަށް އަރަނީ، ފައްސި މަދެއް ނޫން! -2ގަޑިއިރު ކުރިން\n1 މަސް ކުރިން ( ސެޕްޓެމްބަރު 27, 2021 )\nލ.ފޮނަދޫ މުޖުތަމައު ތެރެއިން އަނެއްކާވެސް ކޮވިޑް-19 ފެނިއްޖެެ\nBREAKING: Fonadhoo Mujuthamau Therein Anehkkaaves Covid Fenijjehttps://t.co/IuJvY4Vekr\nޏ. ފުވައްމުލައް ސިޓީން ކޮވިޑް-19ގެ ވެކްސިން ފުރިހަމަ ކުރާ މީހުންގެ ތެރެއިން ގުރުއަތުން ހޮވޭ ތިން މީހަކަށް އެ ސިޓީގެ ކައުންސިލުން ދޭން ނިންމާފައިވާ ފައިސާގެ އިނާމާއި ރެސްޓޯރެންޓް ވައުޗާ ގުރުއަތުން ހޮވުން ފަރާތްތަކަށް ހަވާލު ކޮށްފި\nFuvahmulah Vaccine Program: Guruathun Hovun Faraaiythakah Faisaage Inaam Dheefihttps://t.co/T9Q2ixbG7a\nTurkmenistan Gai Covid Eh Neh, Namaves Covid Gai Meehun Maruvanee https://t.co/EWwPGBwSJc\nކޮވިޑް-19 ފެތުރެން ފެށުމުން ގާތްގަނޑަކަށް މުޅި ދުނިޔެ މިދިޔަ އަހަރު ބަންދު ކުރިއެވެ. އެއަށްފަހު ދެން ގައުމުތައް ހުޅުވާލަން ފެށީ ވެސް އެގައުމުތަކަށް ދަތުރު ކުރާ މީހުން ދެހަފްތާ ދުވަހުގެ ކަރަންޓީން މުއްދަތެއް ފުރިހަމަ ކުރަން ޖެހޭ ގޮތަށެވެ. ނަމަވެސް ކޮވިޑުން ދިފާއު ވުމަށް ވެކްސިން ޖެހެމުންދާ ނިސްބަތައް ބަލާފައި މިހާރު ގިނަ ގައުމުތައް އަންނަނީ ވެކްސިން ފުރިހަމަ ކުރި މީހުންނަށް ހުޅުވާލަމުންނެވެ.\nވެކްސިން ފުރިހަމަ ކޮށްފައިވާ މީހުންނަށް ހުޅުވާލާފައިވާ ގައުމުތަކުގެ ތެރޭގައި އެމެރިކާ، ކެނެޑާ، ކިއުބާ، ކެރީބިއަން، ބަހާމާސް، ޑޮމިނިކާ، ޑޮމިނިކަން ރިޕަބްލިކް، ހެއިޓީ، ޖެމެއިކާ، އަލްބޭނިއާ، އަރްމޭނިއާ، އަޒަރުބައިޖާން، ބެލަރޫސް، ބެލްޖިއަމް، ކްރޮއޭޝިއާ، ސައިޕްރަސް، ޗެކްރިޕަބްލިކް، ޑެންމާކް، ޖަރުމަންވިލާތް، ގްރީސް، އިޓަލީވިލާތް ހިމެނެއެވެ.\nކުރިއަށް އޮތް ދުވަސްތަކުގައި އަދި އިތުރު ގައުމުތައް އަންނަނީ ހުޅުވާލަން ތައްޔާރުވަމުންނެވެ. ސިންގަޕޫރާއި ތައިލެންޑް ދާދި އަވަހަށް ހުޅުވާލާނެ ކަމަށް ބެލެވެއެވެ. އޭގެ އިތުރުން އިންޑިއާ އިން ވެސް އަންނަނީ އެގައުމަށް ދަތުރު ކުރުމުގައި ލުއިތަކެއް ދިނުމަށް ތައްޔާރުވަމުންނެވެ.\nމިހާރު ކޮވިޑްގެ ހާލަތު އޮތް މިންވަރަށް ބަލާއިރު ސައިންސްވެރިން އުއްމީދު ކުރަނީ ހާލަތު އިތުރަށް ގޯސް ނުވާނަމަ އަންނަ އަހަރުގެ ފުރަތަމަ ކުއާޓާގައި ގިނަ ގައުމުތަކެއް ހުޅުވާލެވޭނެ ކަމަށެވެ. ނަމަވެސް ކޮވިޑް ވައިރަސް އަކީ ވެސް އެހެން ވައިރަސްތަކެކޭ އެއްގޮތައް ބަދަލުތަކެއް އަންނަމުންދާ ވައިރަސް އަކަށްވުމުން ހާލަތައް އަތުވެދާނެ ބަދަލެއް ބުނާކަށް ނޭނގެއެވެ.\nBREAKING NEWS: Ithuru 72 Meehun Covid Ah Fassivejje https://t.co/SRijubEkti\nސެޕްޓެމްބަރު 27, 2021 19:32\nއަހަންނަށް މައުލޫމާތު ލިބިފައިވާ ގޮތުގައި ތިއީ އިންޑިއާ މީހެއް.


Kiyavaa nudheveythee school gai dhanduverikan kuranee\nކިޔަވާ ނުދެވޭތީ ސްކޫލްގައި ދަނޑުވެރިކަން ކުރަނީ\nސްކޫލް ހިމެނޭ ސަރަހައްދުގައި ދަނޑުވެރިކަން ކުރަނީ\nއިންޑިޔާގެ ކަރުނާޓަކާގެ ސްކޫލެއްގައި އޮތް ހުސް ބިމުގައި ދަނޑުވެރިކަން ކުރަން ފަށައިފި އެވެ. އަދި އެ ސްކޫލްގެ ކްލާސްރޫމްތައް ދަނޑުހެއްދުމާ ބެހޭ ތަކެތި ބެހެއްޓުމަށާއި ވޯކްޝޮޕްގެ ގޮތުގައި ދަނީ ބޭނުން ކުރަމުންނެވެ.\nސްކޫލް މެނޭޖްމަންޓާއި ޓީޗަރުން މިހާރު ގެންދަނީ ސްކޫލް ތެރޭގައި އެކި ކަހަލަ މާމެލާމެއްޔާއި ތޮޅި، ބަށި، މިރުސް ފަދަ ތަކެތި ހައްދަމުންކަމަށް ދަ ހިންދޫ ނޫހުގައިވާ ރިޕޯޓެއްގައި ބުނެފައި ވެއެވެ.\nކޮރޯނާވައިރަހުގެ ސަބަބުން ލޮކްޑައުންކޮށް ސްކޫލްގައި ކިޔަވާދިނުން ހުއްޓިފައި އޮންނަތާ އަށެއްކަ މަސް ދުވަސް ވެފައިވާއިރު އެ ސްކޫލްގައި މަސައްކަތްކުރި ޓީޗަރުންނާއި އެހެނިހެން މުވައްޒަފުންނަށް މުސާރަ ނުލިބި އެމީހުންގެ އަތްމަތި ވަނީ ވަރަށް ދަތިވެފަ އެވެ. ސްކޫލަށް ކުދިން ނުގެންނާތީ އެ ކުދިން އަތުން ފީ ނެގޭނެ ގޮތެއް ނުވެ މުސާރަ ވެރިންނަށް މުސާރަ ދެވޭނެ ގޮތެއް ވެސް ވަނީ ނެތިފަ އެވެ.\nއެހެންވެ ފަޅުވެފައިވާ ސްކޫލް ގޯތި ތެރެ އެކަށީގެންވާ ރަނގަޅު ގޮތަކަށް ބޭނުންކުރަން ސްކޫލްގައި މަސައްކަތްކުރާ ފަރާތްތަކުން ނިންމީ އެވެ. ފައިސާ ނުލިބޭތީ ސްކޫލްގެ ޓީޗަރުންނާއި ވަރަށް ތައުލީމީ މީހުން ވެސް މިހާރު ވަރަށް އާދައިގެ ކުދި ކުދި މަސައްކަތްތައް ކުރަމުންދާ ކަމަށް މި ރިޕޯޓުގައި ބުނެފައި ވެއެވެ. އެގޮތުން ބައެއް މީހުން މަގުމަތީގައި ތިބެ މޭވާ އާއި ތަރުކާރީ ފަދަ ތަކެތި ވެސް ވިއްކާ އުޅެ އެވެ.\nޓެމިލް ނާޑޫގެ ވެސް ބައެއް ސްކޫލްތަކުގައި މިހާރު އޯގަނިކް ފާމިންގެ މަސައްކަތް ދަނީ ކުރަމުންނެވެ.


Umurun 14 aharuge kujjaku ves governor kamah | Mihaaru\nވާމަންޓުގެ ގަވަރުނަރު ކަމަށް ކުރިމަތިލި 14 އަހަރުގެ އީތަން.\nއުމުރުން 14 އަހަރުގެ ކުއްޖަކު ވެސް ގަވަރުނަރު ކަމަށް\n15 އޯގަސްޓް 2018 - 15:44\nވާމަންޓް (އޮގަސްޓް 15) - އުމުރުން 14 އަހަރުގެ އެމެރިކާ ކުދިންނާ ޚިލާފަށް އީތަން ސޮނެބޯން އިޚްތިޔާރު ކުރީ އެހެން މަސައްކަތެކެވެ.\nސްކޫލް ކުއްޖެއްގެ ގޮތުގައި ހުރެ އޭނާ ވިސްނީ އެމެރިކާގެ އިރުއުތުރުގެ ސްޓޭޓް ވާމަންޓުގެ ގަވަރުނަރު ކަމަށް ވާދަކޮށް ސިޔާސީ ދާއިރާ އަށް ވަންނާށެވެ. އެކަމަށް އޭނާ އަށް ގާނޫނީ ހުރަހެއް ނެތެވެ. ވާމަންޓުގެ ގަވަރުނަރު ކަމަށް ވާދަކުރުމަށް އުމުރުގެ ވަކި ލިމިޓެއް އެ ސްޓޭޓުގެ ގާނޫނުތަކުގައި ކަނޑައަޅައިފައެއް ނުވެ އެވެ. ހަމައެކަނި ޝަރުތަކީ އެ ސްޓޭޓުގައި ހަތަރު އަހަރު ދުވަހު އުޅުމެވެ. އީތާން އުފަންވީއްސުރެ ދިރިއުޅެފައި ވަނީ ވާމަންޓުގަ އެވެ. އެހެންވެ އޭނާގެ ޝަރުތު ފުރިހަމަވެ އެވެ.\nއީތަންގެ ވެބްސައިޓުގައި ބުނެފައިވާ ގޮތުގައި އޭނާ އަކީ މެދު ފަންތީގެ އާއިލާތަކާއި މަސައްކަތްތެރިންގެ ހައްގުތައް ރައްކާތެރި ކުރުމުގެ ޗެމްޕިއަނެކެވެ. ސްޓޭޓުގެ ސިއްހީ، ތައުލީމީ އަދި އިގްތިސާދީ ހާލަތު ރަނގަޅު ކުރާނެ ގޮތް އޭނާގެ ވިސްނުމުގައި އެބަހުރި ކަމަށް ދަނީ ބުނަމުންނެވެ.\n"އަޅުގަނޑަށް ހީވަނީ ވާމަންޓުގެ ރައްޔިތުން ބޭނުންވާ ބަދަލު ގެނެވޭނެ ހަމައެކަނި ކެންޑިޑޭޓަކީ އަޅުގަނޑުހެން،" ކެމްޕޭނުގައި އެ ކުއްޖާ ބުނެފައިވެ އެވެ.\nޑިމޮކްރެޓިކް ޕްރައިވަރީ އަށް އީތަން ނުކުމެފައި ވަނީ ވަރަށް ތަޖްރިބާކާރު މީހުންނާ ވާދަކުރުމަށެވެ. އުމުރުން ޅަ ކުއްޖެއް ނަމަވެސް އޭނާގެ ސިޔާސީ ފިކުރު ގިނަ ބަޔަކަށް ކަމުދިޔަ ނަމަވެސް ވާމަންޓުގެ ގާނޫނު ހަދާ މަޖިލީހުގެ މެންބަރުން މިހާރު ދަނީ ގަވަރުނަރު ކަމަށް ކުޑަ ކުދިން ކުރިމަތި ނުލެވޭ ގޮތް ހަދަން ވިސްނަމުންނެވެ.\nއީތާން ކިތަން މަސައްކަތެއް ކުރި ނަމަވެސް އިއްޔެގެ ޕްރައިމަރީ ވަނީ އޭނާ އަށް ގެއްލިފަ އެވެ. ޕްރައިމަރީ ކާމިޔާބު ކުރި ކްރިސްޓީން ހަލްކުއިސްޓް، ނޮވެމްބަރު މަހު އޮންނަ އިންތިޚާބުގައި ވާދަކުރަން ޖެހޭނީ ރިޕަބްލިކަން ކެންޑިޑޭޓް ފިލް ސްކޮޓްއާ އެވެ. އޭނާ އަކީ ވާމަންޓުގެ މިހާރު ވެސް ގަވަރުނަރެވެ.


Ajay Devgn ge bappa maruvejje | Mihaaru\nއަޖޭ ދޭވްގަންގެ ބައްޕަ މަރުވެއްޖެ\n27 މެއި 2019 - 14:50 8 comments\nބޮލީވުޑްގެ މަޝްހޫރު އެކްޓަރު އަޖޭ ދޭވްގަންގެ ބައްޕަ، ކުރީގެ އެކްޝަން ޑައިރެކްޓަރު ވީރޫ ދޭވްގަން މިއަދު މަރުވެއްޖެ އެވެ.\nބަލިވެ އުޅޭތާ ގިިނަ ދުވަސްތަކެއް ފަހުން ވީރޫ މަރުވި އިރު އުމުރަކީ 77 އަހަރެވެ. އޭނާއަކީ ހިންދީ ސިނަމާ އިން އެންމެ ފާހަގަކޮށްލެވުނު އެއް އެކްޝަން ޑައިރެކްޓަރެވެ. ވީރޫ އެކްޝަން މަންޒަރުތައް ކޮރިއޯ ހެދި ފިލްމުތަކުގެ އަދަދު 150 އަށް ވުރެ ގިނަ އެވެ.\nވީރޫ ވަނީ 1999 ވަނަ އަހަރު ފިލްމެއް ވެސް ޑައިރެކްޓްކޮށްފަ އެވެ. އެއީ ދަރިފުޅު އަޖޭ އާއި އަމީތާބް ބައްޗަން އާއި މަނީޝާ ކޮއިރަލާ އަދި ސުޝްމިތާން ސެން މުހިއްމު ރޯލްތައް ކުޅުނު "ހިންދުސްތާން ކީ ކަސަމް" އެވެ.\nވީރޫ ޕްރޮޑިއުސް ކުރި ފިލްމުތަކުގެ ތެރޭގައި އަޖޭ އާއި އަންހެނުން ކާޖޮލް އަދި މަހީމާ ޗައުދަރީ 1999 ގައި ކުޅުނު ފިލްމު "ދިލް ކިޔާ ކަރޭ" އާއި 1986 ގައި ޖީތެންދުރާ ކުޅުނު "ސިންގާސަން" ފާހަގަކޮށްލެވެ އެވެ.\nވީރޫގެ މަރުގެ ހަބަރާ އެކު އާއިލާ އަށް އެތައް ބަޔަކު މިހާރު ތައުޒިޔާ ކިޔަމުން އަންނަ އިރު މިއަދު ހަވީރު އޭނާގެ ޖަނާޒާ ބާއްވަން ވަނީ ހަމަޖެހިފަ އެވެ.\nއަޖޭގެ އިތުރުން ވީރޫގެ ތިބެނީ ތިން ދަރިންނެވެ. އެއީ އަނިލް އާއި ނީލަމާއި ކަވީތާ ދޭވްގަން އެވެ.


» މޯބައިލް ފޯނުގެ ރިންގް ޓޯން އަކަށް ޤުރުއާން ލުން\nކީރިތި ޤުރްއާނަކީ ﷲގެ ކަލާމްފުޅެވެ. އެ ޤުރްއާން ކިޔެވުމާއި އަޑުއެހުމަކީ ގިނަގުނަ ސަވާބާއި ދަރުމަ ލިބޭ ކަމެކެވެ. މޯބައިލް ފޯނަކީ އަބަދާ އަބަދުހެން ތިމާއާއެކު ގެންގުޅޭ އެއްޗެކެވެ. ފާޚާނާ ފަދަ ތަންތަނަށް ވަދެ އުޅޭއިރުވެސް ފޯނު ޖީބުގައި އޮންނަ ފަހަރު ގިނައެވެ. ފާޚާނާގައި ޤުރްއާނާއި ﷲގެ އިސްމުފުޅުތަކާއި އެހެނިހެން ދުޢާތައް ކިޔުމަކީ އަދި އަޑުއެހުމަކީ ރަނގަޅު ކަމެއް ނޫނެވެ. ހަމަ އެހެންމެ، ރިންގު ވަމުންދާ ވަގުތެއްގައި ފޯނު ނަގާއިރު އާޔަތުގެ މެދު ތެރެއިން މެދުކަނޑާލެވުމުން ނުބައި މާނައެއް އައުމަކީވެސް އެކަށީގެންވާ ކަމެކެވެ.\n» ޖަޕާނަށްއައި ޒަލްޒަލާއާއި ސުނާމީގެ މައްޗަށް “ދެ ލޮލުން” ބަލާލުމެއް: ސުނާމީ އިން ރައްކާތެރިވެގެންވާ ދިވެހިރާއްޖެއެއް ބިނާ ކުރަމާތޯއެވެ؟\nދިވެހި ރާއްޖެއަށް ޒިޔާރަތް ކުރެއްވި “ޕްރިންސް އޮފް ޓްރެވެލަރސް” ގެ ނަމުން މަޝްހޫރުވެފައިވާ މުސްލިމް ސައްޔާޙު އަބޫ ޢަބްދުﷲ މުޙައްމަދު ބުނި ޢަބްދުﷲ އަލް ލަވާޠީ އަލް ތަންޖީ އިބްނު ބަޠޫޠާވެސް ފާހަގަ ކުރައްވާފައިވާ ހަތިޔާރެވެ. އޭނާ ލިއުއްވާފައިވަނީ ދިވެހިންނަކީ ދުޢާ އިޖާބަ ކުރެއްވޭ ބައެއް ކަމާއި ދިވެހިން ސަލާމަތުން ދެމިތިބީ އެމީހުންގެ ދުޢާގެ ސަބަބުން ކަމެވެ.\n» މިއަދުގެ މުޖުތަމަޢުގައި އަންހެންކަނބަލުން\nއަންހެންކަނބަލުންނަށް މުޖުތަމަޢަށް ޚިދްމަތް ފޯރުކޮށްދިނުމުގައާއި ހަމަ އެހެންމެ މުޖްތަމަޢުގެ ދުރުރާސްތާގެ ކުރިއެރުމަށް މަސައްކަތްކޮށްދެވޭނެ މިންގަނޑުތައް ބަޔާންކޮށްދީ އިސްލާމްދީނުގެ އަސާސްތަކާއި ފުށޫއަރާ ކަންކަމުން ހޭލުންތެރިކޮށް ހެޔޮލަފާ ޞާލިހު މުޖުތަމަޢަކަށް ހެދުމަށް ޤައުމުގެ އެންމެހައި ފަރުދުންގެ ހައްޤުގައި މަސައްކަތް ކުރަން އެބަޖެހެއެވެ.\n» އިނގިރޭސި “މެގްނަ ކާރޓަރ” އަށް ވުރެ މަތީ ދަރަޖައެއް ޚުޠުބަތުލް ޥަދާޢަށް ލިބިގެންވޭ!!\n“މެގްނަ ކާޓަރ” އަށްވުރެ 583 އަހަރު ކުރިން، މުޅި ދުނިޔެއަށް އިންސާނީ ޙައްޤުތަކާއި މިނިވަންކަމާއި އަދިވެސް ހުޅަނގުގެ ޤައުމުތަކުން ‘އިހަކަށްދުވަހު’ ޤަބޫލުކުރަންފެށި އެތައް އެތައް ކަމެއްގެ ފުރިހަމަ ލާމަސީލު މިންގަނޑެއް ނުވަތަ “ބެންޗްމާރކް”އެއް ވަނީ ޢާލަމްތަކަށް ރަޙްމަތެއްކަމުގައި މާތް ﷲ ފޮނުއްވި ކައު އިތުރު ރަސޫލާ ޞައްލަﷲ ޢަލައިހި ވަސައްލަމް ޚުޠުބަތުލް ޥަދާޢުގައި މުޅި ދުނިޔެއަށް އިޢުލާން ކުރައްވާފައެވެ. އަދި އެކަލޭގެފާނުގެ ދިރިއުޅުމުގައި އެ ކަންތައްތައް ޢަމަލީ ގޮތުން އޭގެ ކުރިން ދައްކުވައިދީފައެވެ.\n» މޯލްޑިވްސް އިސްލާމިކް ބޭންކުގެ އިންތިޒާރީގައި ދިވެހިން\nޒަމާނުއްސުރެ ދިވެހިންނަށް ފެންނަން ހުރި ބޭންކު ތަކުގެ ސިސްޓަމަކީ ރިބަވީ ސިސްޓަމް ތަކެކެވެ. އެކަމާހުރެ، އެ ބޭންކުތަކުން ލޯން ނެގުން އެއީ ޙަރާމްކަމެއްކަން، އިސްލާމްދީނުގެ އަޞްލުތަކުގެ އަލީގައި ދީނުގެ ބޮޑެތި ޢިލްމުވެރިން ބަޔާން ކުރެއްވިއެވެ. ޢިލްމުވެރިންގެ ބަޔާން ކުރެއްވުމަށް ބޯލަނބައި ގިނަބަޔަކު ދިޔައީ ރިބަވީ ބޭންކުތަކުގެ ލޯންތަކާއި އެއްކިބާވެ، ﷲ އަށްޓަކައި ރިބާއަށް ނޫނެކޭ ބުނަމުންނެވެ. އެގޮތުން ތިމާމެން ކުރަން ބޭނުންވާ ގިނަ ކަންތައްތަކެއް، މި ރިބަވީ ބޭންކުތަކާހެދި ނުކުރެވުނު ކިތަންމެ މީހުން މިދިވެހި ބިމުގައި ވެއެވެ.\n» އިޖްތިމާޢީ ޢަދާލަތު ޤާއިމުކުރުމަށްޓަކައި ފަރުޟު ޒަކާތުގެ މުހިއްމުކަން\nއިސްލާމީ މުޖްތަމަޢު ހަރުދަނާ މުޖްތަމަޢެއްގެގޮތުގައި ދެމިއޮތުމަށްޓަކައި ގިނަގުނަ ކަންތައްތަކެއް ދީނުގައި ކަނޑައެޅިފައިވެއެވެ. މީގެ ތެރެއިން އެންމެ މުހިއްމު އެއްކަމަކީ ފަރުޟު ޒަކާތް އަދާކުރުމެވެ. ކަމުގެ މުހިއްމުކަމުން އެއީ ދީނުގެ ރުކުނެއް ކަމުގައި ކީރިތިވަންތަ الله ވަނީ ކަނޑައަޅުއްވައިފައެވެ. އެހެންކަމުން، ޒަކާތް ވާޖިބުވާވަރުގެ ތަނަވަސްކަން ހުރި މީހެއްނަމަ، އެ މީހެއްގެ މުދަލުން ޒަކާތް ދައްކަންޖެހޭނެއެވެ. ނޫންނަމަ އެ މީހެއްގެ ދީން ފުރިހަމައެއް ނުވާނެއެވެ.\n» ދިރާސީ އާހަރަށް މަރުޙަބާ ކިޔަމެވެ.\nދިރާސީ އާހަރަށް މަރުޙަބާ ކިޔަމެވެ. އަދި މިއަހަރަކީ ހުރިހާ ދަރިވަރުންނަށް ބާއްޖަވެރި އަހަރެއްކަމުގައި ލެއްވުން އެދި ކީރިތިވަންތަ ﷲއަށް ދުޢާ ދަންނަވަމެވެ. މިފަދަ ވަގުތެއްގައި ދަރިންނަށް ތަރުބިޔަތު ދިނުމުގައި ވިސްނަންޖެހޭ މުހިއްމު ބައެއް ކަންތަކުގެ މައްޗަށް އަލިއަޅުވާލުމަކީ މުނާސަބު ކަމެއްކަމުގައި ދެކެމެވެ. ތަޢުލީމާއި ތަރުބިޔަތުގެ އަމާޒަކަށް ވާންވާނީ ޤައުމާއިގެން ކުރިޔަށް ދާނޭ ހަރުދަނާ ދަރިންތަކެއް އުފެއްދުމެވެ. މިފަދަ ދަރިންތަކެއް އުފެއްދޭނީ، އެކުދިންނަކީ ހަރުދަނާ ޢަޤީދާއެއްގެ އަހްލުވެރި، ރިވެތި އިސްލާމީ ރިވެތި އަޚްލާޤުން ޒީނަތްތެރިވެގެންވާ، ކާބަފައިން އަޅުގަނޑުމެންނާ ހަމަޔަށް ގެނެސްދީފައިވާ އަމާނާތަކީ ކޮބައިކަން ދަންނަ، ޤައުމަށް ވަފާތެރި ބަޔަކަށް ހެދިގެންނެވެ.\n» ދީނީ ޢިލްމުވެރިންނަށް ސިޔާސަތު ނޭނގޭނަމަ ދެން އެނގޭނީ ކޮންބަޔަކަށް ހެއްޔެވެ؟\n» ފޭސްބުކް - އިސްލާމްދީނުގެ ޢިލްމު ފެތުރުމުގައި ބޭނުންކުރައްވާށެވެ.\nއަޅުގަނޑުމެންގެ ތެރެއިން މީހަކު ޒިޔާރަތްކުރި ވެބްސައިޓަކުން ޢިބްރަތްތެރި ލިޔުމެއް ނުވަތަ ޕޯސްޓަރެއް ނުވަތަ ވާހަކައެއް ފެނިއްޖެއެވެ. ހަމަ އެލިޔުމެއް ނުވަތަ ވާހަކައެއް ނުވަތަ ޕޯސްޓަރެއް، ކިޔުމާއެކު އެހެން މީހުންނަށް އޭގައިވާ ހެޔޮ ފޯރުކޮށްދިނުމުގެ ވިސްނުން ހުރުމަކީ އެއީ އެންމެ ރަނގަޅު ގޮތެވެ. މިޙަދީޘަށް ޢަމަލު ކުރުމުގެ ބޭނުމުގައެވެ. "ތިޔަބައިމީހުންގެ ތެރެއިން އެމީހެއްގެ އަޚާއަށް ފައިދާކުރަނިވި ފަދަ ކަމެއް ކުރުމުގެ ކުޅަދާނަކަން ލިބިގެންވާމީހާ ފަހެ އެކަން ކޮށްދޭށެވެ".\n» ނަމާދު ޤާއިމު ކުރުމާމެދު ޤުރްއާނުގައި އައިސްފައިވާ ތަރްޣީބުގެ ބަސްފުޅުތައް\nހަމަކަށަވަރުން މުއުމިނުން ކާމިޔާބު ހޯދައިފިއެވެ. އެމީހުންނަކީ އެމީހުންގެ ނަމާދުގައި ބިރުވެތިވާ މީހުންނެވެ. އަދި އެބައިމީހުންނަކީ އެބައިމީހުންގެ ނަމާދަށް ރައްކައުތެރިވާ މީހުންނެވެ.ސުވަރުގޭގެ ވާރުތަވެރިންނަކީ ހަމަ އެއީއެވެ. އެބައިމީހުންނީ ސުވަރުގޭގެ ފިރުދައުސުކީ ގަނޑުވަރަށް ވާރުތައަރާނޭ މީހުންނެވެ. އެތާގައި އެމީހުން ދެމި ތިބޭނެއެވެ.


އައްޒުބައިރު ބުން އަލްޢައްވާމް رضي الله عنه (3) – DhiSalafiyyah\n11/02/2013 ސިޔަރަތާއި ތާރީޚް, ޞަޙާބީންއައްޝައިޚު ޢަބްދުﷲ އާމިރު\nرسول الله صلى الله عليه وسلم، އައްޒުބައިރު رضي الله عنه އަށް ތަޢުރީފުކުރައްވާ މިންވަރާއި، އެކަލޭގެފާނުދެކެ ވެލައްވާ ލޯބިފުޅު ވަރަށްވެސް ބޮޑެވެ. އެއްފަހަރަކު އެކަލޭގެފާނު ޙަދީޘްކުރެއްވިއެވެ. ” ހަމަކަށަވަރުން ކޮންމެ ނަބިއްޔަކަށްވެސް حواري އެއް ވެއެވެ. ތިމަންކަލޭގެފާނުގެ حواري އަކީ زبير بن العوام އެވެ. ” \nއެކަލޭގެފާނު ޚާއްޞަވަނީ އެކަލޭގެފާނަކީ ހަމައެކަނި رسول الله صلى الله عليه وسلم ގެ ދެބެންގެ ދެދަރި ބޭކަލަކަށްވާތީ ނުވަތަ އަސްމާ ބިންތި އަބޫބަކުރު ގެ ފިރިކަލުންނަށް ވާތީއެއްނޫނެވެ. އެހެނެއްކަމަކު، އެކަލޭގެފާނަކީ ހިއްވަރުފުޅުގަދަ، ޖެހިލުންކުޑަ، ކެރޭ،ދީލަތިފުޅު އަދި ތަޤުވާވެރި ބޭކަލެކެވެ. އެކަލޭގެފާނުގެ ޖާނާއި މާލުން ﷲގެ މަގުގައި ޤުރުބާންވެވަޑައިގެން ބޭފުޅެކެވެ.\nއެކަލޭގެފާނު އުޅުއްވީ އަބުރުވެރި ދިރިއުޅުއްވުމެކެވެ. އެކަލޭގެފާނުގެ މާތް ޞިފަތައް ނުހަނު ގިނަގުނައެވެ. އެކަލޭގެފާނުގެ ހިތްވަރުފުޅު ގަދަކަމާއި، އެކަލޭގެފާނުގެ ދީލަތިފުޅުކަމަކީ ގުޅިލާމެހިފާއިވާ ދެކަންތަކެވެ. އެކަލޭގެފާނަކީ ކާމިޔާބު ވިޔަފާރިއެއް ކުރެއްވި ބޭފުޅެކެވެ. ނަމަވެސް އެކަލޭގެފާނު އެއިން ލިބިވަޑައިގެން ހުރިހާއެއްޗެއް ހޭދަކުރެއްވީ الله سبحانه وتعالى ގެ މަގުގައެވެ. އެކަލޭގެފާނު ﷲ އަށް ކުރައްވާ އިތުބާރަކީ އެކަލޭގެފާނުގެ ދީލަތިފުޅުކަމާއި، ހިތްވަރުފުޅުގަދަކަމުގެ ސިއްރެކެވެ.\nޖަމަލު ހަނގުރާމައިގެ ދުވަހު އެކަލޭގެފާނަށް ހަނގުރާމަޔާއި ދުރުހެލިވެވަޑައިގެން ހުންނެވުން އެއީ އެންމެ ރަނގަޅު ގޮތެއްކަމުގައި ވިސްނިވަޑައިގެން އެގޮތަށް ނިންމެވިއެވެ. ނަމަވެސް މުޖުތަމަޢުގައި ފިތުނަފަސާދަ އުފެއްދުމަށް ފެންބޮވައިގެންފައިވާ ޖަމާޢަތެއް އެކަލޭގެފާނުގެ ފަހަތަކުން ނުނެއްޓުނެވެ. އެންމެ ފަހުން އެކަލޭގެފާނު ނަމާދަށް ހުންނަވަނިކޮށް ހައްދުފަހަނައަޅާފައިވާ ނުލަފާ މީހަކު އައިސް އެކަލޭގެފާނު ޝަހީދުކޮށްލީއެވެ.\nމިނުލަފާ ޤާތިލު ދެން ދިޔައީ ޢަލީގެފާނުގެ އަރިހަށެވެ. އޭނާ ހީކުރީ އައްޒުބައިރު رضي الله عنه ގެ މަރުގެ ޚަބަރުލިބިވަޑައިގެން އަދި އެކަލޭގެފާނު އަތުން ގެނައި ކަނޑި ޢަލީގެފާނަށް ދެއްވުމުން އެކަލޭގެފާނު އެކަމާ އުފާފުޅު ކުރައްވާނެކަމަށެވެ. ނަމަވެސް علي رضي الله عنه އަށް ޒުބައިރުގެފާނުގެ ޤާތިލް އައިސް ހުރިކަން އެނގިވަޑައިގަތުމުން ވިދާޅުވިއެވެ. ” ޞަފިއްޔާގެ ދަރިކަލުންގެ ޤާތިލަށް ނަރަކަ ހުރިކަމުގެ އިޢުލާން ކުރާށެވެ. ” އަދި އެކަލޭގެފާނަށް الزبير ގެ ކަނޑިކޮޅު ފެނިވަޑައިގަތުމުން އޭގައި ބޮސްދެއްވައި ވިދާޅުވިއެވެ. ” ކަނޑިއެކެވެ. އެކަނޑީގެ ސާހިބާ رسول الله صلى الله عليه وسلم ގެ ހިތާމަތައް އެތައް ދުވަހެއް ވަންދެން ދުރުކުރިއެވެ. “\nއަހުރެމެން އައްޒުބައިރު رضي الله عنه އާ ބެހޭގޮތުން ދައްކަމުން މިއައި ވާހަކަ ނިންމާލުމަށްޓަކައި އިމާމް علي رضي الله عنه ގެ މިބަސްފުޅަށްވުރެ ރަނގަޅީ ވަކި ކޮން ބަސްފުޅެއް ހެއްޔެވެ؟\nرسول الله صلى الله عليه وسلم ގެ މާތް ޞަޙާބީއަށް ސަލާމާއި ﷲ ގެ ރުއްސެވުން ލައްވާށިއެވެ.\n حواري: އަކީ އެމީހެއްގެ ގާތުގައި އެންމެ ޚާއްޞަ މީހުންނެވެ.


Covid ge therey gai beyvvi inthikhaabun Modi ge party ah naakaamiyaabu | Mihaaru\nކޮވިޑުގެ ތެރޭގައި ބޭއްވި އިންތިޚާބުން މޯދީގެ ޕާޓީ އަށް ނާކާމިޔާބު\nއިންތިޚާބު ކާމިޔާބުކުރީ މޯދީގެ ސިޔާސީ ވާދަވެރިޔާ ބާނަރްޖީގެ ޕާޓީން. --ފޮޓޯ:ގެޓީ އިމޭޖަސް\n03 މެއި 2021 - 13:44\nނިއު ދިއްލީ (މެއި 3) - ކޮވިޑުގެ މަރުތަކާއި ޕޮޒިޓިވްވާ މީހުން ރެކޯޑް އަދަދުތަކުން މަތިވަމުން ދަނިކޮށް ބޭއްވި އިންޑިއާގެ އިންތިޚާބުން ބޮޑުވަޒީރު ނަރެންދުރަ މޯދީގެ ޕާޓީ އަށް ނާކާމިޔާބުވެއްޖެ އެވެ.\nވެސްޓް ބެންގާލްގެ ސްޓޭޓް އެސެމްބްލީ އިންތިޚާބު ކާމިޔާބު ކުރުމަށް މޯދީގެ ބީޖޭޕީން ވަރަށް ބޮޑަށް ކެމްޕޭން ކުރި އެވެ. ނަމަވެސް މޯދީ އަށް ފާޑުވިދާޅުވަމުން ގެންދަވާ މަމާތާ ބާޖަރްޖީގެ ޕާޓީން ވަނީ ފަސޭހަކަމާ އެކު އިންތިޚާބު ކާމިޔާބުކޮށްފަ އެވެ.\nއިންޑިއާގައި ހަލުވިކަމާ އެކު ކޮރޯނާވައިރަސް ފެތުރެމުން ދިޔަ ނަމަވެސް ބަލި ކޮންޓްރޯލް ކުރުމަށް ސަމާލުކަން ނުދީ އިންތިޚާބަށް ހުރިހާ ކަމެއް ހުސްކުރެއްވުމުން މޯދީ އަށް ވަނީ ވަރަށް ބޮޑަށް ފާޑުކިޔުންތައް އަމާޒުވެފަ އެވެ.\nއިންޑިއާގައި ތިން ލައްކަ އިން މަތިން ޕޮޒިޓިވްވަމުންދާތާ މިހާރު 10 ދުވަސްވެއްޖެ އެވެ. އާދިއްތަ ދުވަހު ވަނީ ރެކޯޑް އަދަދެއް ކަމަށްވާ 3،689 މީހުން މަރުވެފަ އެވެ. މިއަދު އެކަނިވެސް ވަނީ 360،000 މީހުން ޕޮޒިޓިވްވެ 3،417 މީހުން މަރުވެފަ އެވެ.\nކޭސްތައް އިތުރުވުމުގެ ސަބަބެއް ކަމަށް ބުނެފައި ވަނީ ކެމްޕޭން ރެލީތަކާއި ދީނީ ފެސްޓިވަލްތައް ބޭއްވުމެވެ. މޯދީގެ އިތުރުން ހޯމް މިނިސްޓަރު ވަނީ ވެސްޓް ބެންގާލްގައި ކެމްޕޭން ބޮޑެތި އެއްވުންތައް ބާއްވައިފަ އެވެ.\nވެސްޓް ބެންގާލްގެ އިތުރުން އާސާމް ޓަމިލް ނާޑޫ އަދި ކެރެލާގައި ވެސް ވަނީ ސްޓޭޓް އެސެމްބްލީ އިންތިޚާބު ބާއްވައިފަ އެވެ. ނަމަވެސް، އިރުއުތުރުގެ އާސާމް ފިޔަވައި މޯދީގެ ޕާޓީ އަށް ބޮޑު ކާމިޔާބެއް ނުހޯދެ އެވެ.\nވެސްޓް ބެންގާލްގެ ވޯޓު ކާމިޔާބުކޮށްފައި ވަނީ ބާނަރްޖީގެ ޓްރިނަމޫލް ކޮންގްރެސް ޕާޓީ (ޓީއެމްސީ) އިންނެވެ. އެ ޕާޓީން ވަނީ އެސެމްބްލީގެ 294 ގޮނޑީގެ ތެރޭން 200 އަށް ވުރެ ގިނަ ގޮނޑި ކާމިޔާބުކޮށްފަ އެވެ. ނަތީޖާއާ އެކު ބާނަރްޖީ އަނެއްކާވެސް އިންޑިއާގެ ހަމައެކަނި އަންހެން ޗީފް މިނިސްޓަރުގެ ގޮތުގައި ހަމަޖެހުނީ އެވެ.\nކާމިޔާބީ އަށް ފަހު ބާނަރްޖީ ވިދާޅުވީ ވެސްޓް ބެންގާލް އިން ވަނީ އިންޑިއާ ސަލާމަތްކޮށްދީފައި ކަމަށާާއި އެކަމަނާ ދެން އެންމެ އިސްކަމެއް ދެއްވާނީ ކޮވިޑް ކޮންޓްރޯލް ކުރުމަށް ކަމަށެވެ.\nރަނގަޅަށް ދިރާސާކޮށްފަ ޚަބަރު ކިޔާ ލިޔެ ހަދާބަލަ. ވެސްޓް ބެންގާލަކީ މިހާރުވެސް އެސަރަހައްދުގައި ވެރިކަންކުރާ ޕާޓީގެ ނުފޫޒުގަދަ ސަރަހައްދެއް. އެތަނުން ބީޖޭޕީއިން 70 އަށްވުރެ ގިނަ ގޮނޑި މިފަހަރު ހޯދި. އެއީ މީގެކުރިން ނުލިބޭވަރުގެ ކާމިޔާބީއެއް. އަދި މިހާރު ބީޖޭޕީ އަކީ އެސަރަހައްދުގެ އިދިކޮޅު އެންމެ ބޮޑު ޕާޓީ. ކޮންގްރެސްއަށްވެސް ގޮނޑިއެއް ލިބުނުކަމެއް ނޭނގޭ. މިޔަށް ކިޔާނީ ކާމިޔާބީއޭ ނުވަތަ ނާކާމިޔާބީއޭތަ؟\nމިރާއްޖޭގަވެސް ވާނީ ތިހެން .


Bulhaathah Maran Reyvifai Vanee Naslu Nethidhaa Gothah - EPA - Vaguthu\nބުޅާތައް މަރަން ރޭވިފައި ވަނީ ނަސްލު ނެތިދާގޮތަށް - އީޕީއޭ\nރ. އުނގޫފާރު ކައުންސިލުން ބުޅާތައް މަރަން ހިންގާ ހަރަކާތް ރޭވިފައި ވަނީ، ބުޅަލަށް އަނިޔާކޮށް އެ ތަކެތި ނަސްލު އެކީގައި ނެތި ހިނގައިދާނެފަދަ ގޮތަކަށް ކަމަށް އެންވެރޮމެންޓް ޕްރޮޓެކްޝަން އެޖެންސީ (އީޕީއޭ) އިން ބުނެފިއެވެ.\nކައުންސިލުން ނިންމާފައި ވަނީ، ބުޅާތައް މަރާލައިގެން ކުނި ނުވަނީސް ގެންގޮސްފި ނަމަ ކޮންމެ ތިން ބުޅަލަކަށް 100 ރުފިޔާ ދިނުމަށެވެ.\nއީޕީއޭ އިން އެރަށު ކައުންސިލް ރައީސް އަށް ފޮނުވި ސިޓީގައި ވަނީ، އެ ހަރަކާތް ކުރިއަށް ގެންދިއުން ހުއްޓާލުމަށް އަންގާފައެވެ.\n"އަދި މި އެޖެންސީ އާއި ކަމާއި ހުޅުންހުރި ސަރުކާރުގެ ވުޒާރާތަކާ މަޝްވަރާކޮށް ބުޅާ މަދުކުރުމުގެ ގޮތުން ކުރެވިދާނެ ކަންތައްތަކާއި ގުޅޭގޮތުން ގޮތްތަކެއް ނިންމައި މި ހަރަކާތް ކުރިއަށްގެންދިއުމަށް ދެންނެވީމެވެ". އެރަށު ކައުންސިލް ރައީސް އަބްދުއްސައްތާރު އަލީއަށް އީޕީއޭގެ ޑިރެކްޓަރ ޖެނެރަލް އިމްރާހިމް ނައިމް ސޮއި ކުރައްވާ ފޮނުވި ސިޓީގައި ވެއެވެ.\nމިހާރު އެރަށު ކައުންސިލުން ވަނީ އެ ބުޅާތައް ނުމަރަން ނިންމައި، އެ ބުޅާތަކަށް ހާއްސަ ސަަރަހައްދެއް ގާއިމް ކުރުމަށް ނިންމާފައެވެ.\nއޮކްޓޯބަރ 2, 2019 22:25\nއީޕޭއޭ އިން ވެއްޖެއެއްނު ބުޅާ ގެންގުޅެން ހާއްސަ ރަށެއް ހަމަޖައްސަން، ބުޅާ އައިލެންޑް، ބުޅަލާހެދި އުޅެވޭވަރެއްނޫން، ބުރަމަސައްކަތުން ހޯދާ ފައިސާކޮޅުން ގަނެފަހުންނަ ކާއެތިކޮޅު ކާލަނީ، އީޕީ ޒިންމާނަންގަވާ ، މަށައް އުނދަގޫވަންޏާ ނިޒާމުން ގެއްލިދާނެ، ޖަނަވާރުފުށި ކިޔާފަ ވަކިން މީހުން ނޫޅޭ ރަށަކައް ހުރިހާ ބުޅަލާ މީދަލާ މިކަހަލަ އެއްޗެހި ލާފަ އީޕި ކުދިން ހަވާލުވެގެން ތިބެންފެނޭ،\nއޮކްޓޯބަރ 2, 2019 23:07\nބުޅާތަކަށް ކާންދީ ބޮޑުކުރުން މިހާރު ދިވެހިންނަށް އެންމެ މުހިންމުވަނީ. ކުރިއަށް އޮތް ދުވަސް ތަކުގައި މިހާރު މިއޮތް ސަރުކާރުގެ ތަރައްގީ ފެނިގެންދާނީ ބުޅަލަށް ކަމަށްވާތީ. ބުޅަލުގެ ނަސްލު ދެނެގަތުމުގެ ކުޅަދާނަކަން ލިބިފައިވާތީ ދިވެހިސަރުކާރަށް ޝުކުރުދަންނަވަން. އެހެނީ ބުޅަލަކީ ކައިވެނި ކޮށްގެން ދަރިން (ބުޅާ) ހޯދާއެއްޗެއް ކަމަށްވާތީ.\nއޮކްޓޯބަރ 2, 2019 23:09\nކޮން ބުޅަލެކޭތަ މިކިޔަނީ މާމޮޅު އީޕީއޭ އެކޯ ކޮބާތަ މެރިހާ އިންސާނުން ކީއްވެތަ ނުބެލުނީ..


Safaari Gai Anhenaku Rape Kuri Dhemeehun Kithamme Baaru Gadhayas Massala Balan Jehey - Usham - Vaguthu\nސަފާރީގައި އަންހެނަކު ރޭޕް ކުރި ދެމީހުން ކިތަންމެ ބާރު ގަދަޔަސް މައްސަލަ ބަލަން ޖެހޭ - އުޝާމް\nވިލިމާލޭ ދާއިރާގެ މެންބަރު އުޝާމް\nހުޅުމާލޭ ބަނދަރުގައި އޮތް ސަފާރީގައި އަންހެނަކު ރޭޕް ކުރި ދެމީހުން ކިތަންމެ ބާރުގަދަ ވިޔަސް އެމީހުންގެ މައްސަލަ ބަލައި އިންސާފް ހޯދައިދޭން ޖެހޭ ކަމަށް ވިލިމާލެ ދާއިރާގެ މެންބަރު އަހުމަދު އުޝާމް ވިދާޅުވެއްޖެއެވެ.\nމިދިޔަ ހުކުރު ދުވަހު ފެންމަތިވި އެ މައްސަލާގައި ހިމެނޭ ދެ މީހުން ވަނީ ދޫކޮށްލާފައެވެ. އެ މީހުން ދޫކޮށްލާފައި ވަނީ، ކީއްވެގެންކަން ފުލުހުން އަދި ހާމަކޮށްފައެއް ނުވެއެވެ. އެހެން ނަމަވެސް އެމީހުންނަކީ ސަރުކާުގެ ނުފޫޒު ގަދަ ދެ މީހެއް ކަމަށް ބުނާ އަޑުތަކެއް ވަނީ ފެތުރެން ފަށާފައެވެ.\nއަދި މި މައްސަލަ އޮއްބާލަން މަސައްކަތް ކުރަމުންދާކަމުގެ އަޑުތަކެއް ވަނީ ފެތުރެން ފަށާފައެވެ.\nރޭޕްގެ ގޯނާގެ ޝިކާރައަކަށްވި އެ މީހާއަށް އިންސާފު ހޯދައިދޭން ޖެހޭ ކަން ހާމަކުރައްވަމުން އުޝާމް މިއަދު ކުރެއްވި ޓްވީޓެއްގައި ވިދާޅުވީ، މިމައްސަލަ ތަހުގީގުކޮށްފައިވާ ފުލުހުންގެ މައްޗަށް ބޮޑެތި ތުހުމަތުތަކެއް ކުރެވޭއިރު، މިކަން ހިނގައި ދިޔަ ގޮތް ރައްޔިތުންނަށް އޮޅުން ފިލުވައިދޭން ޖެހޭ ކަމަށެވެ. އަދި މި ކުށް ކޮށްފައި ވަނީ ކިތަންމެ ބާރުގަދަ ފަރާތެއް ކަމުގައި ވީނަަމަވެސް މައްސަލަ ބަލައި ހައްގު އަދަބު ދޭން ޖެހޭ ކަމަށް އުޝާމް ވަނީ ވިދާޅުވެފައެވެ.\n"ޤާނޫނުއަސާސީގެ 223 ވަނަ މާއްދާގެ ދަށުން ޕްރޮސެކިއުޓަރ ޖެނެރަލްެއަށް ލިބިދޭ ބާރުތަކުގެ ދަށުން މިމައްސަލަ ސީރިއަސް މައްސަލައެއްގެ ގޮތުގައި ތަހްގީގުކުރުމުގެ އަމުރެއް ނެރެދެއްވުމަށް ޕީޖީ ހުސައިން ޝަމީމަށް އަށްގޮވާލަން. ޤާނޫނު ތަންފީޒުކުރުމުގައި ހަމަހަމަކަން ގާއިމްނުކުރެވޭނަމަ އިންސާފެއް ނުލިބޭނެ"، އުޝަމް ކުރެއްވި ޓްވީޓުގައި ވެއެވެ.\nމި މައްސަލައާ ގުޅިގެން ފުލުހުން ފުރަތަމަ ވިދާޅުވެފައި ވަނީ އެމައްސަލަ ރިޕޯޓުކޮށްފައި ވަނީ މިދިޔަ ހުކުރު ދުވަހުގެ ފަތިހުގެ ވަގުތެއްގައި ކަމަށެވެ.\nއަދި އެ މައްސަލާގެ ތުހުމަތު ކުރެވޭ ދެ މީހުންވެސް ހައްޔަރުކޮށްފައި ވަނީ ކުށުގެ ވެށިން ކަމަށްވާއިރު، ދެމީހުން ބަންދުގެ މުއްދަތު އިތުރު ކުރަން ކޯޓަށް ވެސް ނުގެންގޮސް އެމީހުން ދޫކޮށްލި މައްސަލަ ވަނީ ވަރަށް ބޮޑަށް ހޫނު ވެފައެވެ\nއެމައްސަލައިގެ ތަފްސީލް ހާމަކުރަން ގިނަ ބަޔަކު އަންނަނީ ގޮވާލަމުންނެވެ.\nފުލުހުން ފަހުން ވިދާޅުވަނީ އެ މައްސަލައަކީ ޖިންސީ މައްސަލައެއް ކަމަށާއި، އެއީ ރޭޕްގެ މައްސަލައެއް ނޫން ކަަމަށެވެ.\nއަލީ ވަހީދު ފުރީއެއް ނޫން، ފުރުވާލީ: އުޝާމް\nޖޫން 28, 2020 15:41\nދަތްކޮޅު ނުވެރެނީސް އަގަ ލައްޕަވަން ޖެހިވަޑައި ގަންނަވާނެ.\nޖޫން 28, 2020 15:54\nކޮންބައެއްކަން 'ލީކު' ކޮށްލަބަލަ!\nޖޫން 28, 2020 18:28\nމަޖްލިސް އެމްޑީޕީ މެންބަރެއްގެ ފިރިއަކާ އާއިލާ މީހެއްގެ މައްޗަށް ޝައްކުކުރަނީ. އެހެންވެ އެމީހުން ދޫކޮށްލަން ފުލުހުންނަށް މަޖުބޫރުވީ.\nޢެއަށްވުރެން ވަކި ބާރެއް ނެތް ބަޔަކު ތިބޭނެތަ މަސްތުވެގެން ރޭޕްކުރުން އެއީ އެންމެ ބޮޑެތި ކުހިންގެ ސިފައެއް...\nޖޫން 28, 2020 18:27\nބާރުގަދައިގެ މިތާނގައި މާނައަކީ، "ނުފޫޒު ގަދަ" ވިސްނާ ފަހުމުވާންވެއްޖެ\nޖޫން 28, 2020 16:58\nހަރުކަށި މީހުން އެކަނި މިމީހުން ހައްޔަރު ކުރާނީ\nޖޫން 28, 2020 17:25\nފޮރުވާނެކަމެއްނެތް. އިންސާފު ހޯދައިދީ.\nޖޫން 28, 2020 17:32\nއުޝާމްއެވެ. މައްސަލަބަލަންޖެހޭމީހާ ގެމައްސަލަބަލާ ނިންމާފަ އެހެރީޖަލަށްލާފަ އިންސާފްޤާއިމްކޮށްފައެވެ. ދެންއިތުރަށް ބަލަންޖެހޭ މައްސަލައެއްނޯންނާނެކަން އުޝާމަށްސާފުނުވެއޮތުމަކީ އެއީ އެހެންމީހުންނާބެހޭކަމެއްނޫން!\nކިހިނެއް އުސާމު ބުންޔަސް މިމައްސަލަ މިސަރުކާރުން ބަލާނި؟ ފުރަތަމަ ވެރިކަމަށް އައިގޮތަށް އައިސްސަވެސް ކުޑަކުއްޖަކު ރޭޕްކޮށްގެން ޖަލަށް ލައިފަ ހުރި ހޯރައިއްބެ ދޫކޮށްލީ! އެހިސާބުން އަހަރެމެންނަށް އިނގިއްޖެ ވެރިކަމުގަ މިހުރީ ވިޔާނުދާ ގޮތެއް ފޮތެއް ނެތް ބޭބެއެއްކަން. ފުރަތަމަ ހޯރައިއްބެވެސް ހިފާ ހައްޔަރުކުރަންވި. މިބޭރުމީހާ ރޭޕްކުރި މީހުންވެސް ހިފާ ހައްޔަރުކުރަންވި؟ މީ ރޭޕް ސަރުކާރު! ކޮބާ އަންހެނުންގެ ހައްގުތަކަށް ވަކާލާތު ކުރާ ކަމަށް ހެދިގެން އުޅޭ ބައިގަނޑު: އީވާ ކޮބާ؟ ރޮޒޭނާ ކޮބާ؟ މާރިޔާ ކޮބާ؟ އަނީސާ ކޮބާ؟ ނާދިރާ ކޮބާ؟ ޖީހާން ކީއްވެ އެއްޗެއް ނުބުނީ؟ އެބުނާ ގެމަތަ ޖަމުއްޔާ ކޮބާ؟ ކަމަކާ ޖެހުނީމަ މިއިނގެނި މިބައިގަނޑުގެ ގޮތްވެސް!\nޖޫން 28, 2020 18:15\nމޑޕ ގެ ރޯޔަލް ބޭފުޅުންނާ ބެހެންތަ ތިޔަގަސްތު ކުރައްވަނީ އަވަހައް ގޮނޑި ބަހައްޓާފަ ގެޔައް ދުރުވޭ.\nމަސް ރޮށި އައްޔާ\nޖޫން 28, 2020 19:07\nކަލޯ 800 މިލިޔަނަށް ވުރެ ރޭޕު މައްސަލަ ކުޑަ ކުޑަ ކަމަށް ބަލާފަައިތަ ދޫކޮށްލީ\nޖޫން 28, 2020 22:06\nމިމައްސަލަ ބެލި ފުލުހުންގެ މައްސަލަވެސް ބަލަންޖެހޭ.ތިގޮތަށް މައްސަލަނިންމާތީ މިގައުމު ހަމަ މަގަށް ނޭޅިގެން މިއުޅެނީ.ނަމަ ނަނަ ދެންވޯޓް ހޯދަން ނާންނާތި.އޮޅުވާލި ސަރުކާރު.ކީހާ ޅެމެއް ފަރިއްސަށް ބަދަލުވެއްޖެ.


ކުޑަކުދިންނަށް ކުރާ އަނިޔާ މަދުވެއްޖެ! | | Sangu News\nކުޑަކުދިންނަށް ކުރާ އަނިޔާ މަދުވެއްޖެ!\n29 ސެޕްޓެމްބަރ 2019 - 10:17\nކުޑަކުދިންނަށް ކުރާ އަނިޔާ މަދުވެއްޖެ. ފޮޓޯ: މީސްމީޑިއާ\nކުޑަކުދިންނަށް ކުރާ އަނިޔާ އާއި ގުޅޭ މައްސަލަތަށް ރިޕޯޓު ކުރާ މިންވަރު މަދުވެއްޖެއެވެ.\nކޮންމެ މަހަކުވެސް އެ މިނިސްޓްރީއިން އާންމުކުރާ ތަފާސްހިސާބުތައް ދައްކާގޮތުން އޮގަސްޓު ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމްލަ 168 މައްސަލަ ރިޕޯޓުކޮށް އެޓެންޑްކޮށްފައިވެއެވެ. މިއީ ޖުލައި މަހު ހުށަހެޅުނު ޖުމްލަ މައްސަލައަށް ވުރެ 21 އިންސައްތަ މަދު އަދަދެކެވެ. އަދި ޖޫން ގައި ހުށަހެޅުނު ޖުމްލަ މައްސަލައަށް ވުރެ 30 އިންސައްތަ މަދު އަދަދެކެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 101 މައްސަލަ މިދިޔަ މަހު ވަނީ ރިޕޯޓުކޮށްފައިވާކަން ޖެންޑާ މިނިސްޓްރީގެ ތަފާސްހިސާބުތަކުން ދައްކައިފިއެވެ. އޭގެ ތެރޭގައި ކުޑަކުދިންނަށް ކުރާ ޖިންސީ ހާނީއްކައިގެ 40 މައްސަލަ ރިޕޯޓުކޮށްފައިވެއެވެ.\nޖެންޑަރ މިނިސްޓްރީގެ ތަފާސްހިސާބުތަށް\nއޭގެ އިތުރުން އިހުމާލުވުމުގެ 23 މައްސަލަ، ޖިސްމާނީ ހާނީއްކައިގެ 23 މައްސަލަ، ނަފްސާނީ ހާނީއްކައިގެ 8 މައްސަލަ، އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ3މައްސަލަ، އެހެން ކުދިންގެ ފަރާތުން އިންޓަރނެޓް މެދުވެރިކޮށް ގަނާލިބުމުގެ2މައްސަލަ އަދި ގެވެށި އަނިޔާ ކުރާތަން ދެއްކުން ނުވަތަ ފެނުމުގެ2މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމާ ގުޅޭ އައިޑީކާޑުއާއި ޕާސްޕޯޓާއި އުފަންދުވަހުގެ ސެޓުފިކެޓު ހޯދުމާ ބެހޭ ދެ މައްސަލަ މިދިޔަ މަހު ވަނީ ރިޕޯޓުކޮށްފައެވެ.\nޢާއިލީ 14 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ6މައްސަލަ، ކުދިން ބެލުމުގައި ދިމާވާ5މައްސަލަ އަދި ދަރިންގެ ޚަރަދު ދިނުމުގައި ދިމާވާ3މައްސަލަ ހިމެނެއެވެ.\nއެކި ބާވަތުގެ ކުށްކުރާ ކުޑަކުދިންގެ ތިން މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nކުޑަކުދިންގެ އަޚުލާޤާ ގުޅުން ހުރި4މައްސަލަ މިދިޔަ މަހު ވަނީ ހުށަހަޅައިފައެވެ. މި ފަދަ މައްސަލަތަކުގެ ތެރޭގައި ގެއިން ނުކުމެގެން ދިޔުމުގެ3މައްސަލަ އަދި ސްކޫލަށް ދާން ބޭނުންނުވުމުގެ 1 މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 25 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލައާއި ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ މައްސަލައެވެ. އެ ގޮތުން ކޮންމެ ދާއިރާއަކުން 8 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.


UNge Vafudhu Furaifi, Bunanee Ufendhuntheri Bahdhaluvunthakeh Kamah\nއދގެ ވަފުދުން ޑރ.ޝައިނީއާއި ބައްދަލު ކުރައްވަނީ---\n28 މާޗް 20182ކޮމެންޓް\nއދގެ ވަފުދު ފުރައިފި، ބުނަނީ އުފެއްދުންތެރި ބައްދަލުވުންތަކެއް ކަމަށް\nއިދިކޮޅު ފަރާތްތަކާއި ސަރުކާރު އެއް މޭޒަކަށް ގެނެވޭނެ ގޮތެއް ހޯދުމަށް ރާއްޖެ އައި އދގެ ސިޔާސީ ކަންކަމާ ބެހޭ ޑިޕާޓުމެންޓުގެ ވަފުދުގެ ދަތުރު ނިންމާލުމަށްފަހު ރާއްޖެއިން ފުރައިފިއެވެ.\nއދގެ ވަފުދު ފުރާފައިވަނީ އިއްޔެ ހަވީރުއެވެ. ރާއްޖޭގައި ހުންނަ އދގެ އިދާރާއިން ބުނެފައިވާ ގޮތުގައި ވަފުދު ރާއްޖެ އައި ސިޔާސީ ފަރާތްތަކާއި އެހެން ފަރާތްތަކާއެކު ބާއްވފައިވާ ބައްދަލުވުންތަކަކީ އުފެއްދުންތެރި ބައްދަލުވުންތަކެކެވެ.\nއދގެ އެ ވަފުދުން ވަނީ އިދިކޮޅު ފަރާތްތަކާއި އަދި އިދިކޮޅު މައި ޕާޓީތަކާއި ސަރުކާރުގެ ބައެއް އިސްވެރިންނާއި ވެރިކަން ކުރާ ޕާޓީއާއި ބައެއް ޖަމިއްޔާ ޖަމާއަތްތަކާއި ބައްދަލުކޮށްފައެވެ.\nއިދިކޮޅު ފަރާތްތަކާއެކު ބޭއްވި ބައްދަލުވުމާ ބެހޭ ގޮތުން ވީއެފްޕީއަށް މައުލޫމާތު ދެއްވި ބޭފުޅަކު ވިދާޅުވެފައިވާ ގޮތުގައި ވަފުދުން ވަނީ މަޝްވަރާތައް ކުރިއަށް ގެންދެވިދާނެ ގޮތަކީ ކޮބައިތޯ ބަލާފައެވެ. އަދި އެކަމަށް މިހާރު ހުރި ގޮންޖެހުންތައް ވެސް އޮޅުން ފިލުވިއެވެ.\nއިދިކޮޅު ފަރާތްތަކާ މަޝްވަރާ ކުރުމަށް ސަރުކާރުން ދިން ދައުވަތާ ގުޅިގެން ސަރުކާރަށް އިތުބާރު ނުކުރާ ކަމަށާއި އދ މެދުވެރިވެގެން މަޝްވަރާތައް ކުރިއަށް ގެންދިއުމަށް އިދިކޮޅު ވަނީ ގޮވާލާފައެވެ.\nސަރުކާރާ އިދިކޮޅު ފަރާތްތަކާ މެދު މަޝްވަރާތައް ކުރިއަށް ގެންދިއުމަށް އދއިން މީގެ ކުރިން ވެސް މަސައްކަތްކޮށްފައިވެއެވެ.\nއިދިކޮޅު ކޯލިޝަން އދ\nއ.ދ ފަސާދަ. މުޅިދުނިޔެ ފަސާދަ. ޔާމީނަށް ތާއީދުކުރާމީހުން ފަސާދަ ނުކުރާމީހުން. ކެނެރީގޭ ނަޝީދު. ދެންތިބީ ވެސް ގޭގޭގަ ރަޖިސްޓްރީ ކޮށްފަ ތިބިމީހުން. ނަޝީދަށް އެކަލޭގެ. ޔާމީނަށް މަނިކުފާނު. ތީތި ކަޑަ. ބޮޑުތަނުން ކަޑަ. އިޙުތިރާމް، ލޯބި، ތާއީދު، ރުހުން ލިބޭނީ އެސިފަތައް ހުރިބަޔަކަށް.\nކެނެރީގެ ނަޝީދު މިނިވަންކޮށް އެކަލޭގެއަށް އިންތިޙާބުގައި ވާދަކުރެވޭގޮތް ހަދާދިނުމަށް އެދި އާދޭސް ކުރަން އައި އދ ގެ “ފަސާދަ” ޓީމު ފުރައިފި!